Terdzo-NGI-073 - Rinchen Terdzö\nmkha' 'gro gsang ba kun 'dus las:_rdo rje phag mo'i dbang sdud\nVolume 34 (ངི) / Pages 971-990 / Folios 1a1 to 10b5\nRinchen Terdzö Volumes List > Volume 34 > Text #73 (Scroll to Bottom)\n'jam dbyangs mkhyen brtse'i dbang po. mkha' 'gro gsang ba kun 'dus las rdo rje phag mo'i dbang sdud. In Rin chen gter mdzod chen mo pod so bzhi pa (The Great Treasury of Rediscovered Teachings Volume 34) by 'jam mgon kong sprul, 971-990. New Delhi: Shechen Publications, 2007-2016.\nTreasure colophon: rdo rje phag mo'i dbang gi las rim o rgyan gyi mkhan po pad+ma thod phreng rtsal la:_dkyil 'khor gyi gtso mos rjes su gnang ba ltar rgyud dang man ngag gi dgongs pa snying por dril te rigs kyi gzungs ma bka'i sdud pa mo mtsho rgyal la gdams shing ma 'ongs phyi ma phyi ma'i don du gtad pa s+ts+yaugs s+ts+yaugs s+ts+yaugs:_sa ma ya:_rgya rgya rgya:_gter rgya:_sbas rgya:_zab rgya:_\nScribe colophon: ye shes kyi mkha' 'gro ma jo mo sman mo'i zab chos sprul pa'i gter chen 7pad+ma 'od gsal mdo sngags gling pa la yang gter du bka' babs te gtan la phab pa'i yi ge pa ni pad+ma gar dbang blo gros mtha' yas pa'i sdes gus pas bgyis pa dge legs 'phel\nམཁའ་འགྲོ་གསང་བ་ཀུན་འདུས་ལས༔ རྡོ་རྗེ་ཕག་མོའི་དབང་སྡུད་བཞུགས༔ ྈ ྈྈྈྈྈྈྈྈ རྡོ་རྗེ་ཕག་མོ་ལ་ཕྱག་འཚལ་ལོ༔ མཁའ་འགྲོ་མ་གསང་བ་ཀུན་འདུས་ཀྱི་དབང་གི་ཕྲིན་ལས་བརྩམ་པའི་ཚུལ་ལ་དོན་གསུམ་སྟེ༔ ཕྱི་འཇིག་རྟེན་དབང་དུ་བསྡུ་བ༔ ནང་རླུང་སེམས་དབང་དུ་བསྡུ་བ༔ གསང་བ་སྣང་སེམས་དབང་དུ་བསྡུ་བ་འོ༔ ས་མ་ཡ༔ དེ་ལ་དང་པོ་བསྐྱེད་བཟླས་ཕྲིན་ལས་ལ་བརྟེན་ནས་ཕྱི་འཇིག་རྟེན་དབང་དུ་བསྡུ་བ་ནི༔ དབེན་པའི་གནས་སུ་ཤིན་ཏུ་གསང་བས་ཚུལ་འདི་བསྒྲུབ་པར་བྱ་སྟེ༔ སྨད་འཚོང་མས་ཉལ་པོ་བྱས་པའི་ས་ལ་སྟེགས་བུ་བརྩིག༔ བྱང་སེམས་ཀྱིས་ཆག་ཆག་གདབ༔ མཚན་མའི་དཀྱིལ་འཁོར་ཇི་ལྟར་རིགས་པ་བཞེངས༔ ཁྱད་པར་དུ་སྐུའི་རྟེན་བྲིས་སྐུ༔ གསུང་གི་རྟེན་སྲོག་འཁོར༔ ཐུགས་ཀྱི་རྟེན་མཚན་ལྡན་བནྡྷའི་སྣོད་དུ་རིལ་བུ་བཅས་བཤམ་པར་བྱ་སྟེ༔ བྲིས་སྐུ་ནི༔ གཞོན་ནུ་མའི་དང་པོའི་རྡུལ་གྱིས་གོས་པའི་རས་ལ༔ ལྷ་བཟོ་མཛེས་ཤིང་ལང་ཚོ་ལ་བབས་པས༔ རང་བྱུང་གི་མེ་ཏོག༔ སིནྡྷུ་ར༔ གི་ཝཾ༔ རྒྱ་སྐྱེགས༔ ཙནྡན་དམར་པོ་དང་བཅས་པའི་ཚོན་སྦྱར༔ བདུད་རྩི་ཆེན་པོའང་གདབ༔ དཔྱིད་ཟླ་ར་བའི་ཚེས་བརྒྱད་ལ་དམ་ཚིག་གི་བྲིས་སྐུ་ཚད་དང་ལྡན་པ༔ ཉམས་འགྱུར་ཕུན་སུམ་ཚོགས་པ་བྲི༔ རྒྱབ་ཏུ་སྔགས་དང་གསོལ་བྱང་དགོད༔ རབ་ཏུ་གནས་པ་བྱ༔ སྲོག་འཁོར་ནི༔ གོང་དང་འདྲ་བའི་གཞི་དམར་པོར་འཁོར་ལོ་མུ་ཁྱུད་གསུམ་ལྡན་གྱི་ལྟེ་བར་ས་བོན་སྔགས་ཀྱིས་བསྐོར་བ༔ གོང་རས་ལ་ལས་སྔགས༔ མུ་ཁྱུད་དང་པོ་ལ་འདབ་མ་བཞིར་བྱས་པའི་ཤར་ནས་རིམ་པར༔ ཧཿབཛྲ་དྷཱ་ཀི་ནཱི་སརྦ་ལོ་ཀ་ཝཱ་ཤཾ་ཀུ་རུ་ཧོ༔ དེ་བཞིན་དུ༔ རིཿརཏྣ་དྷཱ་ཀི་ནཱི་དང༔ བཾཿབུདྡྷ་དྷཱ་ཀི་ནཱི་དང༔ སཿཀརྨ་དྷཱ་ཀི་ནཱི་རྣམས་ལ་སརྦ་སོགས་སྤེལ༔ གཉིས་པར་པད་འདབ་བཅུ་དྲུག་ལ་ཧྲཱིཾཿབཅུ་དྲུག༔ གསུམ་པར་དབྱངས་གསལ་འདོད་གསོལ་རྟེན་སྙིང་སོགས་དགོད༔ འོད་ཟེར་གྱི་པ་ཏྲས་མཛེས་པར་བྱ༔ རིལ་བུའི་རྫས་ཀྱིས་བྱུགས་ལ་རབ་ཏུ་གནས་པར་བྱའོ༔ རིལ་བུ་ནི༔ པདྨ་རཱ་ག༔ གི་ཝཾ༔ ཙནྡན་དམར་པོ༔ ལན་ཚྭ༔ མེ་ཏོག་གླང་སྣ༔ ཨུཏྤལ་དམར་པོ༔ སེ་འབྲུ༔ ཤིན་ཀུན༔ ག་པུར༔ དྲི་བཟང༔ ལི་ཤི༔ རྡོ་མཚལ༔ ཁྱད་པར་ཁྱེའུ་ཕོ་མོ་མགོ་གཙང་གི་དང་པོའི་ཁམས་དཀར་དམར་བདུད་རྩི་ཆེན་པོ་མྱོས་བྱེད་སྦྲང་རྩི་བཅས་སྦྱར་བའི་ཆུས་རིལ་བུ་ཆེ་ཆུང་སྲན་ཟླུམ་ཙམ་དུ་དྲིལ༔ རབ་ཏུ་གནས༔ དར་དམར་པོས་བཏུམ་ལ་བྷནྡྷ་མཚན་བཟང་གི་ནང་དུ་འབྲུ་སྨན་མེ་ཏོག་མདོག་དམར་སྣུམ་དྲི་བཟང་པོའི་རིགས་ཀྱི་འབྲས་བུ་དང་བཅས་ལྷན་ཅིག་ཏུ་གཞུག་གོ༔ དེ་རྣམས་མ་རྡལ་གྱི་དབུས་སུ་རྟེན་བཅའ༔ གཏོར་ཚོགས་མཆོད་པ་བཟང་དུ་བཤམ༔ དེ་ནི་སྟ་གོན་གྱི་རིམ་པའོ༔ དེ་ནས་ཆོ་ག་དངོས་ལའང་སྔོན་དངོས་རྗེས་གསུམ་ལས༔ སྔོན་འགྲོ་སྐྱབས་སེམས་ནི༔ ཧྲཱི༔ བདེ་ཆེན་དབང་མཛད་མཁའ་འགྲོ་མར༔ མི་ཕྱེད་གུས་པས་སྐྱབས་སུ་མཆི༔ གཞན་དོན་བྱང་ཆུབ་མྱུར་ཐོབ་ཕྱིར༔ རབ་འབྱམས་དབང་གི་ཕྲིན་ལས་བསྒྲུབ༔ བགེགས་བསྐྲད་པ་ནི༔ ཧཱུྃ༔ དབང་ཆེན་འབར་བའི་དཀྱིལ་འཁོར་འདིར༔ བགེགས་ཚོགས་འདུག་པའི་སྐབས་མེད་པས༔ རང་རང་གནས་སུ་བདེ་བར་དེངས༔ བཀའ་ལས་འདས་ན་རྡུལ་དུ་བརླག༔ ཧྲཱིཿཔདྨ་ཀྲོ་དྷ་ཧཱུྃ་ཧཱུྃ་ཕཊ༔ མཚམས་གཅད་པ་ནི༔ ཧཱུྃ༔ པདྨ་འབར་བའི་གཞལ་ཡས་ཁང༔ བདེ་ཆེན་ཐིག་ལེ་གཅིག་ཏུ་འཁྱིལ༔ རྡོ་རྗེ་སྲུང་བའི་གུར་གྱིས་གཏམས༔ མཚམས་ཀྱི་ཕྱག་རྒྱ་ཆེན་པོར་ཤར༔ ཨོཾ་ཨཱཿཧཱུྃ་བཛྲ་རཀྵ་ཛྙཱ་ན་བྷྲཱུྃ༔ བྱིན་དབབ་པ་ནི༔ ཧྲཱི༔ རྩ་གསུམ་པདྨ་དྷཱ་ཀི་ནཱི༔ མཁའ་འགྲོ་རབ་འབྱམས་ལྷ་ཚོགས་ཀྱིས༔ གནས་འདིར་དབང་སྐུར་བྱིན་གྱིས་རློབས༔ མཆོད་རྫས་ཡེ་ཤེས་རོལ་པར་སྤེལ༔ ཨོཾ་ཨཱཿཧཱུྃ་བཛྲ་གུ་རུ་དྷེ་བ་པདྨ་དྷཱ་ཀི་ནཱི་སརྦ་ས་མ་ཡ་ཨེ་ཨཱ་རལླི་ཛྙཱ་ན་ཨཱ་བེ་ཤ་ཡ་ཧྲཱིཾ་ཧྲཱིཾ་ཕེཾ་ཕེཾ༔ ཧཱུྃ་ཧཱུྃ་ཧཱུྃ༔ ཛཿཧཱུྃ་བཾ་ཧོ༔ ཨོཾ་ཤྲཱི་བཛྲ་རཱ་གཱ་སརྦ་པཱུ་ཛ་ཨཱཿཧཱུྃ༔ གཉིས་པ་དངོས་གཞིའི་ཐོག་མར་ལྷ་བསྐྱེད་པ་ནི༔ ཧྲཱི༔ སོ་སོར་ཀུན་རྟོག་དེ་བཞིན་ཉིད༔ ཡེ་ཤེས་རྗེས་ཆགས་སྙིང་རྗེའི་རྩལ༔ ཟུང་འཇུག་ནིཿཡིག་རཱ་གའི་མདངས༔ མཁའ་ལས་སྤྲིན་ལྟར་ངང་གིས་ཤར༔ དེ་ལས་འཕྲོས་པའི་འོད་ཟེར་གྱིས༔ གཟུང་འཛིན་སྟོང་ཉིད་ཆེན་པོར་སྦྱངས༔ སྟོང་པའི་ངང་ལས་ཡུམ་ལྔའི་མཁའ༔ འབྱུང་བ་རིམ་བརྩེགས་རི་རབ་སྟེང༔ རྡོ་རྗེའི་སྲུང་འཁོར་དུར་ཁྲོད་དབུས༔ དབང་གི་ཕོ་བྲང་ཟླ་གམ་ཆེ༔ འོད་ཟེར་དམར་པོ་རབ་ཏུ་འཁྲུགས༔ ཐིག་ལེའི་སྒོ་གཅིག་ནུབ་ཏུ་བསྟན༔ དེ་དབུས་པདྨ་འདབ་བཞི་པའི༔ ལྟེ་བར་པད་ཉི་བམ་རོའི་སྟེང༔ ནིཿཡིག་ཡོངས་གྱུར་སྐད་ཅིག་གིས༔ དབང་མཛད་པདྨ་དྷཱ་ཀི་ནཱི༔ དམར་གསལ་ཉི་གཞོན་འཆར་ཁའི་མདངས༔ ཞི་འཛུམ་ཤིན་ཏུ་ཆགས་པའི་ཉམས༔ དབུ་སྐྲ་སིལ་བུ་མེ་ཏོག་བརྒྱན༔ རྣ་ལྟག་བདེ་ཆེན་ཕག་གི་སྒྲས༔ ས་གསུམ་གཡོ་ཞིང་ཟིལ་གྱིས་གནོན༔ ཕྱག་གཡས་པདྨའི་གྲི་གུག་གིས༔ འཁོར་འདས་ཐམས་ཅད་དབང་དུ་སྡུད༔ གཡོན་པས་ཐོད་པ་ཁྲག་བཀང་གིས༔ རབ་འབྱམས་དབང་གི་དངོས་གྲུབ་སྩོལ༔ མཆན་ཁུང་གཡོན་ན་ཁ་ཊྭཱཾ་ག༔ པདྨ་ཁྲག་འཐུང་ངོ་བོར་འཁྱུད༔ སྤྱན་གསུམ་དམར་ཟླུམ་ཟུར་མིག་གིས༔ བརྟན་གཡོའི་དངོས་ཀུན་ཐོགས་མེད་འགུགས༔ ཐོད་སྐམ་དབུ་རྒྱན་དོ་ཤལ་དང༔ དར་དང་རིན་ཆེན་རུས་པས་བརྒྱན༔ ཨུཏྤལ་དམར་པོའི་ཕྲེང་བ་སོགས༔ གཞོན་ནུ་མྱོས་མའི་སྒེག་པ་འཆང༔ འོད་ཟེར་དམར་པོ་འཁྲུགས་པའི་ཀློང༔ བརྐྱང་བསྐུམ་གར་གྱི་བདེ་བས་རོལ༔ ཤར་སོགས་ཕྱོགས་བཞིའི་འདབ་མ་ལ༔ རྡོ་རྗེ་རིན་ཆེན་བདེ་གཤེགས་ལས༔ རིགས་བཞིའི་མཁའ་འགྲོ་ཐམས་ཅད་ཀྱང༔ དམར་གསལ་ཁྲོ་འཛུམ་ཆགས་ཉམས་འབར༔ གཡས་རྣམས་རང་རྟགས་གྲི་གུག་གདེངས༔ གཡོན་པས་ཐོད་པ་ཁྲག་བཀང་བསྣམས༔ རྒྱན་དང་ཆ་ལུགས་གཙོ་མོའི་ཚུལ༔ གཞན་ཡང་བླ་མ་ཡི་དམ་ལྷ༔ གནས་གསུམ་མཁའ་འགྲོ་ཆོས་སྐྱོང་ཚོགས༔ རབ་འབྱམས་དབང་གི་ཕྲིན་ལས་ལ༔ བདེ་ཆེན་གར་སྒྱུར་སྤྲིན་ལྟར་གཏིབས༔ དབང་ཆེན་རྟ་མཆོག་སྐུ་མདོག་དམར༔ པདྨ་ཐོད་འཛིན་ཡུམ་དང་སྦྱོར༔ ཁྲོ་བོའི་ཆས་རྫོགས་ནུབ་ཀྱི་སྒོར༔ དངོས་གྲུབ་བར་ཆད་བསྲུང་ཕྱིར་བཞུགས༔ སྟོང་པའི་རང་གཟུགས་ལྷ་ཡི་ཚུལ༔ སྣང་བ་སྒྱུ་མ་ཕྱག་རྒྱའི་ལྷ༔ རྡོ་རྗེ་གསུམ་ལྡན་ཡེ་ཤེས་ལྔ༔ ཁ་སྦྱོར་བདེ་བའི་ཅོད་པན་འཆང༔ ཧྲཱིཿཔདྨ་དྷཱ་ཀི་ནཱི་མཎྜ་ལ་ཨཱཏྨ་ཀོ྅་ཧཾ༔ ཨོཾ་ཨཱཿཧཱུྃ༔ ཧྲཱིཿཧཱུྃ་ཏྲཱཾ་ཨོཾ་ཨཱ༔ སྤྱན་འདྲེན་བཞུགས་གསོལ་ནི༔ ཧྲཱིཿཧྲཱི༔ སོ་སོར་རྟོག་པའི་ཡེ་ཤེས་སྐུ༔ སྒྲ་སྒྲོག་པདྨ་དྷཱ་ཀི་ནཱི༔ རྩ་གསུམ་རྒྱལ་བ་རབ་འབྱམས་དང༔ འབུམ་ཕྲག་མཁའ་འགྲོའི་འཁོར་དང་བཅས༔ བདེ་སྟོང་རོལ་པས་གནས་འདིར་གཤེགས༔ བདེ་བ་ཆེན་པོའི་དབང་མཆོག་སྐུར༔ རབ་འབྱམས་དབང་གི་དངོས་གྲུབ་སྩོལ༔ དམ་ཡེ་དབྱེར་མེད་བརྟན་པར་བཞུགས༔ ཨོཾ་ཨཱཿཧཱུྃ་གུ་རུ་དྷེ་བ་པདྨ་དྷཱ་ཀི་ནཱི་སརྦ་ས་མ་ཡ་ཛ་ཛ༔ ཨེ་ཨཱ་རལླི་ཧྲཱིཾ་ཧྲཱིཾ་ཕེཾ་ཕེཾ༔ ཛཿཧཱུྃ་བཾ་ཧོ༔ ས་མ་ཡ་ཏིཥྛ་ལྷན༔ ཕྱག་མཆོད་བསྟོད་པ་ནི༔ ཧྲཱི༔ གང་ཞིག་ཡིད་ལ་དྲན་པས་ཀྱང༔ འཁོར་འདས་དངོས་ཀུན་དབང་དུ་སྡུད༔ ཆགས་མེད་པདྨ་མཁའ་འགྲོ་མའི༔ དཀྱིལ་འཁོར་ལྷ་ལ་ཕྱག་འཚལ་ལོ༔ ཨ་ཏི་པཱུ་ཧོ༔ པྲ་ཏཱིཙྪ་ཧོ༔ ཨོཾ་ཨཱཿཧཱུྃ༔ ཡིད་འཕྲོག་བཀོད་པ་ཕུན་སུམ་ཚོགས་པའི་གཏེར༔ ཉེར་སྤྱོད་འདོད་ཡོན་རྒྱ་མཚོའི་སྤྲིན་ཕུང་འཕྲོ༔ སྨན་གཏོར་རཀྟའི་ལོངས་སྤྱོད་བསམ་མི་ཁྱབ༔ འབུལ་ལོ་བཞེས་ནས་དབང་གི་དངོས་གྲུབ་སྩོལ༔ ཨོཾ་ཨཱཿཧཱུྃ་བཛྲ་གུ་རུ་པདྨ་དྷཱ་ཀི་ནཱི་ཨརྒྷཾ་པཱ་དྱཾ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་བིདྱཱ་ཤབྡ་པཉྩ་ཀཱ་མ་གུ་ཎ་ཨ་མྲྀཏ་རཀྟ་བ་ལིཾ་ཏ་མ་ཧཱ་སུ་ཁ་སརྦ་པཱུ་ཛ་ཧོ༔ ཧྲཱི༔ ཀུན་རྟོག་ཡེ་ཤེས་ཕྱག་རྒྱའི་གཟུགས་སུ་ཤར༔ ཞི་འཛུམ་བདེ་ཆེན་ཆགས་པའི་ཉམས་འགྱུར་རྒྱས༔ འཁོར་འདས་དབང་མཛད་པདྨ་དྷཱ་ཀི་ནཱི༔ རྩ་གསུམ་རབ་འབྱམས་ལྷ་ལ་ཕྱག་འཚལ་བསྟོད༔ དེ་ལྟར་གསལ་བཏབ་པའི་ལྷ་སྐུ་རྗེས་ཆགས་དབང་གི་ཉམས་འགྱུར་མཆོག་ཏུ་འབར་བ་ལ་གཞོན་ནུ་མ་ལང་ཚོ་ལ་བབ་པ་བདེ་བས་སིམ་པ་བཞིན་ཡིད་རྩེ་གཅིག་ཏུ་འཇོག༔ གསལ་སྣང་འདོན༔ རྩལ་སྣ་ཚོགས་སུ་སྦྱང༔ ང་རྒྱལ་བརྟན་པོར་གཟུང༔ དག་པ་རབ་འབྱམས་ཀྱི་བསྐྱེད་རིམ་ལ་བསླབས་པས་ཐ་མལ་གྱི་སྣང་ཞེན་ངང་གིས་འགོག་ནུས་པའི་ཏིང་ངེ་འཛིན་ཐོབ་པར་འགྱུར་ལ༔ དེ་ལྟ་བུས་ནི་བཟླས་བརྗོད་དང་ལས་ཀྱི་སྦྱོར་བ་གཞན་ལ་མ་བརྟེན་པར་འཁོར་འདས་ཐམས་ཅད་ངང་གིས་དབང་དུ་འདུ་བར་འགྱུར་རོ༔ དེའི་ཡན་ལག་ཏུ་བཟླས་པ་བྱ་བ་ནི༔ རང་ཉིད་པདྨ་དྷཱ་ཀི་ནཱིའི༔ ཐུགས་ཀར་པད་ཉི་བམ་རོའི་སྟེང༔ ལས་ཀྱི་མཁའ་འགྲོ་རིག་བྱེད་མ༔ དམར་གསལ་ཞལ་གཅིག་ཕྱག་བཞི་མ༔ ཁྲོ་ཆགས་སྒེག་ལྡན་སྤྱན་གསུམ་གཡོ༔ ཨུཏྤལ་དམར་པོའི་མདའ་གཞུ་འགེངས༔ ལྕགས་ཀྱུ་གདེངས་ཤིང་ཞགས་པ་འཕེན༔ རིན་ཆེན་རུས་རྒྱན་སྟག་ཤམ་འཕྱང༔ གཡས་བསྐུམ་གཡོན་བརྐྱང་གར་ཐབས་ཀྱིས༔ ཡེ་ཤེས་མེ་ཕུང་དབུས་ན་འགྱིང༔ དེ་ཡི་ཐུགས་ཀའི་པདྨོ་རུ༔ ཉི་མའི་གདན་ལ་ནིཿཡིག་མཐར༔ སྔགས་ཀྱི་ཕྲེང་བས་བསྐོར་བ་ལས༔ བཟླས་པའི་རྐྱེན་གྱིས་འོད་ཟེར་འཕྲོས༔ འཁོར་འདས་བརྟན་གཡོའི་ཁམས་ཀུན་ཁྱབ༔ འཕགས་པ་མཆོད་ཅིང་ཐུགས་དམ་བསྐུལ༔ སེམས་ཅན་མ་དག་དྲི་མ་སྦྱངས༔ ཚུར་འདུས་སྲིད་ཞིའི་ཕུན་ཚོགས་ཀྱིས༔ དྭངས་བཅུད་འོད་དམར་རྣམ་པར་བསྡུས༔ ས་བོན་ལ་ཐིམ་བདེ་སྟོང་འབར༔ སྣང་སེམས་དབང་འདུས་ཡེ་ཤེས་ཀྱིས༔ གཟུགས་སྒྲ་དྲན་རྟོག་ཐམས་ཅད་ཀུན༔ རབ་འབྱམས་པདྨ་མཁའ་འགྲོ་མའི༔ སྐུ་གསུང་ཐུགས་ཀྱི་རོལ་པར་ཤར༔ ཞེས་དགོངས་པའི་གདིང་བསྐྱེད་ལ༔ ཨོཾ་ནིཿཔདྨ་དྷཱ་ཀི་ནཱི་ཀུ་རུ་ཀུལླེ་ཧྲཱིཿསྭཱ་ཧཱ༔ ཞེས་འབུམ་ཕྲག་བཞི་བཟླས་པས་ལས་ཐོགས་མེད་དུ་འགྲུབ་པར་འགྱུར་རོ༔ སྐབས་སུ་ལས་ཀྱི་སྔགས་སྤེལ་བ་ནི༔ སརྦ་ཛྙཱ་ན་ཧྲཱིཾ་ཧྲཱིཾ༔ སརྦ་ལོ་ཀ་ཛཿཛ༔ སརྦ་སིདྡྷི་སིདྡྷི་ཧཱུྃ་ཧཱུྃ༔ སརྦ་ཨརྠ་ཝཱ་ཤཾ་ཀུ་རུ་ཧོ༔ སླར་ཡང་གཙོ་མོའི་ཐུགས་ཀ་ནས་འོད་ཟེར་འཕྲོས༔ འཁོར་གྱི་མཁའ་འགྲོ་རིགས་བཞིའི་ཐུགས་རྒྱུད་བསྐུལ༔ དགྱེས་པ་ཆེན་པོའི་གཟི་བྱིན་བསྐྱེད༔ བདེ་བ་ཆེན་པོའི་འོད་ཟེར་མཆོག་ཏུ་འབར་བས་རྩ་གསུམ་རྒྱལ་བ་རབ་འབྱམས་ཀྱི་ཡེ་ཤེས་དང༔ ལྷ་ཀླུ་མིའི་སྣང་བ་ཐམས་ཅད་འོད་དམར་པོའི་རྣམ་པར་བསྡུས་ནས་རང་གི་ཐུགས་སྲོག་ས་བོན་ལ་ཐིམ་པས་སྣང་སེམས་དབང་དུ་འདུས་པར་བསམ་ལ༔ ཨོཾ་བཛྲ་དྷཱ་ཀི་ནཱི་སརྦ་ཛྙཱ་ན་ཝཱ་ཤཾ་ཀུ་རུ་ཧྲཱིཾ་ཧྲཱིཾ༔ ཨོཾ་རཏྣ་དྷཱ་ཀི་ནཱི་སརྦ་དེ་བ་ཝཱ་ཤཾ་ཀུ་རུ་ཧོ་ཧོ༔ ཨོཾ་བུདྡྷ་དྷཱ་ཀི་ནཱི་སརྦ་མ་ནུཥྱ་ཝཱ་ཤཾ་ཀུ་རུ་ཛ་ཛ༔ ཨོཾ་ཀརྨ་དྷཱ་ཀི་ནཱི་སརྦ་ནཱ་ག་ཝཱ་ཤཾ་ཀུ་རུ་ཧཱུྃ་ཧཱུྃ༔ ཞེས་འབུམ་ཕྲག་རེ་བཟླའོ༔ བསྒོམ་པ་དང་བཟླས་པས་དངོས་སུ་ཞལ་མཐོང་བ༔ གསུང་ཐོས་པ༔ བདེ་ཆེན་གྱི་ཉམས་སྐྱེ་བ༔ ཉམས་སུ་དེ་རྣམས་ཅི་རིགས་པ་འབྱུང་བ༔ རྨི་ཉམས་ཐམས་ཅད་དུ་སྣང་སྲིད་དབང་དུ་འདུ་བའི་རྟགས་མཐོང་བར་འགྱུར་རོ༔ ཐུན་མཚམས་སུ་ལས་མྱུར་བའི་ཕྱིར་སིནྡྷུ་ར་དང་ཆང་རྒོད་ཀྱི་ཕུད་སྦྱར་བ་དང༔ མེ་ཏོག་དམར་པོ་འབུལ་ཞིང༔ ཨོཾ་ཨཱཿཧཱུྃ༔ འཁོར་འདས་བརྟན་གཡོའི་དྭངས་བཅུད་འདུས་པའི་རྒྱུན༔ བདེ་མཆོག་ཆགས་པ་ཆེན་པོའི་དམར་འོད་འབར༔ ཡེ་ཤེས་འོད་ཟེར་མེ་ཏོག་ཆར་འབེབ་པའི༔ ཟག་མེད་བདུད་རྩི་ཕུད་ཀྱི་མཆོད་པ་འདི༔ བླ་མ་ཡི་དམ་པདྨ་དྷཱ་ཀི་ནཱི༔ རབ་འབྱམས་དབང་གི་ལྷ་ཚོགས་རྣམས་ལ་འབུལ༔ རྗེས་ཆགས་བདེ་སྟོང་རོལ་པའི་གཟི་བྱིན་སྐྱེད༔ ལས་ཀྱི་དངོས་གྲུབ་མ་ལུས་མྱུར་དུ་སྩོལ༔ ཨོཾ་ཨཱཿཧཱུྃ་གུ་རུ་དྷེ་བ་པདྨ་དྷཱ་ཀི་ནཱི་སརྦ་ས་མ་ཡ་མ་ཧཱ་སུ་ཁ་མ་ད་ན་ཨ་མྲྀཏ་པཱུ་ཛ་ཨཱཿཧཱུྃ༔ སརྦ་ཀརྨ་སིདྡྷི་ཀུ་རུ་ཀུ་རུ་ཧོ༔ ཞེས་ལན་མང་དུ་དབུལ༔ ཚོགས་ཀྱི་ཡོ་བྱད་སྤྱི་དང༔ མྱོས་བྱེད་དང་ཡིད་སྒྱུར་ཅན་གྱི་ལོངས་སྤྱོད་བདུད་རྩིས་བསང༔ རཾ་ཡཾ་ཁཾ༔ བདེ་བ་ཆེན་པོའི་སྣོད་མཆོག་ཀ་པཱ་ལར༔ སྟོང་ཉིད་ཟག་མེད་ཡེ་ཤེས་བདུད་རྩིའི་བཅུད༔ རྗེས་ཆགས་འདོད་པའི་ལོངས་སྤྱོད་བསམ་མི་ཁྱབ༔ ཡིད་འཕྲོག་བཀོད་པ་ནམ་མཁའ་མཛོད་ཀྱི་སྤྲིན༔ ཕྱོགས་དུས་ཀུན་ཏུ་རྒྱས་པར་ཁྱབ་པ་འདིས༔ བླ་མ་ཡི་དམ་ཞི་ཁྲོའི་ལྷ་ཚོགས་མཆོད༔ བདེ་ཆེན་པདྨ་མཁའ་འགྲོའི་ཐུགས་དམ་བསྐང༔ འབུམ་ཕྲག་ཡངས་པའི་འཁོར་ཚོགས་དགྱེས་པར་རོལ༔ ཉམས་ཆག་རྟོག་སྒྲིབ་ཆོས་ཉིད་དབྱིངས་སུ་སྦྱོངས༔ ཁམས་གསུམ་དབང་སྡུད་སྲིད་གསུམ་ཟིལ་གྱིས་ནོན༔ འཁོར་འདས་ཀུན་གྱི་དྭངས་བཅུད་ཐིག་ལེར་སྟིམས༔ མཆོག་དང་ཐུན་མོང་དངོས་གྲུབ་བསྩལ་དུ་གསོལ༔ ཨོཾ་ཨཱཿཧཱུྃ་གུ་རུ་དྷེ་བ་པདྨ་དྷཱ་ཀི་ནཱི་སརྦ་ས་མ་ཡ་ག་ཎ་ཙཀྲ་མ་ཧཱ་སུ་ཁ་པཱུ་ཛ་ཧོ༔ ཞེས་འབུལ་ཞིང་ཡི་གེ་བརྒྱ་པའང་ཛཔ྄་ཏུ་བཟླའོ༔ དེ་ནས་ནང་གི་ཚོགས་ལ་རོལ༔ ལྷག་མ་བདུད་རྩིའི་ཁ་ཕྲུས་བྲན་ལ༔ ཨོཾ་ཨཱཿཧཱུྃ༔ ཧྲཱིཾ་ཧྲཱིཾ་ཕེཾ་ཕེཾ༔ པདྨ་མཁའ་འགྲོའི་བཀའ་ཉན་ཅིང༔ ཕྱི་འཁོར་སྐྱོང་བའི་ཕོ་ཉའི་ཚོགས༔ ལྷག་མའི་འདོད་ཡོན་འདི་བཞེས་ལ༔ བཅོལ་བའི་ལས་ཀུན་འགྲུབ་པར་མཛོད༔ མ་མ་དྷཱ་ཀི་ནཱི་བ་ལིཾ་ཏ་ཁ་ཧི༔ ཞེས་འབུལ་ལོ༔ གསུམ་པ་རྗེས་ཀྱི་ལས་རིམ་ལ་མཆོད་བསྟོད་སྔོན་དུ་འགྲོ་བས་དངོས་གྲུབ་གསོལ་བ་ནི༔ ཧྲཱི༔ པདྨ་དབང་གི་ཕོ་བྲང་ནས༔ ཡེ་ཤེས་མཁའ་འགྲོའི་ལྷ་ཚོགས་ཀྱིས༔ མཐུ་རྩལ་ནུས་པའི་རྟགས་ཕྱུངས་ལ༔ མཆོག་ཐུན་ཕྲིན་ལས་དངོས་གྲུབ་སྩོལ༔ ཨོཾ་ནིཿཔདྨ་དྷཱ་ཀི་ནཱི་མཎྜ་ལ་ཀཱ་ཡ་ཝཱ་ཀ་ཙིཏྟ་ཝཱ་ཤཾ་མ་ན་ཡ་སརྦ་སིདྡྷི་ཕ་ལ་ཧོ༔ ཞེས་བརྗོད་ཅིང་བྲིས་སྐུ་སྤྱི་བོར་བཞག༔ བླ་རྡོ་འབྲལ་མེད་དུ་འཆང༔ རིལ་བུ་བཟའ་ཞིང་བཅང་ངོ༔ སླར་ཡང་མཆོད་བསྟོད་ནོངས་བཤགས་བྱ༔ ཨ༔ སྣོད་བཅུད་དྭངས་མ་རང་ལ་ཐིམ༔ རང་ཡང་འོད་གསལ་དབྱིངས་ཀྱི་ངང༔ རིག་པ་པདྨ་དྷཱ་ཀི་ནཱིའི༔ གསང་བ་གསུམ་གྱི་རོལ་པར་ཤར༔ ཧྲཱི་ཧྲཱི་ཧྲཱི༔ ཞེས་ལྷར་སྣང་བསྡུ་ཞིང་ཐུན་མཚམས་ཀྱི་ལྷར་ལྡང༔ ཧྲཱི༔ རྡོ་རྗེ་བཙུན་མོའི་ཡེ་ཤེས་སྒྱུ་མ་ཡིས༔ ཁམས་གསུམ་དྭངས་མའི་ཐིག་ལེར་དབང་དུ་འདུ༔ ཞི་བསིལ་བླ་ན་མེད་པའི་བདེ་བ་ཆེས༔ འཇིག་རྟེན་ཀུན་ཏུ་ཁྱབ་པའི་བཀྲ་ཤིས་ཤོག༔ ཅེས་བསྔོ་སྨོན་ཤིས་བརྗོད་ཀྱིས་མཐའ་བསྐྱང་ངོ༔ ༈ བསྙེན་པ་ལས་སུ་རུང་བས་ཕྲིན་ལས་ཀྱི་ནུས་པ་གློག་ལྟར་མྱུར་བ་མེའི་ལས་བསྒྲུབ་པ་ནི༔ ར་བ་བཞི་གང་ཡང་རུང་བའི་ཚེས་བརྒྱད་དམ༔ མཁའ་འགྲོ་འདུ་བའི་དུས་གཉན་ལ་སྨད་འཚོང་མས་ཉལ་པོ་བྱས་པའི་སས་སྟེགས་བུ་དམར་པོ་ཟླ་གམ་དུ་བྱ༔ དབང་གི་ཐབ་ཚུལ་བཞིན་དུ་འབྲི༔ ཙནྡན་དམར་པོའམ་མཛོ་མོ་ཤིང་ལྟ་བུའི་དམར་ཞིང་སྐྱུར་བའི་བུད་ཤིང་བརྩིག༔ ཏིང་ལོ་དམར་པོའང་བཞག༔ ཉེ་ལོགས་སུ་མཆོད་སྲེག་གི་རྫས་ཐམས་ཅད་ཁ་དོག་དམར་པོ་སྣུམ་བག་དང་ལྡན་པར་བཤམ་མོ༔ དེ་ནས་དགོང་མོའི་དུས་སྒྲུབ་པ་པོ་ཆས་གོས་དམར་པོ་དང་ལྡན་པས་རིག་སྟོང་བརྗོད་མེད་ཀྱི་གདངས་རྗེས་སུ་ཆགས་པའི་སེམས་དང་བཅས་པདྨའི་སྐྱིལ་མོ་ཀྲུང་གིས་འཁོད༔ པདྨ་མཁའ་འགྲོ་མའི་ཏིང་ངེ་འཛིན་དང་བཟླས་བརྗོད་སྔོན་དུ་འགྲོ་བས་རྫས་བསང་སྦྱང༔ རཾ་ཡཾ་ཁཾ༔ སྟོང་པའི་ངང་ལས་བདེ་བ་ཆེའི༔ ཡེ་ཤེས་རྣམ་པ་ཐམས་ཅད་པ༔ མཆོད་དང་བསྲེག་བྱའི་དམ་ཚིག་རྫས༔ དབང་གི་ལས་ཀུན་སྒྲུབ་པར་གྱུར༔ ཨོཾ་ཨཱཿཧཱུྃ་སརྦ་པཱུ་ཛ་མ་ཧཱ་སུ་ཁ་བི་སྥོ་ཊ་ས་མ་ཡ་ཁཾ༔ ཞེས་བརྗོད་ཅིང་རྒྱ་ཆེར་སྤེལ༔ ཨོཾ་པདྨ་ཛྙཱ་ན་ཛྭ་ལ་རཾ་རཾ༔ ཞེས་མེ་སྦར༔ ཐབ་བསང་སྦྱང༔ སྟོང་པའི་ངང་ལས་པདྨའི་ཡུམ༔ བདེ་ཆེན་གོས་དཀར་འབར་བའི་མེ༔ རྗེས་ཆགས་འོད་ཟེར་འཕྲོ་བ་ཡི༔ དབང་གི་ཐབ་ཁུང་མཚན་ཉིད་རྫོགས༔ པདྨ་རཱ་ག་ལས་གྲུབ་པའི༔ ཕོ་བྲང་ཟླ་གམ་སྒོ་གཅིག་པ༔ མཚན་ཉིད་ཐམས་ཅད་ཡོངས་སུ་རྫོགས༔ དེ་དབུས་པདྨ་འདབ་བཞི་པའི༔ ལྟེ་བར་པད་ཉི་བམ་རོའི་སྟེང༔ ཞེས་སོགས་ལྷ་བསྐྱེད་ནས་རྩ་བའི་བཟླས་པའི་བར་བྱ༔ དེ་ནས་དགང་བླུག་མར་དང་བཅས་པ་ཁ་སྦྱར་ལ༔ ཧྲཱི༔ ཐབས་ཤེས་དབང་གི་དགང་བླུག་ནི༔ ཁ་སྦྱོར་བདེ་བའི་བདུད་རྩིའི་སྤྲིན༔ རྗེས་སུ་ཆགས་པའི་མཆོད་སྤྲིན་གྱིས༔ དཀྱིལ་འཁོར་ལྷ་ཚོགས་མཉེས་གྱུར་ཅིག༔ ཨོཾ་བཛྲ་རཱ་གཱ་ཨགྣ་ཡེ་སྭཱ་ཧཱ༔ ཞེས་ཅི་རིགས་པ་འབུལ༔ ཨོཾ་བཛྲ་རཱ་གཱ་བྲྀཀྵཱ་ཡ་སྭཱ་ཧཱ༔ ཞེས་ཡམ་ཤིང༔ སླར་ཡང་མར་ཁུ་ཕུལ་རྗེས༔ རྫས་ཀྱི་གཙོ་བོ་རིལ་བུའི་རྫས་དང་སྦྱར་བའི་མངར་གསུམ་གྱི་རིལ་བུ་དམར་པོ༔ མེ་ཏོག་ལྕགས་ཀྱུ་ཅན་མ་ད་ནས་སྦགས་པ༔ ལན་ཚྭ་དང་བཅས་ཕུལ་ཞིང༔ ཧྲཱི༔ རྡོ་རྗེ་རྗེས་སུ་ཆགས་པའི་རྫས༔ དམ་ཚིག་མཆོག་གི་ལོངས་སྤྱོད་ལ༔ པདྨ་དྷཱ་ཀིས་དགྱེས་པར་བཞེས༔ རབ་འབྱམས་དབང་གི་དངོས་གྲུབ་སྩོལ༔ ཨོཾ་པདྨ་དྷཱ་ཀི་ནཱི་ཀུ་རུ་ཀུལླེ་ཧྲཱིཿསྭཱ་ཧཱ༔ ཨོཾ་བཛྲ་རཱ་གཱ་ས་མ་ཡ་སྭཱ་ཧཱ༔ སརྦ་ཛྙཱ་ན་ལོ་ཀ་ཝཱ་ཤཾ་ཀུ་རུ་ཧོ༔ ཁྱད་པར་གང་དབང་དུ་བྱ་བའི་མིང་གི་མཐར༔ སརྦ་ཝཱ་ཤཾ་མ་ན་ཡ་ཀུ་རུ་ཀུ་རུ་ཧོ༔ ཞེས་བཏགས་པས་དབུལ༔ དམིགས་གསལ་སྐྱེས་པ་དང་བུད་མེད་དབང་དུ་བྱ་བར་འདོད་ན༔ སྤྲ་ཚིལ་ལས་རཱུ་པ་སྐྱེ་མཆེད་དོད་པ་བཅོས་པའི་སྙིང་གར་སྐྲ་སེན་ནམ་མིང་རུས་དགོད༔ ཟངས་ཀྱི་སྣོད་དུ་བཞག༔ མདུན་བསྐྱེད་ཀྱི་ཐུགས་ཀ་ནས་ལས་ཀྱི་ཕོ་ཉ་དམར་མོ་ལྕགས་ཀྱུ་ཞགས་པ་ཐོགས་པ་དཔག་ཏུ་མེད་པ་སྤྲོས་ཏེ་དམིགས་བྱ་དེའི་སྙིང་གའམ་སྐྱེ་གནས་ནས་ལྕགས་ཀྱུས་དྲངས༔ ཞགས་པས་བཅིངས༔ གཟུགས་བརྙན་དང་དབྱེར་མེད་དུ་གྱུར་པར་བསམ་ལ་ལས་སྔགས་མང་དུ་བཟླ༔ ཏིང་ངེ་འཛིན་གསལ་པོ་བྱུང་བའི་ཚེ་ཟངས་སྣོད་མེ་ལ་གདུངས་པས་བསྒྲུབ་བྱ་ཤིན་ཏུ་ཆགས་པས་ཡིད་མྱོས༔ འོད་ཟེར་དམར་པོའི་རྣམ་པས་རང་མཁའ་འགྲོ་མར་གསལ་བའི་བྷ་ག་ནས་ཞུགས༔ སྙིང་གའི་ས་བོན་དང་འདྲེས་པས་ནམ་ཡང་མི་ཕྱེད་པར་བསམ་ལ་ལས་སྔགས་དྲག་ཏུ་བཟླ་ཞིང་ཞུ་ལ་ཁད་དུ་བསྲོའོ༔ གཞན་ཡང་ཟས་གོས་ནོར་སོགས་གང་དབང་དུ་བསྡུ་བར་འདོད་པ་དེ་ཉིད་དབང་གི་རྫས་དང་སྦྱར་བ་གཙོ་བོར་འབུལ་ལོ༔ རྗེས་སུ་མཆོད་བསྟོད་དང་བདུད་རྩི་དང་ཚོགས་ཀྱིས་མཆོད༔ ལྷག་མ་ཕུལ༔ བསྲེག་རྫས་ཀྱི་ལྷག་མའང་ཅི་རིགས་དབུལ༔ ནོངས་པ་བཟོད་པར་གསོལ༔ ཧྲཱི༔ བདེ་ཆེན་ཡེ་ཤེས་འོད་འབར་བའི༔ ཐབ་ཀྱི་ལྷ་ཚོགས་རང་ལ་ཐིམ༔ འཁོར་འདས་དབང་མཛད་དྷཱ་ཀི་ནཱི༔ དབྱེར་མེད་ཐིག་ལེའི་ཀློང་དུ་རྫོགས༔ ཧྲཱི་ཧྲཱི་ཧྲཱི༔ ཞེས་ཐབ་ཀྱི་ལྷ་རང་གི་ཐུགས་སྲོག་ལ་བསྟིམ༔ ཨོཾ་ནིཿཔདྨ་དྷཱ་ཀི་ནཱི་ཀུ་རུ་ཀུལླེ་སྭ་བྷཱ་བ་ཨཱཏྨ་ཀོ྅་ཧཾ༔ ཞེས་ང་རྒྱལ་གཟུང༔ བསྔོ་སྨོན་ཤིས་བརྗོད་སོགས་བྱ༔ ཐལ་བ་རི་རྩེའམ་ཆུ་ཀླུང་ཆེན་པོར་དོར༔ འདི་ལྟ་བུའི་ལས་ཀྱི་སྦྱོར་བས་ཚངས་པའི་བུ་མོའང་དགུག་པར་ནུས་ན་གཞན་ལྟ་ཅི་སྨོས༔ གཞན་ཡང་ཕུན་སུམ་ཚོགས་པ་ཐམས་ཅད་ངང་གིས་འདུ་བར་འགྱུར་རོ༔ དེ་ནི་ལས་ཀྱི་གཙོ་བོ་འོ༔ བྱེ་བྲག་ལེགས་པར་བསྒྲུབས་པའི་རིལ་བུ་གི་ཝཾ་དང་སྦྱར༔ རྩ་བ་དང་ལས་སྔགས་ཀྱི་མཐར༔ ཏདྱ་ཐཱ༔ ཨོཾ་ཨུཥྞཱི་ཥཱ་ཡ་དྷ་ར་དྷ་ར་དྷི་རི་དྷི་རི་སྭཱ་ཧཱ༔ ཞེས་སྟོང་བཟླས༔ ལག་མཐིལ་གཡོན་པར་རང་གི་ཁམས་སམ་མཆིལ་མས་སྦྱངས་ཏེ་དཔྲལ་བར་ཐིག་ལེ་བྱས་པས་གང་གིས་མཐོང་བ་དེ་དབང་དུ་འགྱུར་རོ༔ མིག་སྨན་དང་སྦྱར་ཏེ་མིག་ལ་བྱུགས་ན་གང་བལྟས་པ་དེ་དབང་དུ་བྱེད་དོ༔ གླིང་བུ་དང་རོལ་མོ་སོགས་ལ་རྫས་ཀྱིས་བདུག༔ སྔགས་བཏབ་པ་འཁྲོལ་བས་ཐོས་པ་ཐམས་ཅད་དབང་དུ་བྱེད་དོ༔ རིལ་བུ་དང་རྒྱ་སྤོས༔ སྤང་སྤོས༔ སྤོས་དཀར༔ ཏོང་ཀུ༔ སིཧླ་སོགས་དྲི་ཞིམ་པོ་དང་སྦྱར་ཏེ༔ སྔགས་ཀྱི་མཐར༔ སརྦ་ལོ་ཀ་ར་ར་ར་ར༔ ཙཱ་ལ་ཡ་ཙཱ་ལ་ཡ༔ ཨེ་ཨཱ་རལླི་ཧྲཱིཾ་ཧྲཱིཾ་ཧྲཱིཾ༔ ཞེས་སྟོང་བཟླས་པའི་སྤོས་ཀྱིས་བདུགས་ན་དྲི་ཚོར་བ་ཐམས་ཅད་དབང་དུ་བྱེད་དོ༔ རང་གི་ལུས་ལ་བྱུགས་པའམ་གོས་ལ་དྲི་བསྒོས་པས་ཀྱང་རུང་ངོ༔ རིལ་བུ་དང་སྦྲང་རྩི༔ སོ་རྩི༔ ལ་ཕུག༔ མྱོས་བྱེད༔ ལན་ཚྭ་རྣམས་སྦྱར་བ་ཟས་དང་སྦྱར་ཏེ༔ དིནྱུར་བ་དྷ་བ་དྷ་ཧེ་ཧ་ས་ཧེ་ཧ་ས་སརྦ་ལོ་ཀ་ཝཱ་ཤཾ་མ་ན་ཡ་ཧོ༔ ཞེས་སྟོང་བཟླས་པ་གང་ལ་བྱིན་པ་དེ་དབང་དུ་འགྱུར་རོ༔ དར་དམར་པོ་ལ་འཁོར་ལོ་བྲིས༔ རྟེན་དུ་གཟུང༔ སྐབས་སུ་རིལ་བུའི་རྫས་ཀྱིས་བདུག༔ སྔགས་ཀྱི་མཐར༔ ཨ་ནྲྀ་ཏྲི་པཱ་ཤཾ་ཀུ་རུ་ཙ་ལཱ་ཡ་ཙ་ལཱ་ཡ་ཧེ་ཧེ་ཧ་རི་ནི་ས་ཧཱུྃ་ཧཱུྃ་ཧཱུྃ༔ ཞེས་དྲག་ཏུ་བཟླས་ལ་གཡོགས་པས་གང་འདོད་པ་མྱུར་དུ་དབང་དུ་འགྱུར་རོ༔ དེ་ལྟ་བུའི་ལས་ཀྱི་རིམ་པའང་བསྙེན་སྒྲུབ་སྔོན་དུ་སོང་བས་བྱའོ༔ གང་ལྟར་ཡང་རྒྱལ་བློན་བཙུན་མོ་སོགས་སྐྱེས་པ་དང་བུད་མེད་དབང་དུ་འདུས་ན་ཆོས་ལ་སྦྱར༔ ཟས་ནོར་ལོངས་སྤྱོད་དབང་དུ་འདུས་ན་ཚོགས་གསག་མཆོད་སྤྲིན་དུ་སྤེལ༔ ཕུན་སུམ་ཚོགས་པ་གང་དབང་དུ་འདུས་ཀྱང་མ་ཆགས་མ་ཞེན་པར་རྨི་ལམ་སྒྱུ་མ་ལྟ་བུའི་ངང་ནས་བྱང་ཆུབ་ཆེན་པོའི་ལམ་དུ་བསྒྱུར་བ་ལ་བསླབ་བོ༔ དེ་ནི་ཕྱི་འཇིག་རྟེན་དབང་དུ་བསྡུ་བའི་རིམ་པ་ཟབ་མོ་འོ༔ ས་མ་ཡ༔ གཉིས་པ་ནང་རླུང་སེམས་དབང་དུ་བསྡུ་བ་ནི༔ རླུང་དང་གཏུམ་མོ་ལ་གོམས་པས༔ རང་ཉིད་པདྨ་མཁའ་འགྲོར་གསལ་བའི་སྐུ་ལ་རྩ་ཡི་སྟོང་ར་གསལ་གདབ༔ ལྟེ་འོག་རྩ་གསུམ་འཛོམ་པར་ཁམས་དམར་པོའི་དྭངས་མ་གཏུམ་མོའི་མེ་དང་དབྱེར་མེད་པའི་ལས་ཀྱི་ཕོ་ཉ་ཀུ་རུ་ཀུལླེའི་བདེ་ཆེན་ཡེ་ཤེས་ཀྱི་སྐུ་སོར་གང་བ་གསལ་གདབ༔ རླུང་རོ་བསལ༔ བུམ་པ་ཅན་གཟུང༔ དེ་ལྟ་བུ་ཅི་རིགས་པས་ལམ་སྦྱང༔ དེ་ནས་རླུང་གིས་བསྐུལ་བས་ལྟེ་བའི་ཕོ་ཉ་མོའི་ཐུགས་ཀ་ནས་བདེ་དྲོད་ཀྱི་རང་བཞིན༔ འཁོར་འདས་ཀྱི་དྭངས་མ་རང་དབང་མེད་པར་སྡུད་ནུས་པའི་ཡེ་ཤེས་ཀྱི་འོད་ཟེར་ཚ་ཞིང་བདེ་བ་དམར་ཁྱུག་གིས་བྱུང༔ སྤྱི་བོ་ནས་གཡོན་སྐོར་གྱིས་རྣ་བ་གཡས་པ་ནས་ཐོན༔ ཕྱག་གི་མདའི་ལྟོང་ནས་བརྒྱུད་པདྨའི་མདེའུ་རྒྱས་པ་ལས་འཕྲོས༔ རོ་མའི་ལམ་བརྒྱུད༔ རླུང་དང་འགྲོགས་ཏེ་སྣ་གཡས་པ་ནས་སོང༔ འཁོར་འདས་ཐམས་ཅད་ལ་ཁྱབ༔ རང་དབང་མེད་པར་གཡོས༔ དྭངས་མ་འོད་དམར་པོའི་རྣམ་པས་བྱུང༔ རླུང་དང་འགྲོགས་ཏེ་སྣ་གཡོན་པ་ནས་རྐྱང་མའི་ལམ་བརྒྱུད༔ ཕོ་ཉ་མོའི་མདའི་མདེའུ་ནས་ཞུགས༔ ལྟོང་ནས་ཐོན༔ རྣ་བ་གཡས་པ་ནས་ཞུགས༔ གཡས་སྐོར་གྱིས་ཐུགས་ཀའི་ཧྲཱིཿལ་ཐིམ་པས་འཁོར་འདས་ཀྱི་སྣང་བ་རླུང་སེམས་དང་བཅས་པ་དབང་དུ་བྱས་པར་བསམ་ལ་བུམ་པ་ཅན་གྱི་སྦྱོར་བས་བརྟན་པར་བྱའོ༔ དེ་ནི་རླུང་དབང་དུ་བསྡུ་བའོ༔ དེ་ནས་ལྟེ་བའི་ཕོ་ཉ་མོ་ལས་གཏུམ་མོའི་མེ་དང་གཉིས་སུ་མེད་པའི་ཡེ་ཤེས་ཀྱི་མེ་ལྕེ་ཤིན་ཏུ་ཕྲ་བ་གསང་གནས་ནས་བྱུང༔ རོ་མ་ནས་སྣ་བུག་བརྒྱུད་ཐལ་གྱིས་སོང༔ འཁོར་འདས་ཐམས་ཅད་ལ་ཁྱབ༔ མཚན་འཛིན་ཐམས་ཅད་སྦྱངས༔ དྭངས་མ་བདེ་བ་ཆེན་པོའི་རང་བཞིན་དུ་བཞུ་བཏུལ་བྱས་པ་བདུད་རྩི་མེ་དང་བཅས་པ་སྣ་གཡོན་ནས་རྐྱང་མའི་ལམ་བརྒྱུད༔ ཕོ་ཉ་མོའི་བྷ་ག་ནས་ཞུགས༔ ཐུགས་ཀའི་ས་བོན་ལ་ཐིམ་པས་བདེ་དྲོད་ཀྱི་ཉམས་འགྱུར་ལྷག་པར་གཡོས༔ འཁོར་འདས་ཐམས་ཅད་ཐིག་ལེ་གཅིག་ཏུ་རྫོགས་པར་བསམ༔ རླུང་ཁ་སྦྱོར་དུ་གཟུང༔ དེ་ལ་གསལ་སྣང་སྐྱེས་པ་ན་ཡེ་ཤེས་ཀྱི་མེ་ལྕེ་དབུ་མའི་ལམ་ནས་ཐོགས་མེད་དུ་ཞུགས༔ འཁོར་ལོ་བཞིའི་ལྷ་ཐམས་ཅད་བདེ་དྲོད་ཀྱིས་མཉེས༔ རྗེས་ཆགས་བདེ་ཆེན་གྱི་ཡེ་ཤེས་ལྷག་པར་འབར༔ སྤྱི་གཙུག་ཁམས་དཀར་པོའི་དྭངས་མ༔ བདེ་བ་ཆེན་པོའི་རང་བཞིན་ཧཾ་པདྨ་ཧེ་རུ་ཀའི་རང་གཟུགས་ལ་རེག་པས་བདེ་བ་ཆེན་པོའི་བདུད་རྩི་དམར་མདངས་ཆགས་པ་དཔག་ཏུ་མེད་པ་བྱུང༔ འཁོར་ལོ་བཞི་བརྒྱུད་ལྟེ་བའི་ཕོ་ཉ་མོ་ལ་རེག་པས་རྗེས་ཆགས་བདེ་ཆེན་ལྷག་པར་འབར༔ སླར་ཡང་མེ་ཆེར་སྦར་ཏེ་བདེ་དྲོད་ཀྱི་ཡེ་ཤེས་སྤེལ༔ མཐར་འཁོར་འདས་ཀྱི་སྲོག༔ བདེ་ཆེན་གྱི་རང་བཞིན་དཀར་དམར་གྱི་སྣང་ཆ་སྙིང་གའི་ནྲྀཿཡིག་ལ་ཐིམ་པས་རླུང་སེམས་དབྱེར་མེད་དུ་འདྲེས་ཏེ༔ བདེ་བའི་རང་བཞིན༔ སྟོང་པའི་ངོ་བོ༔ རྗེས་ཆགས་རྣམ་པ་ཐམས་ཅད་པར་འཆར་བས་བརྟན་གཡོ་ཐམས་ཅད་དབང་དུ་བྱེད་པའི་མི་ཤིགས་པའི་ཐིག་ལེར་རོ་མཉམ་པར་བསམ་ལ་འཇམ་རླུང་གཟུང་ཞིང་བརྗོད་བྲལ་བློ་འདས་ཀྱི་ངང་བསྐྱང་ངོ༔ དེ་ནི་སེམས་དབང་དུ་བསྡུ་བའོ༔ དེ་ལ་གོམས་པས་པདྨ་ཅན་གྱི་ཕྱག་རྒྱ་དབང་གི་གཟུངས་མའི་མཚན་ཉིད་ཅན་འདུ་བྱས་ལ༔ རང་པདྨ་ཧེ་རུ་ཀ་དང་རིག་མ་པདྨ་དྷཱ་ཀི་ནཱིར་གསལ་ཞིང་འདུ་ཤེས་གསུམ་གྱིས་སྙོམས་པར་ཞུགས་པའི་བདེ་བའི་སྒྲ་དང་རྗེས་ཆགས་ཀྱི་འོད་ཟེར་གྱིས་འཁོར་འདས་ཐམས་ཅད་རང་དབང་མེད་པར་གཡོས༔ འོད་དམར་པོ་བདེ་བ་ཆེན་པོའི་རྣམ་པས་ཡུམ་ལ་ཞུགས༔ དེའི་དམར་ཆའི་དྭངས་མ་དང་དབྱེར་མེད་པ་རྡོ་རྗེའི་ལྕགས་ཀྱུས་དྲངས་ཤིང་སྙིང་གའི་ཐིག་ལེར་བསྟིམ༔ འདྲེན་འགྲེམ་སོགས་འཕྲུལ་འཁོར་གྱིས་མཚམས་སྦྱར༔ དེ་ནི་བོགས་འདོན་པའི་རིམ་པའོ༔ དེ་རྣམས་ནི་ནང་རླུང་སེམས་དབང་དུ་བྱས་ཏེ་སྣང་བ་ཐམས་ཅད་བདེ་བ་ཆེན་པོའི་ངོ་བོར་བསྡུ་བའི་རིམ་པ་ཁྱད་པར་ཅན་ནོ༔ ས་མ་ཡ༔ གསུམ་པ་གསང་བ་སྣང་སེམས་དབང་དུ་བསྡུ་བ་ནི༔ ལུས་བསྲང༔ རླུང་རོ་བསལ༔ རང་ལྷག་པའི་ལྷ་དང་སྤྱི་བོར་བླ་མ་བསྒོམ༔ གསོལ་བ་གདབ༔ དབང་བླང་ཞིང་ཐུགས་ཡིད་བསྲེས་ཏེ་དར་གཅིག་མཉམ་པར་གཞག༔ དེ་ནས་ཕྱི་རོལ་དབང་དུ་བསྡུ་བའི་ཡུལ་དུ་བཏགས་པ་འཁོར་འདས་སྣ་ཚོགས་སུ་སྣང་བ་རང་སེམས་ཁོ་ནའི་སྣང་ཆ་ཙམ་དུ་བལྟ༔ རྨི་ལམ་དང་སྒྱུ་མ་ལྟ་བུར་བསྒོམ༔ འཛིན་མེད་ངང་བསྐྱང༔ དེ་ནི་སྣང་བ་སེམས་ཀྱིས་དབང་དུ་བསྡུ་བའོ༔ སེམས་དེའང་བརྟགས་ན་དབྱིབས་ཁ་དོག༔ གཅིག་དུ་མ༔ གཟུང་འཛིན་དུ་བཏགས་པ་ཙམ་ལས་རང་བཞིན་གྱིས་གྲུབ་པ་རྡུལ་ཙམ་མེད༔ མེད་བཞིན་སོ་སོར་རྟོག་པའི་རྣམ་པ་ཅིར་ཡང་འཆར༔ ཤར་བའི་དུས་ཉིད་ནས་སྟོང་པ་ཆེན་པོའི་རང་བཞིན་ལས་མ་འདས་པར་ཤེས་པར་བྱས་ལ་ངང་བསྐྱང༔ དེ་ནི་སེམས་སྟོང་པའི་དབང་དུ་བསྡུ་བའོ༔ སྟོང་པ་དེའང་རང་རིག་པ་དང་དབྱེར་མི་ཕྱེད་པ༔ རྣལ་འབྱོར་གྱིས་ཉམས་སུ་མྱོང་བ༔ ཉམས་མྱོང་གི་རང་བཞིན་བརྗོད་མི་ཤེས་པ༔ བརྗོད་བྲལ་བློ་འདས་སོ་སོར་རྟོག་པའི་ཡེ་ཤེས་ཀྱི་ངོ་བོ་མ་འདྲེས་ཡོངས་རྫོགས་རིག་སྟོང་ཀ་དག་གི་ངང་བསྐྱང་ངོ༔ དེ་ནི་སྟོང་པ་རིག་པའི་དབང་དུ་བསྡུས་ཏེ་རིག་སྟོང་དབྱེར་མེད་དུ་ལ་བཟླ་བའོ༔ དེ་ལྟ་བུའི་དགོངས་པ་མི་འགྱུར་བའི་ངང་ནས་མིག་ནམ་མཁར་གཏད༔ བར་རླུང་ཐད་ཀར་བརྒྱང༔ འཇམ་རླུང་རང་བབས་སུ་གཟུང༔ སྣང་བ་གང་ཤར་ཡང་དེར་འཛིན་མེད་པའི་ངང་དུ་མཉམ་པར་བཞག་པས་འཁོར་འདས་ཐམས་ཅད་རང་རིག་འོད་གསལ་གྱི་ངང་དབང་དུ་འདུས༔ གཟུང་འཛིན་གྱི་མདུད་པ་གྲོལ༔ ཡུལ་ཤེས་དབྱེར་མེད་དུ་རྫོགས༔ ས་ལམ་གྱི་ཡེ་ཤེས་ཐམས་ཅད་ལྷུན་གྱིས་གྲུབ་སྟེ་གདོད་མའི་སར་དབང་ཐོབ་པར་འགྱུར་རོ༔ དེ་ནི་གསང་བ་རང་རིག་པ་དབང་དུ་བསྡུ་བ་མཐར་ཐུག་པའི་རིམ་པའོ༔ ས་མ་ཡ༔ དེ་ལྟ་བུའི་ལམ་ཉམས་སུ་ལེན་པའི་སྣོད་དུ་རུང་བ་དང༔ དངོས་གྲུབ་ཁྱད་པར་ཅན་བླང་བ་སོགས་ཀྱི་ཕྱིར་དབང་གི་ཆོ་ག་ནི༔ སྣོད་ལྡན་གྱི་སློབ་མ་ལ་ཁྲུས་བྱ༔ བགེགས་བསྐྲད་ཅིང་མཚམས་བཅད༔ མཎྜལ་ཕུལ༔ རྣལ་འབྱོར་མ་དང་དབྱེར་མེད་པའི༔ སློབ་དཔོན་ཆེན་པོ་བདག་ལ་དགོངས༔ བདེ་ཆེན་པདྨ་དྷཱ་ཀི་ནཱིའི༔ སྨིན་གྲོལ་དབང་བསྐུར་བསྩལ་དུ་གསོལ༔ ཞེས་གསོལ་བ་གདབ༔ རྒྱུད་སྦྱང༔ ལྷར་བསྐྱེད་ཅིང་ཡེ་ཤེས་དབབ་ཅིང་བརྟན༔ བདུད་རྩིའི་མཆོད་པས་དགྱེས་པར་བྱའོ༔ དེ་ལྟར་བདུད་རྩིའི་ཕུད་ཀྱིས་མཆོད་པ་དང༔ སློབ་དཔོན་གྱི་ཐུགས་ཀ་ནས་འོད་ཟེར་འཕྲོས་པས་མདུན་བསྐྱེད་བྲིས་སྐུ་ལྷར་གསལ་བ་རྗེས་ཆགས་དགྱེས་པའི་ཆོ་འཕྲུལ་མཐའ་ཡས་པ་དང་བཅས་སློབ་མའི་སྤྱི་བོར་བྱོན༔ བདེ་བ་ཆེན་པོའི་འོད་ཟེར་གྱིས་འཁོར་འདས་ཀྱི་དྭངས་བཅུད་ཐམས་ཅད་དམར་ལམ་གྱིས་བསྡུས་ཏེ་སློབ་མ་ལ་ཐིམ་པས་ཁམས་གསུམ་གྱི་དབང་ཕྱུག་ཆེན་པོར་གྱུར༔ མཐར་ལྷ་འོད་དུ་ཞུ་ནས་ཐིམ་པས་པདྨ་དྷཱ་ཀི་ནཱི་འཁོར་དང་བཅས་པའི་སྐུའི་བྱིན་རླབས་དང་ནུས་མཐུ་མ་ལུས་པ་རྒྱུད་ལ་ཞུགས་པར་བསམ་ལ་སྐུ་སྤྱི་བོར་བཞག་ཅིང༔ ཧྲཱི༔ རྗེས་ཆགས་བདེ་ཆེན་ཡེ་ཤེས་སྐུ༔ བཅོམ་ལྡན་པདྨ་མཁའ་འགྲོ་མ༔ དབང་མཛད་རྩ་གསུམ་ལྷ་ཚོགས་ཀྱི༔ སྐུ་ཡི་བྱིན་རླབས་ལུས་ལ་ཞུགས༔ མཐོང་བས་ཁམས་གསུམ་སྣོད་བཅུད་ཀུན༔ དབང་སྒྱུར་ཟིལ་གྱིས་ནོན་པར་ཤོག༔ ཨོཾ་ཨཱཿཧཱུྃ་ནིཿཔདྨ་དྷཱ་ཀི་ནཱི་ཀུ་རུ་ཀུལླེ་ཧྲཱིཿསྭཱ་ཧཱ༔ ཀཱ་ཡ་སིདྡྷི་ཛྙཱ་ན་ཨ་བྷི་ཥིཉྩ་ཨོཾ༔ ཛཔ྄་དགོངས་ལྟར་བཟླས་པའི་དམིགས་པ་སྦྱིན་ཞིང་སྔགས་ཀྱི་རྗེས་ཟློས་བྱ༔ ལས་ཀྱི་རྗེས་སུ་གནང་བའི་སླད་དུ༔ ཐབ་དང་རྫས་སོགས་འདུ་བྱས་ལ༔ ཡོ་བྱད་བརླབ༔ མེ་སྦར༔ ལྷ་བསྐྱེད་སོགས་བྱ༔ དེ་ནས་སློབ་མ་ལ་དགང་བླུག་གཏད༔ ཧྲཱི༔ ཤེས་རབ་ཨེ་དབྱིངས་དགང་གཟར་དང༔ ཐབས་མཆོག་རྡོ་རྗེ་བླུག་གཟར་ཚུལ༔ མཉམ་སྦྱོར་བདེ་ཆེན་མཆོད་སྤྲིན་གྱིས༔ རབ་འབྱམས་ལས་རྣམས་སྒྲུབ་པར་གྱིས༔ ཨོཾ་སརྦ་ཀརྨ་སཱ་དྷ་ནཾ་ཀུ་རུ་ཧོ༔ དེས་ཀྱང་གུས་པས་བླངས་ཏེ་མར་སོགས་བསྲེག་རྫས་འབུལ་བ་ནས་བརྩམ་ཕྲིན་ལས་ལྟར་བྱའོ༔ དེ་ནས་སྲོག་འཁོར་མགྲིན་པར་བཞག༔ རྡོ་རྗེའི་སྔགས་ཀྱི་འཁོར་ལོ་ཡེ་ཤེས་ཀྱི་གཟི་བརྗིད་འབར་བཞིན་པ་མགྲིན་པར་ཐིམ་པས་རྩ་རླུང་ཐིག་ལེ་དབང་དུ་འདུས༔ སྣང་སེམས་རོ་གཅིག་ཏུ་འདྲེས༔ བདེ་བ་ཆེན་པོ་རྡོ་རྗེ་ཆགས་པའི་ནུས་པ་ལྷག་པར་རྒྱས་པར་བསམ་ལ༔ ཧྲཱི༔ བཅོམ་ལྡན་པདྨ་མཁའ་འགྲོ་མ༔ དབང་མཛད་རྩ་གསུམ་ལྷ་ཚོགས་ཀྱི༔ ལྷ་སྔགས་དབྱེར་མེད་ནུས་པའི་གཏེར༔ གསུང་གི་བྱིན་རླབས་ངག་ལ་ཞུགས༔ ཐོས་པས་སྣང་སེམས་དབྱེར་མེད་འདྲེས༔ བདེ་ཆེན་ཐིག་ལེར་དབང་སྒྱུར་ཤོག༔ ཝཱ་ཀ་སིདྡྷི་ཛྙཱ་ན་ཨ་བྷི་ཥིཉྩ་ཨཱ༔ རིལ་བུ་སྙིང་གར་བཞག་ཅིང་སྦྱིན་ལ༔ པདྨ་མཁའ་འགྲོ་མའི་ལྷ་ཚོགས་རྣམས་ཀྱི་ཤིན་ཏུ་རྣམ་པར་དག་པའི་ཡེ་ཤེས་ཀྱི་ངོ་བོ་རྡོ་རྗེ་རྗེས་ཆགས་རིལ་བུའི་གཟུགས་ཅན་མྱངས་པ་སྙིང་གའི་ས་བོན་དང་དབྱེར་མེད་དུ་གྱུར༔ རང་བྱུང་དགོངས་པའི་བྱིན་རླབས་ཞུགས༔ གནས་ལུགས་རིག་སྟོང་ཀ་དག་དོན་གྱི་མཁའ་འགྲོའི་རང་ཞལ་མངོན་དུ་གྱུར་པ་ལ་བརྟེན་ནས་འཁོར་འདས་ཐམས་ཅད་རང་རིག་པའི་དབང་དུ་གྱུར་པར་བསམ་ལ༔ ཧྲཱི༔ བཅོམ་ལྡན་པདྨ་མཁའ་འགྲོ་མ༔ དབང་མཛད་རྩ་གསུམ་ལྷ་ཚོགས་ཀྱིས༔ བསམ་གྱིས་མི་ཁྱབ་ཡེ་ཤེས་ཆེ༔ ཐུགས་ཀྱི་བྱིན་རླབས་ཡིད་ལ་ཞུགས༔ དྲན་པས་འཁོར་འདས་དྭངས་བཅུད་ཀུན༔ རིག་པའི་ཀློང་དུ་དབང་སྒྱུར་ཤོག༔ ཙིཏྟ་སིདྡྷི་ཛྙཱ་ན་ཨ་བྷི་ཥིཉྩ་ཧཱུྃ༔ བཀྲ་ཤིས་རྒྱས་པར་སྤེལ་ལོ༔ དབང་འདི་ཐོབ་པ་ཙམ་གྱིས་སྣང་བ་དབང་སྒྱུར་གྱི་ཏིང་ངེ་འཛིན་ལ་དབང་འབྱོར་བར་འགྱུར་བས་ནན་ཏན་དུ་བྱའོ༔ ས་མ་ཡ༔ རྡོ་རྗེ་ཕག་མོའི་དབང་གི་ལས་རིམ་ཨོ་རྒྱན་གྱི་མཁན་པོ་པདྨ་ཐོད་ཕྲེང་རྩལ་ལ༔ དཀྱིལ་འཁོར་གྱི་གཙོ་མོས་རྗེས་སུ་གནང་བ་ལྟར་རྒྱུད་དང་མན་ངག་གི་དགོངས་པ་སྙིང་པོར་དྲིལ་ཏེ་རིགས་ཀྱི་གཟུངས་མ་བཀའི་སྡུད་པ་མོ་མཚོ་རྒྱལ་ལ་གདམས་ཤིང་མ་འོངས་ཕྱི་མ་ཕྱི་མའི་དོན་དུ་གཏད་པ་སྩྱཽགས་སྩྱཽགས་སྩྱཽགས༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ ཟབ་རྒྱ༔ ཡེ་ཤེས་ཀྱི་མཁའ་འགྲོ་མ་ཇོ་མོ་སྨན་མོའི་ཟབ་ཆོས་སྤྲུལ་པའི་གཏེར་ཆེན་༧པདྨ་འོད་གསལ་མདོ་སྔགས་གླིང་པ་ལ་ཡང་གཏེར་དུ་བཀའ་བབས་ཏེ་གཏན་ལ་ཕབ་པའི་ཡི་གེ་པ་ནི་པདྨ་གར་དབང་བློ་གྲོས་མཐའ་ཡས་པའི་སྡེས་གུས་པས་བགྱིས་པ་དགེ་ལེགས་འཕེལ།། །།\nRetrieved from "https://rtz.tsadra.org/index.php?title=Terdzo-NGI-073&oldid=116469"


ཁ་བརྡ། | བོད་ཀྱི་རྒྱལ་དར་དང་རྒྱལ་གླུ་ལ་འགྱུར་བ་བཏང་ན་ཆོག་གམ།\n← སྐད་ཡིག་དང་འབྲེལ་བའི་རྩོམ་ཡིག་གཉིས། གཉིས་པ།\nདེ་རིང་འདིར་ཕྲན་གྱིས་སྔོན་མ་ནས་བསམ་གཞིགས་བྱས་མྱོང་ཡང་། བསམ་བློའི་བུ་ག་ནས་བརྡོལ་མ་ཐུབ་པར་ལུས་བའི་བོད་ཀྱི་རྒྱལ་དར་དང་རྒྱལ་གླུའི་སྐོར་ལ་བསམ་ཚུལ་ཕྲན་བུ་རེ་བཤད་ན་འདོད་སོང་། བསམ་ཚུལ་འདི་བཤད་པ་ལ་སྙིང་སྟོབས་ཞིག་དགོས་མོད། འོན་ཀྱང་སྙིང་སྟོབས་ལ་མི་ཁའི་སྒྱོགས་རྡོ་གཞུ་བར་འཛེམས་ཏེ། དེ་རིང་བར་དུ་བསམ་བློའི་ཁོངས་གསེང་དུ་སྦས་ཏེ་བཞག ཡིན་ཡང་དེ་རིང་འདིར་བླུན་པོའི་ཨུ་ཚུགས་ཀྱིས་སེམས་ཀྱི་རི་མོ་འདིར་བྲིས་པ་ལ་དྲ་གྲོགས་ཚོས་ཁ་རྡུང་སྒྱོགས་རྡོ་འདྲ་དག་ཕོངས།\nསྤྱིར་བོད་ཀྱི་རྒྱལ་དར་སེང་དར་ཅན་འདི་དུས་ནམ་ཞིག་ནས་འགོ་བཙུགས་ཏེ་དར་མིན་མི་ཤེས་མོད། འོན་ཀྱང་ང་ཚོའི་བོད་ཀྱི་རྒྱལ་དར་ཐོག་ཏུ་བཞག་པའི་གངས་སེང་དཀར་མོ་གཡུ་རལ་ཅན་དེ། དོན་དངོས་སུ་ཡོད་མེད་ཀྱི་རྩོད་གཞི་ཅན་ཞིག་དང་གླེང་གཞི་ཅན་ཞིག་ཏུ་གྱུར་ཡོད། དུས་རབས་ཉི་ཤུའི་སྐབས་ཀྱི་འགྲུལ་བཞུད་པ་མཁས་དབང་དགེ་ཆོས་མཆོག་གིས་ཀྱང་གངས་སེང་དཀར་མོ་གཡུ་རལ་ཅན་དེ་ཡོད་མེད་སྐོར་ལ་དོགས་སློང་བྱས་ཡོད།\nགལ་སྲིད་གངས་སེང་དཀར་མོ་གཡུ་རལ་ཅན་དེ་ཡོད་པའི་དབང་དུ་བཏང་ཀྱང་། བོད་མི་རིགས་དང་བོད་རྒྱལ་ཁབ་རང་ལ་མཚོན་ནས་བཤད་ན། བོད་རྒྱལ་ཁབ་དང་མི་རིགས་མཚོན་ཐུབ་པའི་ཐུན་མོང་མ་ཡིན་པའི་རྟགས་ཞིག་མ་རེད་སྙམ།\nདེ་ལས་བོད་རྒྱལ་ཁབ་དང་བོད་མི་རིགས་ཀྱི་མཚོན་བྱེད་ནི་ང་ཚོའི་སྒོ་ཟོག་ཐུན་མོང་མ་ཡིན་པ་འབྲི་གཡག་གཉིས་ཡིན་ལ།བོད་ལུང་པ་མིག་གིས་མཐོང་མྱོང་མེད་མཁན་ཞིག་གིས་ཀྱང་། བོད་ལུང་པ་ལ་སེམས་ཅན་དུད་འགྲོ་གང་ཡོད་པ་རེད་ཅེས་དྲིས་ཚེ། ཐོག་མར་གཡག་ཡོད་པ་རེད་ཅེས་ལན་འདེབས་པ་ལས།གངས་སེང་དཀར་མོ་གཡུ་རལ་ཅན་དེ་ཡོད་པ་ཟེར་ནས་ལན་འདེབས་མཁན་མེད་པ་ཐག་གིས་བཅད་ནས་བཤད་ཐུབ།\nལྷག་པར་དུ་ཡང་བོད་རང་གི་མི་རིགས་ལ་བཀའ་དྲིན་ཆེ་ཤོས་དེ་ཡང་འབྲི་གཡག་ཡིན་ལ། ང་ཚོས་འབྲི་ཡི་འོ་མ་དང་མར་ཆུ་ར་སོགས་ཟས་ཀྱི་ལོངས་སྤྱོད་བྱེད་དགོས་པ་མ་ཟད། གཡག་ལ་གནས་སྤོར་སྐབས་སུ་ཡང་ཁལ་མ་སོགས་བཀལ་ནས་འགྲོ་དགོས་པ་མ་ཟད། གཡག་གི་ཤ་དང་པགས་པ་རྩིད་པ་སོགས་ལོངས་སུ་སྤྱོད་དེ་འཚོ་བ་རོལ་གྱི་ཡོད། ཡིན་ན་ཡང་ཐབས་སྐྱོ་བ་ཞིག་ལ། ང་ཚོའི་མི་རིགས་འདིའི་དུས་རྒྱུན་ཏུ་ལོངས་སྤྱོད་ཆེ་བ་དང་མཐོང་ཐུབ་པའི་འབྲི་གཡག་འདི་ཚོ་སྣང་མེད་དུ་བསྐྱུར་ཏེ། ང་ཚོས་མཐོང་དཀའ་བའི་གངས་སེང་དཀར་མོ་གཡུ་རལ་ཅན་གྱི་གཟུགས་བརྙན་དེ་རྒྱལ་ཁབ་དང་མི་རིགས་མཚོན་བྱེད་ཀྱི་དར་ཆའི་ཐོག་འགོད་པ་འདི་ནི། བོད་མི་རིགས་འདིས་ཡོད་ཚད་རྟོགས་བཏགས་ཀྱི་ཞིང་ཁམས་ཞིག་ན་འཁྱམས་ནས་ཡོད་པ་ར་སྤྲོད་བྱེད་ཐུབ་ཀྱི་འདུག\nདེ་ལས་ཕྲན་གྱི་བསམ་ཚུལ་ལ། རྒྱལ་དར་དཀྱིལ་གྱི་ཉི་མ་དེའི་ཚབ་ལ་གངས་རི་གསུམ་བཞག་སྟེ། གངས་རི་དེ་གསུམ་གཡག་གཉིས་ཀྱིས་ཡར་བཏགས་ནས་ཡོད་པ་ཞིག་བྲིས་ན་ལེགས་སྙམ། མི་རིགས་མང་པོ་ཞིག་གིས་གཡག་གི་འདྲ་གཟུགས་དང་གཡག་གི་མིང་ཐོས་ན་བོད་མི་རིགས་དང་༼བོད༽ཟེར་བའི་མིང་འདི་ཡིད་ལ་འཆར་ཐུབ་པ་ཞིག་ཡིན། དེ་མིན་དེང་སང་མི་སུས་ཀྱང་ཀྱང་མཐོང་དཀའ་བའི་གངས་སེང་གཡུ་རལ་ཅན་དེའི་འདྲ་གཟུགས་དང་མིང་ཐོས་ན་བོད་མི་རིགས་དང་བོད་ལུང་པ་ཡིད་ལ་འཆར་ཐུབ་པ་ཞིག་མིན་ལ། གངས་སེང་དཀར་མོའི་གཡུ་རལ་ལྗང་ཁུའི་རི་མོ་འདི་མཐོང་ན་ཡིད་ཆེས་དང་གད་མོ་ཡང་ཤོར་མི་སྲིད་པ་ཞིག་མིན།\nསྤྱིར་འཛམ་གླིང་གི་རྒྱལ་གླུ་ཚང་མ་གང་འདྲ་ཞིག་ཡིན་མིན་བཤད་དཀའ་ན་ཡང་། ང་རང་ཉིད་ཀྱི་བསམ་ཚུལ་ལྟར་ན།རྒྱལ་ཁབ་ཞིག་གི་རྒྱལ་གླུ་གདངས་སུ་གྱེར་བའི་ཚིག་དོན་གཉིས་ཀྱི་ཆ་ནས་མི་རིགས་དེའི་སེམས་སུ་སྙིང་སྟོབས་དང་དཔའ་ངར་རྒྱས་ཐུབ་པའི་ཚིག་གི་ནུས་པ་ལྡན་པ་ཞིག་ཡོད་ན་ལེགས་སྙམ། འོན་ཀྱང་བོད་ཀྱི་རྒྱལ་གླུ་འདིར་བཀོད་ཡོད་པའི་ཆ་ཚང་གིས་གཟིགས་རོགས།\nབོད་ཀྱི་རྒྱལ་གླུ་འདི་སུས་བལྟས་ཀྱང་ཆབ་སྲིད་མི་ཤེས་པའི་ཆོས་ལུགས་པ་ཞིག་གིས་བྲིས་པ་ཤེས་ཐུབ། ཚིག་མགོ་མཐོང་མ་ཐག་བསྟན་པའི་བདག་པོ་སྟོན་པ་ལ་བསྟོད་པ་དང་། ཆོས་སྐྱོང་སྲུང་མ་ལ་འཕྲིན་སྐུལ་འདྲ་བ་ཞིག་ལས་མི་རིགས་དེར་སྙིང་སྟོབས་དང་དཔའ་ངར་རྒྱས་བྱེད་ཀྱི་ཚིག་གི་ནུས་པ་མི་ལྡན་པ་ཁྱེད་ཚོས་བལྟས་ཀྱང་ཤེས་ཐུབ་པ་མ་ཟད། སྔོན་མ་རྒྱལ་གླུ་གདངས་སུ་གྱེར་ཐེངས་རེ་ཡང་ཁྱེད་ཚོའི་ཡིད་ལ་འཆར་མྱོང་ཡོད་སྲིད། གོ་ཐོས་ལ་བོད་ཀྱི་རྒྱལ་གླུ་འདི་ཡོངས་འཛིན་ཁྲི་བྱང་གིས་བརྩམས་པ་རེད་ཟེར་བ་ཞིག་ཐོས། ཁྲི་བྱང་མཁས་པ་ཡིན་པ་བདེན་ན་ཡང་རྒྱལ་ཁབ་ཞིག་གི་རྒྱལ་གླུ་ལ་གང་འདྲ་དགོས་མིན་བསམ་གཞིགས་བྱས་མེད་པ་འདྲ།\n2014 Nov 30, in བགྲོ་གླེང་། |\n“ བོད་ཀྱི་རྒྱལ་དར་དང་རྒྱལ་གླུ་ལ་འགྱུར་བ་བཏང་ན་ཆོག་གམ། ”སྐོར་ལ་མཆན་ 89 འདུག\n#4 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nལམ་ཁ་ལ་འགྲོ་སྐབས་མགྱོག་པོར་ཀློག་ཙམ་བྱས། དུས་ཚོད་ཀྱི་དབང་གིས་སེམས་ལྷོད་ལ་ཕབ་ནས་འབྲི་ཁོམ་ཡང་མི་འདུག མཁྱེན་དགོས་བ་ཞིག་ལ་གཡག་དང་འབྲི་ནི་བོད་ས་གཅིག་པོ་མིན་པར་སོག་པོ། བར་སྐབས་སུ་ཤིན་ཅིང་དུ་འབོད་པའི་ཡི་གུར་བ། ཀིར་གྷེ་སི་ཐན། པ་ཀེ་སི་ཐན་སོགས་ཡོད་པས་བོད་གཅིག་བུར་མཚོན་བྱེད་ཨེ་ཡོང་མི་ཤེས།\n#6 རྒོད་པོ། ་ལགས་ཀྱིས་སྤེལ་དོན།:\nའབྲི་གཡག་ལ་ཧ་ཅང་དགའ་པོ་ཡོད། འོན་ཀྱང་དར་ཆའི་སྒང་དུ་རན་པོ་རང་འེ་བསམ། གལ་ཏེ་འབྲི་གཡག་དར་ཆའི་སྒང་ལ་འཇོག་བསམ་ན་དེ་དང་མཉམ་དུ་སྦྲ་ནག་གཅིག་ཡོད་ན་བོད་མི་རིགས་ཀྱི་འཚོ་བ་དངོས་དེ་ཚོན་ཐུབ།\n#7 རྒོད་པོ། ་ལགས་ཀྱིས་སྤེལ་དོན།:\n#8 བསྟན་འཛིན། ་ལགས་ཀྱིས་སྤེལ་དོན།:\nའབྲི་གཡག་ནི་བོད་པར་མངས་བའི་ཡུལ་ལུང་ཞིག་མེད། འབྲི་གཡག་ནི་བོད་ལ་ག་ཚོད་དགོས་དགོས་རེད། གངས་སེང་ཞེས་པའི་སྲོག་ཆག་དེ་ད་ལྟར་ཡོད་ཀྱང་ཆོག། མེད་ན་ཡང་ཆོག། དེ་འདྲ་བའི་སྲོག་ཆག་ཞིག་འཛམ་བུ་གླིང་འདིར་བྱུང་མྱོང་ཡོད་ན་དེ་བོད་ལ་མ་གཏོག་མེད་པ་ཁོ་ཐག་རེད། དེས་ན་འཛམ་གླིང་འདི་ན་ཤིན་ཏུ་ནས་དཀོན་པའི་སྲོག་ཆག་ཞིག་གངས་སེང་གི་ཕ་ས་ནི་བོད་གངས་ཅན་ལྗོངས་འདི་ཡིན་སོང་བ་རེད། མིའི་འཇིག་རྟེན་འདིར་ཆེས་དཀོན་པའི་དངོས་པོ་རིགས་ལ་རིན་མཐང་ཆེན་པོ་འཛིན་གྱི་ཡོད་པ་བཞིན་གངས་སེང་ནི་ཤིན་ཏུ་དཀོན་པས་འབྲི་གཡག་ལས་རིན་མཐང་ཆེ་བ་ཡིན་ནི་རེད། དེ་ཙམ་དུ་མ་ཟད། གངས་སེང་ནི་གངས་ལྗོངས་ཞེས་པའི་ཡུལ་ཁམས་དེ་དང་ཐད་ཀར་འབྲེལ་བ་ཡོད་པའི་དངོས་མིང་ཞིག་ཀྱང་རེད། རྒྱལ་རྟགས་དང་རྒྱལ་དར་སོགས་སུ་མཚོན་རྟགས་རིགས་ལ་རྒྱལ་ཁམས་དེར་དཀོན་པའི་རིགས་ལ་དམིགས་བསལ་འཛིན་གྱི་ཡོད་པར་དཔེར་ན། རྒྱ་གའི་རྒྱལ་རྟགས་འདམ་སེང་བཞིན་རེད། དེ་ལྟར་མིན་ན་རྒྱ་གར་གྱི་རྒྱལ་རྟགས་ནི་མཱ་ཧེ་འཇོག་ལས་འདམ་སེང་ལ་འོས་བབ་མེད།།\n#9 རྒོད་པོ། ་ལགས་ཀྱིས་སྤེལ་དོན།:\n#10 དོན་དགའ། ་ལགས་ཀྱིས་སྤེལ་དོན།:\nརྒྱལ་དར་དང་རྒྱལ་གླུ་ལ་སྐྱོན་གང་ཡང་མི་འདུག། རྟོག་བཟོ་ཡིན་ན་མིན་ན་ཡང་། སེང་གེ་ནི་སྐྱེ་འགྲོ་ཡོངས་ཀྱི་རྒྱལ་པོ་རེད། ང་ཚོའི་དེ་གངས་ན་ཡོད་པས་གངས་སེང་ལ་ཆགས་པ་རེད།\nབྱུང་ན་དམག་གླུ་ཞིག་དང་དམག་དར་ཞིག་གསར་གཏོད་བྱེད་ཐུབ་ན་དེ་གས་འགྲིག་པ་རེད། དེ་མིན་ཀླད་པ་མེད་ནི་འགས། བླུན་བཤད་བྱེད་ཀི་མ་འདུག།\nརྒྱལ་དར་གྱི་མཚོན་དོན་ནི་སྟོབས་དང་དེའི་དཔལ་ཡོན་མཚོན་པ་ཡིན་པ་ལས་གཞན་ལ་མེད་པ་ཞིག་གི་ཁ་ངོ་མཚོན་དོན་ནི་མིན། ཤེས་ཨེ་བྱུང་། ད་དུང་ཡང་མི་ཤེས་ན། རྒྱལ་ཟེར་བའི་ཡིག་འབྲི་འདི་རུམ་ནས་གཉིད་དུ་སོང་ན། རྨི་ལམ་དོན་རྩ་ཡོད་པ་ཞིག་རྨོས་སྲིད།\nཁྲི་བྱང་ལ་མ་དགའ་མདོག་མདོག་བྱེད་བཞིན་ཡོད་པ་ཡིན་ན། དམིགས་ཡུལ་ཁ་ཁ་ཡིན་པས། སོ་སོས་གང་འདོད་དུ་ཤོད།\nཡོད་ཀྱང་རུང་མེད་ཀྱང་རུང་གཟི་བརྗིད་ཅན་ཅིག་རེད། བོད་ཀྱི་རྒྱལ་གླུར་བཤད་རྒྱུ་གང་ཡང་མེད། འབྲི་གཡག་ནི་བོད་གཅིག་པུ་མ་ཡིན་པར་བོད་ཀྱི་ཁྱིམ་མཚེས་རྒྱལ་ཁབ་ཚོར་ཡོད་པ་གསལ་པོ་རེད། ངས་བལྟས་ན་ཁ་བརྡའི་རྩོམ་པ་པོ་ཕལ་ཆེར་གྱིས་གཞན་ལ་སྐྱོན་བརྗོད་ཅིག་མ་གཏོགས་ལེགས་པའི་ཆ་ཞིག་ནམ་ཡང་ཡོད་པ་མ་རེད། དྲང་མོར་བཤད་ན་རང་ཉིད་ཀྱིས་འཚོ་བ་སྐྱིད་པོ་ཞིག་རོལ་ཀྱིན་ཡོད་མེད་ཐེ་ཚོམ་རེད། །\nདེ་ནི་ཁྱེད་ཚང་གི་འཕགས་ཡུལ་ཚང་གིས་དཀོན་མཆོག་ལ་མཆོད་པ་འབུལ་སྟངས་རེད། ཁྱེད་རྣམ་པ་ཚང་མ་ཐུགས་ཅི་ལ་མི་དགྱེས།ལེགས་སོའིི་བྱ་བ་བརྗོད་ཅིག ཡིད་རངས་བར་མཛོད་ཅིག། བྱ་བ་ཅི་འདྲ་ཞིག་བྱས་པ་ཡིན་ན་ལས་རྣམ་པ་ཐམས་ཆད་བཀུར་ཞིག ། ངས་ནི་སྙིང་རྗེ་བསྐྱེད་རྒྱུ་དེ་རང་མ་གཏོགས་ཁྱེད་ཚང་གི་རང་ལུགས་ལ་ཅིའི་ཕྱིར་སྐྱོན་བརྗོད་པར་བྱེད། བློ་བདེ་བར་མཛོད་ཅིག །\nབོད་ཀྱི་རྒྱལ་དར་གྱི་བྱུང་རིམ་དང་མཚོན་དོན་སྐོར་ལ་དྲི་བ་དྲི་ལན་ཞུས་པ་ཞིག་འདིར་འདུག བོད་ཀྱི་བོན་ལུགས་མཚོན་པར་བྱེད་པའི་མཐའ་ལྕགས་སྔོན་པོ་ཅན་གྱི་བོད་ཀྱི་རྒྱལ་དར་ཞིག་ཀྱང་བཟོ་རྒྱུའི་འཆར་གཞི་གཏིང་མྱོང་འདུག་གོ། །\nབོད་ཀྱི་རྒྱལ་དར་ལ་མ་འགྲིག་པ་ཆེར་མ་མཐོང་། འོན་ཀྱང་རྒྱལ་གླུ་འདི་ནི་ངེས་པར་དུ་བསྒྱུར་བཅོས་གཏོང་དགོས་པ་ཞིག་རེད། རྒྱུ་མཚན། གཅིག་ནས་རྒྱལ་གླུའི་ནང་དོན་གྱི་ཆ་ནས་བཤད་ན་དགའ་ལྡན་ཕོ་བྲང་སྲིད་དབང་ནས་དགོངས་པ་ཞུ་ཚར་བ་ཡིན་དུས། གནམ་བསྐོས་དགའ་བ་བརྒྱ་ལྡན་དབུ་འཕང་དགུང་ལ་རེག ཅེས་པ་ལྟ་བུའི་ཚིག་འདི་ད་ལྟའི་ཆོལ་གསུམ་དབྱེར་མེད་དང་ཆོས་ལུགས་རིས་མེད་ཀྱི་བོད་དམངས་གཙོའི་གཞུང་འདི་དང་མི་འཚམ་པ་ཞིག་རེད། གཉིས་ནས་རྒྱལ་གླུ་རྩོམ་པ་པོ་ཁྲི་བྱང་རིན་པོ་ཆེ་ལ་མཚོན་ན་དོལ་རྒྱལ་སྟེན་གསོལ་ཤུགས་ཆེར་བྱེད་མཁན་ཞིག་ཡིན་པས་བོད་མི་སྤྱི་ཡོངས་ཀྱིས་དགའ་གུས་དང་དད་འདུན་ཡོད་པ་ཞིག་མ་ཡིན་པས། རྒྱལ་གླུའི་གཟི་བརྗིད་དང་མི་མང་གིས་རྒྱལ་གླུར་དགའ་ཞེན་སོགས་ཕྱོགས་མང་པོར་ལྡོག་ཕྱོགས་ཀྱི་ཤུགས་རྐྱེན་ཐེབ་ཀྱི་ཡོད། དེས་ན་བོད་མི་མང་ཙམ་མ་ཟད་འཛམ་གླིང་མི་མང་གིས་གུས་བཀུར་བླ་མེད་ཞུ་ཡུལ་དང་སྙན་གྲགས་ཧ་ཅང་ཆེ་བའི་གོང་ས་སྐྱབས་མགོན་ཆེན་པོ་མཆོག་ནས་བོད་ཀྱི་རྒྱལ་གླུ་ཞིག་གསར་རྩོམ་མཛད་ཐུབ་ན། བོད་པ་ཚང་གི་མ་འོང་ལོ་རྒྱུས་ཀྱི་ནང་ལ་གཟི་བརྗིད་དང་སྤོབས་པ་བྱེད་ཆོག་པ་ཞིག་དང་གཞན་ལ་ངོམ་ཆོག་པ་ཞིག་ཡོང་ངེས་རེད།\n#17 ཨ་ར་དཀར་པོ ་ལགས་ཀྱིས་སྤེལ་དོན།:\nརེད་ རྒྱལ་དར་སྟེང་གི་རྒྱ་ཁྱི་ཨབ་སོ་དེ་གཉིས་མེེད་ན་བཟང་། དེའི་ཚབ་ལ་གཡག་འབྲི་དགོས་དོན་ཡང་མི་འདུག རྒྱལ་དར་ནི་སུས་ཀྱང་ལས་སླ་མོར་འབྲི་ཐུབ་པ་དགོས་པ་གང་ཞིག་ལ་དམིགས་བསལ་་དོན་ཅན་ཞིག་ཡིན་དགོས་པར་འདོད། ཨབ་སོ་དང་འབྲི་གཡག་སོགས་སེམས་ཅན་དེ་དག་ལྷ་བཟོ་སོགས་རི་མོ་མཁན་ཞིག་གིས་མ་གཏོགས་ཡག་པོ་ཞིག་འཁྱོངས་དཀའ། ༢༠༠༨ ལོའི་ཞི་རྒོལ་སྐབས་ལག་བྲིས་བོད་དར་ཕལ་ཆེ་བའི་སྟེང་གངས་སེང་བྲིས་མེད་པའི་རྒྱུ་མཚན་ཡང་དེར་ཐུག་ཡོད། ད་དུང་རྒྱལ་དར་སྟེང་གི་མཐའ་ལྕགས་སེར་པོ་དེས་དགེ་ལུགས་པའི་ཆོས་བརྒྱུད་མཚོན་པ་ཡིན་ཡང་ཕྱིས་སུ་སློབ་གྲ་ཁག་གི་སློབ་དེབ་སྟེང་བཀོད་པའི་རྒྱལ་གླུའི་འགྲེལ་བ་ན་ཁ་ཅུང་བསྒྱུར་ནས་ནང་པ་སངས་རྒྱས་པའི་ཆོས་མཚོན་གྱི་ཡོད་ཚུལ་བཤད་འདུག མདོར་ན་རྒྱལ་དར་སྟེང་གི་སེང་གེའམ་ཨབ་སོ་གཉིས་དང་དེ་དག་གི་ལག་ཏུ་བཟུང་བའི་ཅ་ལག་ཙར་ཙོར་དེ་ཚོ་མེད་ན་ལེགས།\n#18 ཨ་ར་དཀར་པོ ་ལགས་ཀྱིས་སྤེལ་དོན།:\n#19 ཅོག་མྱི། ་ལགས་ཀྱིས་སྤེལ་དོན།:\nDecember 1st, 2014 at 12:26 am\n#21 རྟ་བདུན་དབང་བོ ་ལགས་ཀྱིས་སྤེལ་དོན།:\nརྒྱལ་ཁབ་མེད་པའི་རྒྱལ་གླུ་ཞིག་གིས་ཅི་ཞིག་བྱེད། དྲང་མོར་བཤད་ན་ང་ཚོས་ཀྲུང་གོ་རྒྱལ་ཁབ་ཀྱི་རྩ་ཁྲིམས་འོག་ནས་རང་སྐྱོང་ཞིག་རྩོད་ཀྱིན་ཡོད་པ་ཁྱོད་ཚོསབརྗེད་འདུག གལ་ཏེ་རྒྱལ་གླུ་གསར་བ་ཞིག་བརྩམ་ན་རྒྱ་དང་འབྲེལ་བ་ཞིག་རྩོམ་དགོས་རེད། དེ་མིན་བོད་རྒྱལ་ཁབ་ཀྱི་རྒྱལ་གླུ་གསར་བ་ཞིག་བརྩམ་ན་ཨ་ཕོ་ཀྲུང་གོ་ཚང་གནམ་ལྡིང་ས་ལྡིང་ཞིག་ཅི་ཕྱིར་མི་བྱེད། །\n#22 རིན་ཆེན ་ལགས་ཀྱིས་སྤེལ་དོན།:\nDecember 1st, 2014 at 1:55 am\nའོ་འདིར་བསམ་ཚུལ་ལ་བགྲོ་གླེང་ཡག་པོ་རེ་བྱེད་ཀྱི་འདུག རྒྱལ་དར་ལ་ངེས་བར་དུ་སྲོག་ཆགས་ཞིག་གི་རི་མོ་འབྲི་དགོས་ན་གཡག་ཞིག་འབྲི་ན་འདོད།དེ་མིན་སྟབས་གང་བདེ་ཞིག་གངས་རི་གསུམ་དང་མཚོན་མདོག་མི་འདྲ་གསུམ་ཡོད་ན་ཆོག རྒྱལ་གླུ་འདི་བརྗེ་བོ་རྒྱབ་ན་ལེགས་པར་སྙམ།སེམས་སུ་ངར་ཤུགས་སློང་ཐུབ་པ་བརྩམས་ན་ཡག་པོ་རེད།དེ་མིན་་མཁས་བཤད་པ་ལྟར་ཆོས་སྐྱོང་ལ་འཕྲིན་སྐུལ་འདྲ་བ་ཞིགལས་རྒྱལ་གླུ་ཞིག་ཡིན་པའི་བཟོ་འདྲ་མི་འདུག་པ་བདེན་པ་རེད།\n#24 བདེན་པའི་ཕོ་ཉ་ ་ལགས་ཀྱིས་སྤེལ་དོན།:\n#25 ཇུས་ཏོག ་ལགས་ཀྱིས་སྤེལ་དོན།:\n#26 གསེར་ས་ལེ་སྦྲམ། ་ལགས་ཀྱིས་སྤེལ་དོན།:\nབོད་རྒྱལ་ཁབ་ཆེན་པོའི་རྒྱལ་དར་དང་རྒྱལ་གླུ་ལ་ཇུས་ཏོག་བྱེད་རྒྱུ་ལས་ཐོག་མར་རང་གིས་བོད་ཀྱི་སྐད་བརྡ་རིགས་པའི་འགྲོ་སྟངས་ལ་སྦྱང་བ་ཡག་པོ་ཞིག་བྱེད་རྒྱུ་གལ་ཆེ་སྙམ། (གཡག་གི་ཤ་དང་པགས་པ)དུས་རྒྱུན་ང་ཚོས་གཡག་གི་ཀོ་བ་ཞེས་བེད་སྤྱོད་གཏོང་བཞིན་ཡོད། ཡང་། (གཡག་ལ་ཁལ་མ་སོགས་བཀལ་ནས་འགྲོ) བོད་ཀྱི་འབྲོག་པ་དག་གིས་ཁལ་མ་ལ་ཁལ་བཀལ་ནས་འགྲོ་བ་མང་དུ་མཐོང་རྒྱུ་འདུག་མོད། གཡག་ལ་ཁལ་མ་བཀལ་ནས་འགྲོ་བ་མཐོང་མ་མྱོང་ལགས།\nDecember 1st, 2014 at 5:32 am\nདར་ཆ་དང་རྒྱལ་གླུ་གཉིས་གསར་བཟོ་བྱེད་དགོས་པ་ནི་དངོས་ཡོད་གནས་ཚུལ་རེད། དགའ་ལྡན་ཕོ་བྲང་གི་སྲིད་དབང་མཇུག་བསྡུས་པ་དང་ལྷན་དུ་རྒྱལ་གླུ་འདི་ཡང་མཇུག་བསྡུ་དགོས་པའི་བསམ་ཚུལ་སྤྱི་འཐུས་རེ་གཉིས་ཤིག་གིས་གྲོས་ཚོགས་སུ་ཕུལ་འདུག་ཀྱང་དེར་རྒྱབ་སྐྱོར་བྱེད་མཁན་བྱུང་མི་འདུག ལྷག་པར་དུ་ཡང་(གནམ་བསྐོས་དགའ་བ་བརྒྱ་ལྡན་དབུ་འཕང་དགུང་ལ་རེག )ཚིག་འདིས་ཆབ་སྲིད་ཀྱི་གནས་བབས་ཐོག་ནས་ངུ་དགོས་གནས་བབས་ཤིག་དང་ཁྲེལ་དགོས་པའི་བྱུང་རབས་ཤིག་བརྗོད་ཀྱིན་ཡོད་པས་དེ་བས་ཀྱང་འདོར་འོས་པར་སྙམ།\n#28 ཇུས་ཏོག ་ལགས་ཀྱིས་སྤེལ་དོན།:\nDecember 1st, 2014 at 7:15 am\n#29 རིན་ཆེན ་ལགས་ཀྱིས་སྤེལ་དོན།:\nxxxxདེ་ལས་དྲ་གྲོགས་གཞན་ཚོ་རིག་པ་རྣོ་བོ་རྐྱང་རེད།མི་འདི་ཡར་རྒྱས་འགྲོ་རྒྱུ་མེད། དངོས་གནས་ཁྱེད་ཀྱིས་གསུངས་པ་བཞིན་སྙིང་རྗེ་ཡི་ཡུལ་ཡིན། བོད་ཤོར་ཡོད་མེད་ལ་མ་ལྟོས་བར་རྒྱལ་གླུ་རྒྱལ་དར་བརྗེ་ན་འགྲིག་སྙམ།\nཡ་་་བསམ་ཚུལ་ཏོག་ཙམ་ཞུ་འདོད། བོད་ཀྱི་རྒྱལ་དར་འདི་ལ་འགྱུར་བ་གཏོང་དགོས་ཟེར་བར་འདོད་པ་མེད། རྒྱལ་དར་འདིས་བོད་གངས་ཅན་པའི་ཡུལ་ལུང་མཚོན། གངས་སེང་འདི་ཡང་རྟོག་བཟོས་ཡིན་པར་ངོས་ལེན་མེད། གངས་ལ་སེང་གེ་བྱུང་མེད་པའི་ཐག་གཅོད་བྱེད་མི་ཐུབ། གངས་ལ་བསྡད་མཁན་དོམ་དཀར་ཡོད་ལུགས་ལ་བལྟས་ན་གངས་ལ་བསྡད་མཁན་སེང་གེ་ཞིག་བྱུང་ཡོད་ན་དཀར་པོ་ཡིན་པ་ནི་གཅིག་མཚུངས་ཡིན་གྱི་རེད།\nསྔོན་མ་འཛམ་གླིང་ཐོག་ཏུ་ཡོད་པར་དེང་སང་རྩ་མེད་ཕྱིན་ཟིན་པའི་དུད་འགྲོའི་རིགས་མང་པོ་ཡོད་པ་ནི་ཚན་རིག་པ་ཚོས་ཀྱང་ཁས་ལེན། གངས་སེང་ཡང་སྔོན་མ་བྱུང་མྱོང་ཡོད་ཅིང་རྗེས་སུ་རིགས་རྒྱུད་རྩ་མེད་ཕྱིན་པའི་བགྲད་ནེའི་སོབ་ལྟ་བུ་ཞིག་ཡིན་གྱི་རེད་འདོད། ཁྱོད་ཚོས་གངས་སེང་བྱུང་མྱོང་མེད་པའི་རྒྱུ་མཚན་བཤད་ཐུབ་ཀྱི་ཡོད་དམ། གཅིག་རེད།\nགཉིས་པ། དེང་རབས་བདུན་པའི་ནང་དུ་བཟོས་པའི་ལྷ་སའི་ཇོ་ཁང་དང་ཕོ་བྲང་དམར་པོ་སོགས་ཀྱི་ནང་དུ་སེང་གེ་དཀར་པོ་གཡུ་ཡི་རལ་པ་ཅན་མང་པོ་བཟོས་འདུག བོད་ཀྱི་རྒྱལ་ཁབ་ཆེན་མོའི་རྒྱལ་པོ་སྲོང་བཙན་གྱི་སྐབས་སུ་གངས་སེང་རྩ་བ་ཆེན་པོ་བརྩིས་འདུག\nགསུམ་པ། འབྲི་གཡག་བོད་མི་ལ་ཕན་ཐོགས་ཆེ་བའི་རྒྱུ་མཚན་གྱིས་རྒྱལ་དར་གྱི་ཐོག་ཏུ་བཀོད་དགོས་གསུངས་པ་འདི་ཡང་གནས་ལུགས་དོན་ལྡན་ཞིག་ཅང་མིན། འཛམ་གླིང་ཤར་ནུབ་ཡོངས་ཀྱིས་རྒྱལ་ཁང་སོགས་ཀྱི་སྒོ་རྩ་ལ་རྡོ་ཡི་སེང་གེ་བཟོས་ནས་བཞག་འདུག དྲིན་ཆེ་བས་བཞག་དགོས་པ་ཡིན་ན་ཁྱི་བཞག་དགོས་ངེས་རེད། སེང་གེ་ལས་ཁྱི་དྲིན་ཆེ་བ་ཡོད། ཁྱོད་ཚོས་གངས་སེང་ལ་ཨ་སོབ་ཟེར་ནས་དམའ་འབོད་བྱས་པ་ནི་འོས་འཚམས་ཤིག་མ་རེད། དེ་འདྲ་ལབ་ན་བོད་རྒྱལ་ཁབ་ཀྱི་བསོད་ནམས་དབང་ཐང་ལ་གནོད་ཡོང་།\nབཞི་པ། རྒྱལ་གླུ་བསྒྱུར་བཅོས་གཏོང་དགོས། དགའ་ལྡན་ཕོ་བྲང་ལ་བསྟོད་གླུ་ལེན་པའི་དེང་རབས་རྫོགས་ཚར་བ་རེད། མ་འོངས་བོད་ཆེན་པོའི་རྒྱལ་ཁབ་ཀྱི་ངོ་བོ་དང་མཐུན་པའི་རྒྱལ་གླུ་ཞིག་དགོས་ངེས་རེད།\nཁྱོད་ཚོས་བསམ་ཚུལ་བྱས་ན་སྲོང་བཙན་སྒམ་པོ་སེང་གེ་མཐོང་མྱངས་མེད་པའི་མྱི་ཞིག་ཨེ་རེད། ཕོ་བྲང་དམར་པོ་དང་ཇོ་ཁང་སོགས་ཀྱི་ནང་དུ་སེང་གེ་དཀར་པོ་གཡུ་ཡི་རལ་པ་ཅན་དེ་དག་བཟོ་དུས་བོད་ཀྱི་རྒྱལ་བློན་ཚོས་ནང་དུ་སེང་གེ་མཐོང་མྱངས་བའི་མི་གཅིག་ཀྱང་མེད་པར་ཨེ་རེད། ཧཧཧ\nཁྱོད་ཚོ་ལ་གངས་སེང་བྱུང་མྱངས་མེད་པའི་རྒྱུ་མཚན་ཡང་དག་ཞིག་བཤད་ཀྱི་མེད་ན་ཁ་བཙུམ་ནས་སྡོད་ན་མི་དགའ་འམ། བོད་ཆེན་པོའི་རྒྱལ་ཁབ་ཀྱི་ཡོད་ཚོད་ཐམས་ཅད་ལ་དགག་པ་རྒྱག་དགོས་པའི་རྒྱུ་མཚན་ཅང་ཨེ་ཡོད། རྩེ་ཕོ་བྲང་དང་ཇོ་ཁང་སོགས་ཀྱི་ནང་གི་སེང་གེ་དེ་དག་ཡང་གཡག་དང་བརྗེ་ཡི་ཡིན་ནམ། གཡག་རྩ་བ་ཆེ་མདོག་ཡོང་། རྒྱ་གར་བས་བ་གླང་མཆོད་པ་ལྟར་ཁྱོད་རང་ཚོས་གཡག་མཆོད།་་་ཧཧ\n#32 ཨ་ར་དཀར་པོ ་ལགས་ཀྱིས་སྤེལ་དོན།:\nགངས་སེང་ཟེར་བ་ཞིག་གར་ཡང་མེད་ཚུལ་དང་ལྷ་ཁང་སོགས་ཀྱི་སྒོ་འགྲམ་དང་ཟ་ཟུར་ལ་ཡོད་པའི་སྤུ་སིག་སིག་ཅན་དེ་རྒྱ་ཁྱི་ཨབ་བསོ་ཡིན་པར་བཤད་མཁན་དེ་མཁས་དབང་དགེ་ཆོས་རེད། དུས་རབས་བདུན་པ་ནས་བྱུང་ཡོད་པ་དེ་ཡང་རྒྱ་ནག་ནས་ལག་ཤེས་ཅན་མང་པོ་སྐད་བཏང་ནས་ར་མོ་ཆེ་གཙུག་ལག་ཁང་སོགས་བཞེངས་པ་རེད། དེ་དང་འབྲེལ་བ་ཡོད་རེད། མཆོད་རྟེན་དང་ལྷ་ཁང་སོགས་ཀྱི་འགྲམ་དུ་ཨབ་བསོ་དེ་འདྲ་བཟོ་བ་རྒྱ་ནག་གི་ལུགས་སྲོལ་ཞིག་ཀྱང་ཡིན་བཟོ་འདུག དེ་ཡིན་པ་རྒྱ་ནག་གི་དགོན་པ་སོགས་མཇལ་ན་ཤེས། དེ་མིན་གངས་སེང་འདི་འདྲ་བྱུང་མྱོང་པའི་ལོ་རྒྱུས་གང་ཡང་མེད་པས་སོ\n#33 ཅོ་རི་ཉི་མ། ་ལགས་ཀྱིས་སྤེལ་དོན།:\nདགེ་ཆོས་ཀྱིས་གངས་སེང་མེད་པར་ཐག་བཅད་ནས་ག་པ་གསུངས་འདུག་གམ། གཅིག་སྟོན་རོགས་བྱོས་དང་། ཕོ་བྲང་དང་ལྷ་ཁང་མཆོད་ཁང་སོགས་ཀྱི་སྒོ་རྩ་ལ་སེང་གེ་བཟོས་པའི་ལུགས་སྲོལ་འདི་འཛམ་གླིང་ཡོངས་ལ་དར་ཡོད་པ་ལས་རྒྱ་ནག་གཅིག་པོའི་ཁྱད་ཆོས་ཤིག་ཅང་མ་རེད།\nལྷག་པ་གངས་སེང་བོད་ཀྱི་ཐུན་མོང་མ་ཡིན་པའི་སེང་གེ་རེད། བོད་ཀྱི་རྒྱལ་བློན་ཚོ་སེང་གེ་མཐོང་མ་མྱོང་མཁན་དང་། ཕོ་བྲང་རྒྱག་མ་ཤེས་མཁན་ཞིག་ཅང་མ་རེད། རྒྱ་བལ་གཉིས་ཀྱི་ཁང་ལས་བྱེད་མཁན་འདྲ་ནི་གླས་ཡོད་ཀྱི་རེད། དེང་སང་ཡང་བོད་མི་ཚོས་ཁང་པ་རྒྱག་དུས་རྒྱ་མི་དེ་འདྲ་གླ་ཀྱི་རེད། མ་གཏོགས་ཆ་འགོད་བྱས་མཁན་བོད་མི་ཁོ་རང་ཚོས་བྱས་ཀྱི་རེད།\n#34 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\n#35 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 1st, 2014 at 3:58 pm\n#36 ཅོ་རི་ཉི་མ། ་ལགས་ཀྱིས་སྤེལ་དོན།:\nརེད་་་་་གངས་ཀྱི་སེང་གེ་གང་ནའང་མཐོང་གྱི་མི་འདུག་ཟེར་བ་རེད། མ་གཏོགས་གངས་ཀྱི་སེང་གེ་བྱུང་མྱངས་མི་འདུག་ཅེས་གསུངས་པ་མ་རེད། མི་སུ་ཡིན་ནའང་གངས་ཀྱི་སེང་གེ་མི་འདུག་ལབ་ཀྱི་རེད། འདུག་ལབ་ན་སྒོ་བཏགས་རེད་སེམས་ལ་དངོས་སུ་སྣང་བ་རེད་ལབ་ཀྱི་རེད།\nམི་ཞིག་གིས་བགྲད་ནེའི་སོབ་འདུག མཐོང་བྱུང་ལབ་ན་སྒོ་བཏགས་རེད་ཟེར་གྱི་རེད། བགྲད་ནེའི་སོབ་རྩ་མེད་ཕྱིན་ཟིན་པ་རེད། གངས་ཀྱི་སེང་གེ་མཐོང་ཡ་མེད་པ་རེད། དགེ་ཆོས་གསུངས་འདིས་གངས་སེང་བྱུང་མྱངས་མེད་པའི་ཁུངས་བསྐྱེལ་ཐུབ་ཐབས་མི་འདུག\n#37 ཅོ་རི་ཉི་མ། ་ལགས་ཀྱིས་སྤེལ་དོན།:\n#38 ཨ་ར་དཀར་པོ ་ལགས་ཀྱིས་སྤེལ་དོན།:\nགངས་སེང་ཡོད་མེད་དང་ཨབ་བསོ་ཡིན་མིན་དེ་ཚོ་བཞག་ཞོག ང་ཚོས་འཛམ་གླིང་གི་རྒྱལ་ཁབ་གཞན་དག་གི་རྒྱལ་དར་ལ་ལྟ། རྒྱལ་དར་སྟེང་སྲོག་ཆགས་ཀི་རི་མོ་འདི་འདྲ་བཀོད་པ་སུ་འདུག ར་ཤི་ཡའི་དར་ལ་ལྟ་ ཚོན་མདོག་གསུམ་གྱིས་གྲུབ་ཡོད། དེ་བཞིན་ཇར་མ་ནི་དང་ཧླ་རིན་སིའི་དར་ཡང་དེ་བཞིན་རེད། རྒྱ་གར་གྱི་དར་དེ་ལ་འཁོར་ལོ་ཞིག་ཡོད་པ་མ་གཏོགས་དེ་ཡང་ཚོན་མདོག་སྣ་གསུམ་གྱིས་གྲུབ་ཡོད། ཧ་ཅང་སྟབས་བདེ་བོ་རེད། ཨ་རིའི་དར་དེ་ལ་སྐར་མ་མང་པོ་ཞིག་དགོས་པ་མ་གཏོགས་དེ་ཡང་འབྲི་ན་ཧ་ཅང་སྟབས་བདེ་བོ་འདུག ད་ང་ཚོའི་རྒྱལ་དར་ལ་ལྟ གངས་སེང་དེ་ཚོ་ལྷ་རིས་པ་ཞིག་མིན་ན་ལས་སླ་བོར་འབྲི་མི་ཐུབ དར་ཆའི་སྟེང་སྲོག་ཆགས་ཅན་ང་ཚོ་བོད་དང་འབྲུག ཐེ་ལན་ནམ་གསལ་བོ་མི་དྲན་མོད་ཨེ་ཤ་ཡའི་རྒྱལ་ཁབ་རེ་ཟུང་ལས་མེད། རྒྱལ་ཁབ་ཀྱི་དར་ཆ་དེ་གྲ་རྒྱས་པོ་དང་རྫིག་པོ་བཟོ་ན་རྒྱལ་ཁབ་སུས་ཀྱང་བཟོ་མ་ཤེས་པ་དང་མ་ཐུབ་པ་ཡིན་མི་སྲིད། རྒྱལ་དར་ཟེར་བ་དེ་འདྲ་སྟངས་བདེ་རེ་བཟོས་པ་འདི་ལའང་ཏན་ཏན་རྒྱུ་མཚན་ཞིག་ཡོད་ངེས་རེད། ང་ཚོའི་དར་ཆའི་སྟེང་གི་སེང་གེ་དང་དེའི་ལག་གི་ཙ་རེ་ཙོར་རེ་དེ་ཚོ་མེད་ན་འབྲི་རྒྱུ་ཧ་ཅང་སྟབས་བདེ་རེད་ལ་མིག་ལ་མཛེས་པོ་ཞིག་ཀྱང་རེད།\n#39 ལུང་རྟོགས། ་ལགས་ཀྱིས་སྤེལ་དོན།:\nམིག་ལ་མཛེས་དགོས་ན་བོད་ཀྱི་རྒྱལ་དར་ལས་མཛེས་པ་ཅིག་ཀྱང་མཐོང་མ་སོང་། ཨ་རིའི་སོགས་སྟོབས་ཆེན་རྒྱལ་ཁབ་ཚོས་དར་ཆ་མཛེས་པོ་མཐོང་བ་ནི་ཁོང་ཚོ་སྟོབས་ཆེ་སོང་བས་རྔ་མོང་མཐོ་ན་རིལ་མ་ཡང་མཐོ་དགོས་སྣང་གིས་རང་སེམས་འཁྲུལ་སོང་བ་རེད་མ་བཏོགས། དངོས་གནས་བྱས་ན་བོད་ཀྱི་རྒྱལ་དར་གྱི་མཛེས་སྡུག་གི་ཟུར་ཆ་ལ་ཡང་མི་སླེབས། གང་སེང་མཐོང་མྱོང་མཁན་མེད་པ་དེ་ཡང་བདེན་པ་མ་རེད། ཚངས་དབྱངས་རྒྱ་མཚོའི་རྣམ་ཐར་ནང་ལ་ལྟོས་དང་ཁོང་གིས་གང་སེང་མཐོང་མྱོང་བ་གསལ་པོ་བཀོད་འདུག\n#40 བཙན་བྱོལ་བ་ ་ལགས་ཀྱིས་སྤེལ་དོན།:\nཅི་རི་ཉི་མས་རྟག་ཏུ་དམ་པ་དགེ་ཆོས་མཆོག་གིས་གསུངས་ཟེར་རྩ་ཆེན་པོ་བརྩི་འདུག་ཀྱང་། ད་ལྟ་དགེ་ཆོས་མཆོག་གིས། གངས་ཀྱི་སེང་གེ་གར་ཡང་མ་མཆིས་ཤིང་། །གེ་སར་རྒྱལ་པོ་རྒུད་དུ་མི་ཞུགས་མོད། །སྒྲོ་བཏགས་སེམས་ལ་དངོས་སུ་སྣང་བ་འདི། །སྙན་ཚིག་སྒྲ་ཡི་བརྗོད་བྱར་ཅི་མི་རུང་། །ཞེས་གངས་སེང་དང་གླིང་གེ་སར་ཟེར་བ་ཚད་མས་མ་དམིགས་ཟེར་བ་མེད་པར་བཤད་པ་ལ་དྲང་དོན་དུ་འགྲེལ་དགོས་ཐུག་འདུག\n#41 ཅོག་མྱི། ་ལགས་ཀྱིས་སྤེལ་དོན།:\nDecember 2nd, 2014 at 12:33 am\nརྒྱལ་གླུ་ཡིས་མི་རིགས་དེའི་མོས་འདུན་དང་ལྷག་བསམ་མཚོན་དགོས་པ་ཞིག་ཡིན་ཕྱིན་གངས་སེང་ཡོད་ཀྱང་རུང་མེད་ཀྱང་རུང་བོད་མི་རྣམས་ཀྱིས་དུས་ད་ལྟ་བར་དུ་ཆེ་བསྟོད་བྱས་བ་རེད། གངས་ཟེར་དོན་དྲི་མ་མེད་པ་དང་སེང་ནི་སྟོབས་ལྡན་ལ་གོ་ན་མི་རུང་བ་མེད། གང་ལྟར་བོང་བུ་ལས་གངས་སེང་མཛེས། མཚོན་ཆ་དང་ཐོ་བ་ལས་ནོར་བུ་མེ་བར་མཛེས། ཁྲག་གི་མདོག་ལས་དཀར་པོ་མཛེས། མཛེས་བའི་ཁྱད་ཆོས་བཤད་ནས་མི་ཚར་ཀི རྒྱལ་གླུ་ལ་བཟོ་བཅོས་རྒྱག་རན་རེད།\n#42 བདེན་པའི་ཕོ་ཉ་ ་ལགས་ཀྱིས་སྤེལ་དོན།:\n#43 རྟ་དབྱངས། ་ལགས་ཀྱིས་སྤེལ་དོན།:\nཚིག་རྐང་མཐའ་མ་གཉིས་ཀ་བསྐྱར་བསྡུས་བྱས་འདུག སྡོམ་པའི་ཚིག་རྐང་བརྒྱད་མ་གཏོགས་མི་འདུག ནམ་མཁའ་ལགས། ཁྱོས་ར་བོད་ཀྱི་རྒྱལ་གླུ་སྟབས་བདེ་ཐུང་ཐུང་ཞིག་བཟོ་རོགས།\n#44 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nལྟ་བུ་དགོས་པ་ལས། གངས་སེང་ཚབ་ལ། གཡག་དགོས་ཟེར་བ་ནི། དེ་ཡང་མིག་རྒྱང་ཐུང་དྲགས་པ་རེད།\n#45 ཇུས་ཏོག ་ལགས་ཀྱིས་སྤེལ་དོན།:\nབྱེད་རྒྱུའི་གནད་དོན་ཁག་།1 སྐད་ཡིག་2ལེགས་བྱང་3ཆོས་ལུགས་་\n4 ཤེས་ཡོན་5ཁོར་ཡུག་སྲུང་སྐྱོབ་6རང་བྱུང་ཐོན་ཁུངས་བེད་སྤྱོད་བྱེད་\nཕྱོགས་་7དཔལ་འབྱོར་ཡར་རྒྱས་དང་ཚོང་འབྲེལ་ 8 མང་ཚོགས་ཀྱི་འཕྲོད་\nབསྟེན་་ ་9 མང་ཚོགས་ཀྱི་བདེ་འཇགས་ 10 ཕྱོགས་མི་དོ་དམ་བྱེད་ཐབས་\nཀྷི་སྲོལ་ཡིག་ 11 རྒྱལ་ཁབ་གཞན་དང་མཉམ་ལེགས་བྱང་་དང་་་སློབ་གསོ་\n#46 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\n#47 ཇུས་ཏོག ་ལགས་ཀྱིས་སྤེལ་དོན།:\n#48 ཅོག་མྱི། ་ལགས་ཀྱིས་སྤེལ་དོན།:\n#49 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nའདི་ནི་དབྱིན་ཡིག་ཐོག་ང་ཚོའི་རྒྱལ་ཁབ་ཀྲུང་ཧྭ་མི་དམངས་སྤྱི་མཐུན་རྒྱལ་ཁབ་ཀྱི་རྒྱལ་གླུ་རེད། ང་ཚོ་ཚང་མས་བློ་ལ་ངེས་པར་གྱིས་རོགས། རྒྱལ་གླུ་གསར་པ་ཞིག་དགོས་རྒྱུ་མ་རེད།།\nMarch on! Brave the enemy’s gunfire,\n#50 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nDecember 2nd, 2014 at 2:47 am\nའདི།Arise, ye who refuse to be ཆེསགཁArise, ye who refuse to be\nArise, ye who refuse to be weak,\nLet us build our new Great strenght,\nThe peoples of Tungoa are in the most progress time,\nMillions of hearts with one goal,\nBrave the enemy’s resistance,\nMarch on! Brave the enemy’s critics,\nGo on! Go on! Go on, on!\nArise, ye who refuse to be ཆེའགསརགགགབགབགབགབབགབག྅ལགཁྒ\nའདི།Arise, ye who refuse to be ཆེསགཁArise, ye who refuse to beརྒྱ་ནག་གསར་པ།\nArise, ye who refuse to be ཆེའགསརགགགབགབགབགབབགབག྅ལགཁྒའདི།Arise, ye who refuse to be ཆེསགཁArise, ye\nDecember 2nd, 2014 at 2:51 am\n#54 ཅོ་རི་ཉི་མ། ་ལགས་ཀྱིས་སྤེལ་དོན།:\nརྒྱུ་མཚན་ལ་བསམས་ནའང་་་གངས་ཁོ་ནའི་ནང་དུ་བསྡད་མཁན་དོམ་དང་ཝ་མོ། རི་བོང་སོགས་དཀར་པོ་དཀར་རྐྱང་རེད་འདུག་པས། གངས་ལ་སེང་གེ་བྱུང་ཡོད་ན་དཀར་པོ་ཞིག་ནི་ཡིན་པར་ཐག་གི་བཅད་ཐུབ། རྒྱུ་མཚན་འདི་དག་ལ་བསམས་དུས་གངས་སེང་བྱུང་མྱངས་ཡོད་ས་རེད་བསམས་ཀྱི་ཡོད།\nང་ཅོ་རི་རྙིང་ཞེན་ཆེ་སོང་བ་ཡིན་ནའང་འདྲ། བོད་ཞེན་ཆེ་སོང་བའི་ཡིན་ནའང་ཆོག ངས་བོད་བཙན་པོའི་རྒྱལ་བློན་ཚོས་བཟོས་པའི་ལོ་རྒྱུས་ཀྱི་དངོས་པོ་དག་ལ་གུས་བཀུར་བྱེད་ཀྱི་ཡོད། ང་ཚོ་ལ་གངས་སེང་མང་བའི་གཙུག་ལག་ཁང་དང་ཕོ་བྲང་། རྡོ་རིང། ཏུན་ཧོང་གི་ཡིག་རྙིང་དེ་དག་མ་གཏོགས་ལོ་རྒྱུས་ཡོད་པའི་དངོས་པོ་ཅང་ལྷག་མེད། དངོས་པོ་འདི་དག་གིས་བོད་མི་རིགས་ཀྱི་ལོ་རྒྱུས་མཚོན་ཐུབ། རང་བཙན་བསྟན་ཐུབ། བོད་རྒྱལ་ཁབ་གསལ་བཤད་བྱེད་ཐུབ། བོད་མི་རིགས་ཀྱི་དར་རྒུད་བཤད་ཐུབ། ཐུགས་རྗེ་གཟིགས།\n#55 འཇམ་གཅེས། ་ལགས་ཀྱིས་སྤེལ་དོན།:\nཧ་ཧ་ཧ་་་གལ་སྲིད་རྒྱལ་དར་དང་རྒྱལ་གླུ་ལ་བཟོ་བཅོས་དགོས་ཚེ་ཆོས་རིག་གནས་ཀུན་ལ་བྱང་ཆུབ་པའི་མཁས་དབང་དུ་མ་གདན་འཛོམས་པའི་སྒོ་ནས་བགྲོ་གླེང་དང་། ཞིབ་འཇུག་གམད་ལ་ཁེལ་བ་ཞིག་གམང་བའི་རྒྱུད་རིམ་ལས་གཏན་འབེབས་དགོས་པ་ལས། སྤྱི་ཚོགས་དྲྭ་འབུ་ཚོས་གསར་གཏོད་ཨེ་་་་་་ཧི་ཧི་ཧི་་་གད་མོ་རྐུབ་ནས་ཤོར་ཡོང་གི་་་་་\n#56 འཇམ་གཅེས། ་ལགས་ཀྱིས་སྤེལ་དོན།:\n#57 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 5:36 am\nདགེ་ཆོས་ཀྱིས་གངས་སེང་དཀར་མོ་མངོན་སུམ་ཚད་མས་མ་དམིགས་པ་རྒྱུ་མཚན་དུ་བྱས་ནས་དགག་བྱ་མཛད་པ་ལས། བོད་བཙན་པོས་བཟོ་བརྐོས་དང་རི་མོའི་བྲིས་རྒྱུན་ཙམ་གྱི་གངས་སེང་དཀར་མོ་བོད་བཙན་པོའི་རྒྱལ་ཁབ་ཀྱི་མཚོན་དོན་ཡིན་རབས་ཀྱིས་ཡོད་རབས་ཞིག་གསུངས་མེད་པ་རེད། དེ་བཞིན་སྐུ་ཉིད་ཀྱིས་གདོད་མའི་སྲོག་ཆགས་ཌན་ནེའེ་སོབ་དཔེར་དྲངས་པ་ནི་མི་ཐད་དེ། གདོད་མའི་སྲོག་ཆགས་ཌན་ནེའེ་སོབ་ཞེས་པ་ཞིག་གོ་ལ་འདིའི་སྟེང་བྱུང་མྱོང་བ་ཞིག་ཚན་རིག་པ་ཚོས་ལོ་མང་ཞིབ་འཇུག་བྱས་ནས་རུས་པ་གསར་དུ་བརྙེད་པའི་གྲུབ་དོན་དེ་རེད། གལ་ཏེ་གངས་སེང་དཀར་མོའི་རུས་པ་སོགས་ཀྱི་ཆ་ཤས་ཡན་ལག་ཞིག་མ་བརྙེད་བར་དུ་མངོན་དུམ་གྱི་བྱུང་ཡོད་པ་ཞིག་ལ་ངོས་འཛིན་མི་ཐུབ།\nདེས་ན་བཟོ་བརྐོས་དང་རི་མོའི་བྲིས་རྒྱུན་ཙམ་གྱི་གངས་སེང་དཀར་མོ་དེ་ཡང་བོད་རང་གི་ཡིན་མིན་དྭོགས་གཞི་ཅན་ཞིག་རེད། དཔེར་ན་རྒྱ་ནག་གི་རྒྱལ་ཁང་སོགས་ཀྱི་སྒོ་ཆེན་གཡས་གཡོན་ལ་རྡོ་བརྐོས་ཀྱི་སེང་གེ་འཇོག་པའི་ལམ་ལུགས་ཞིག་ཡོད་པ་རེད། དེ་གཡུ་རལ་ཡོད་མེད་ཀྱི་ཁྱད་པར་ཙམ་ལས་བོད་ཀྱི་གངས་སེང་འདྲ་པོ་འདུག། དེ་དེ་བཞིན་རྒྱ་ནག་པ་ཚོས་དུས་ཆེན་སོགས་སུ་སྲོལ་རྒྱུན་གྱི་སེང་གེ་འཁྲབ་པའི་ལམ་ལུགས་ཞིག་ཡོད་པ་རེད། སེང་གེ་དེ་མཚོན་མདོག་གི་ཁྱད་པར་ཙམ་ལས་བོད་ཀྱི་གངས་སེང་འདྲ་སེའེ་ཡོད་པ་རེད། དེས་ན་བོད་ཀྱི་སྲོལ་རྒྱུན་རི་མོའི་བྲིས་རྒྱུན་དང་དགོན་སྡེ་ཁག་གི་བཟོ་དབྱིབས་སོགས་ལ་རྒྱའི་ཤུགས་རྐྱེན་ཆེན་པོ་ཐེབས་ཡོད་པ་རེད། ཤུགས་རྐྱེན་དེ་ཆེད་ཐོག་མར་ཐེབས་བཅུགས་མཁན་བོད་ཀྱི་བཙན་པོ་སྲོང་བཙན་སྐུ་ངོ་མ་རེད། བྱས་ཙང་འདིིའི་གནད་དོན་འདིའི་ཐད་དཔྱད་པ་བྱེད་རྒྱུ་གལ་ཆེན་པོ་རེད།\n#58 རུ་ཤུལ་བུ་ ་ལགས་ཀྱིས་སྤེལ་དོན།:\nDecember 2nd, 2014 at 5:50 am\nསེང་གེ་དཀར་མོ་བོད་པའི་རྟགས་མཚན་མ་རེད་ཟེར་ནི་ཚོས་རྒྱབས་དགེ་ཆོས་ལས་གཞན་སུ་ཡོད། ཨ་ཤུ་རེ་གོ་ཨ་ཁུ་ཡི་དམ་ཚེ་རིང་ཡོད་རྒྱུ་ན་དེ་ལ་སྒྲུབ་བྱེད་ཡག་ཐག་ཆོད་ཅིག་ཡོད་ཁོ་ཐག་རེད། ཡིན་ན་ཡང་ཁོ་ཡང་འགྲོ་ཚར་རེད།\n#59 ཅོ་རི་ཉི་མ། ་ལགས་ཀྱིས་སྤེལ་དོན།:\nDecember 2nd, 2014 at 6:18 am\n#60 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nདཔེ་དེ་དེ་བཞིན་སྲོག་ཆགས་འབྲུག་ཞེས་པ་ཞིག་མངོན་སུམ་དུ་བྱུང་མིན་ཇི་ལྟར་ཡང་ཤར་ནུབ་གང་སར་བཟོ་བརྐོས་དང་རི་མོའི་བྲིས་རྒྱུན་འདྲ་མིན་སྣ་ཚོགས་འདུག་ལ་རྟོགས་སྒྲུང་ཡང་མང་པོ་འདུག། དེ་ལྟ་བས་ན་བོད་ཀྱི་རྒྱལ་དར་སྟེང་འབྲི་གཡག་འབྲི་དགོས་པའི་རྩོམ་པ་པོས་དགོངས་ཚུལ་དེ་ཐད་དེས་འབྲི་གཡག་ནི་བོད་མཐོ་སྒང་ཐོག་འཚོ་སྡོད་བྱེད་པའི་བོད་ཀྱི་གདོད་མའི་སྲོག་ཆག་ཞིག་རེད་ལ། ལོ་ངོ་སྟོང་ཕྲག་རིང་གདོང་དམར་བོད་མི་རིགས་དང་མཉམ་དུ་འཚོ་སྡོད་བྱེད་པ་མ་ཟད་འཚོ་གོས་ཀྱི་མཐུན་རྐྱེན་ཡོད་ན་མེད་ན་གཅིག་རེད། ཡང་འགའ་རེས་འབྲི་གཡག་སོག་པོ་དང་བལ་པོ་རཱ་ཤི་ཡ་སོགས་ལ་ཡོད་རབས་ཀྱི་རྒྱུ་མཚན་དུ་དྲངས་བ་ནི་རྒྱུ་མཚན་ལྟར་སྣང་ཙམ་ལས་ཡང་དག་གཅིག་མ་རེད། འོ་ན་ཨ་རི་དང་ནུབ་ཕྱོགས་འགའ་རེར་བོད་ཀྱི་གདོད་མའི་སྲོག་ཆགས་འབྲི་གཡག་དབོར་འདྲེན་གྱིས་འབྲོག་པ་ཡང་མི་ཉུང་བ་ཞིག་འདུག། བྱས་ན་འབྲི་གཡག་དེ་ཚོ་ཨ་རི་དང་ནུབ་ཕྱོགས་ཀྱི་སྲོག་ཆགས་སུ་འགྱུར་བར་ཐལ་ཏེས། ཨ་རི་དང་ནུབ་ཕྱོགས་ན་ཡོད་པས་ཕྱིར། བྱས་ཙང་བོད་དང་ས་འབྲེལ་སོག་བལ་སོགས་ལ་ཡོད་པ་ནི་བརྗོད་མི་དགོས་ཏེས་བོད་ཀྱི་གདོད་མའི་སྲོག་ཆགས་འབྲི་གཡག་གི་གྲངས་འབོར་ཚད་མཐོ་ལ། བོད་ཆོལ་ཁ་གསུམ་ལ་ཁྱབ་པ་ཙམ་མ་ཟད་བོད་དང་ས་འབྲེལ་སོག་བལ་རྒྱ་གར་ལ་དྭགས་སོགས་ལ་ཡང་ཁྱབ་ཡོད་པ་རེད། འོན་ཀྱང་ཁོ་ཚོས་བོད་ཀྱི་གདོད་མའི་སྲོག་ཆགས་གཡག་ཞེས་པའི་ཐ་སྙད་འདི་ལས་གཞན་བེད་སྤྱོད་མི་བྱེད་པ་དེ་རྟོགས་ཐུབ། དེ་དེ་བཞིན་ཨ་རི་དང་ནུབ་ཕྱོགས་སོགས་སུ་དབོར་འདྲེན་བྱས་པའི་འབྲི་གཡག་དེ་ཚོར་གཡག་ཞེས་པའི་ཐ་སྙད་འདི་ལས་བཏགས་མི་ཤེས་ལ། བོད་ནས་བྱུང་རབས་ཀྱི་འགྲེལ་བཤད་སྣ་དགུ་བརྒྱག་རྒྱུ་ལས་ལྷག་མེད་པ་འདིས་གསལ་སྟོན་བྱས་པ་རེད།\nདཔེར་ན་དེ་སྔོན་ངས་སྨྱུག་མིང་ལ་གསེར་འབྲུག་སྡེར་ལྔ་ཞེས་བྲིས་པ་ཡིན། འོན་ཀྱང་བཟོ་བརྐོས་དང་རི་མོའི་བྲིས་རྒྱུན་ཙམ་གྱི་སྲོག་ཆགས་འབྲུག་དེ་རྒྱ་ནག་གི་སྲོལ་རྒྱུན་དར་སྲོལ་ཆེ་བ་རྒྱུ་མཚན་དུ་དྲངས་ནས་དྲ་གྲོགས་འགའ་རྣམ་རྟོགས་ལངས་པ་རེད་ལ། ངའི་སྨྱུག་མིང་བརྗེ་བསྒྱུར་དགོས་པའི་དགོངས་ཚུལ་དེ་ངས་དང་ལེན་བྱས་པ་ཡིན། དེ་ལྟ་བས་ན་ངས་སྨྱུག་མིང་ལ་མཐོ་སྒང་གི་བོད་བཙན་པོའི་མི་རིགས་ཀྱི་འཚོ་གོས་ཀྱི་དགོས་མཁོ་དང་ཁ་བྲལ་མྱོང་མེད་ལ། རྒྱ་མཚོའི་ངོས་ལས་རྨིས་བཞི་སྟོང་ལྔ་སྟོང་བརྒལ་བའི་སྟེང་དུ་འཚོ་སྡོད་བྱེད་ཐུབ་པའི་བོད་ཀྱི་གདོད་མའི་སྲོག་ཆགས་གཟུགས་སྟོབས་ཆེ་ལ་གཟི་བརྗིད་ལྡན་པའི་འབྲོང་གཡག་གི་མིང་དེ་བཏགས་པ་ཡིན། འདི་ལ་རྒྱུ་མཚན་ཡོད་དེ། སྙིང་སྟོབས་དགུ་འགྱུར་བོད་བཙན་པོའི་སྙིང་སྟོབས་ཀྱི་བག་ཆགས་རྨངས་ནས་སད་ལ། ལ་རྒྱ་དང་རྒྱལ་ཞེན་གྱི་མེ་དཔུང་སེམས་འབར། བཙན་པོའི་ཁྲག་རྒྱུན་དྲོན་མོ་བཞུར་བའི་དགོས་པ་རྒྱུ་མཚན་ལྡན་ཡོད།\n#61 རིན་ཆེན ་ལགས་ཀྱིས་སྤེལ་དོན།:\n#62 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\nདྲ་གྲོགས་ཚོ། བོད་ལ་རྒྱལ་ཁབ་མེད་པར་བོད་ཀྱི་རྒྱལ་དར་དང་རྒྱལ་གླུ་རྩོད་ན་ཅི་བྱེད། བོད་ཀྱི་རྒྱལ་དར་དང་རྒྱལ་གླུ་ཞིག་དགོས་ཀྱི་འདུག་ན་དང་ཐོག་བོད་རྒྱལ་ཁབ་ཞིག་རྩོད་ལེན་གནང་། དེ་ནས་རྒྱལ་དར་དང་རྒྱལ་གླུ་ཇི་དགོས་གླེང་རྒྱུ་རེད། རང་གིས་མཐོང་བ་ཙམ་གྱིས་སྤྱིར་མི་དམིགས་པ་འདོད་ན་འཕྲུལ་བ་མང་། འདམ་སེང་ཡོད་ལ་གངས་སེང་མེད་པས་རྒྱུ་མཚན་མེད། གངས་སེང་ངམ་སེང་གེ་དཀར་མོ་ཞིག་དྲ་ཐག་འདིའི་ནང་ནས་མཐོང་རྒྱུ་འདུག། https://www.youtube.com/watch?v=PDY2OAjZgio\n#63 སྟོབས་ལྡན་རྒྱ ་ལགས་ཀྱིས་སྤེལ་དོན།:\n#64 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 2:59 pm\nའོ་རེད་གནས་དུས་བསྐལ་པའི་འགྱུར་བས་བོད་མི་རིགས་རྒྱ་དང་མགོ་སེར་ལ་འགྱུར། གངས་སེང་དཀར་མོ་ཨཧྥ་རི་ཀའི་འདམ་སེང་འགྱུར། ད་ཡིན་ན་ལྟད་མོ་ཇེ་ཆེ་རེད། ཧ་ཧ།\n#65 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\nའདམ་སེང་དཀར་མོ་ཧཧཧཧཧཧཧཧཧཧཧ། འདམ་གྱི་ཚོན་མདོག་གི་སེང་གེ་ལ་འདམ་སེང་ཟེར་ནི་རེད། གངས་སེང་གངས་ལ་རྒྱུ་དགོས་ན་འདམ་སེང་འདམ་ལ་མི་རྒྱུ་བ་འདམ་མེད་ནམ་མཐའ་ལ་རྒྱུ་བ་མཚར། སེང་གེ་དཀར་མོའམ་གངས་སེང་ཨ་ཧྥི་རི་ཀར་ཡོད་མི་ཆོག་རྒྱུ་ཅི་ཡིན་ནམ། གངས་སེང་ཡིན་ན་བོད་ལ་མ་གཏོག་ཡོད་མི་ཆོག་རྒྱུ་ཡིན་ནམ།\n#66 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\n#67 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nགངས་ཀྱི་སེང་གེ་གངས་སྟེང་མི་བརྒྱུ་བར་ཨཧྥ་རི་ཀའི་འདམ་ནང་བརྒྱུ་བ་དེས་སེང་གེའེ་གཡུ་རལ་ཚ་བའི་འདམ་རྫབ་ཀྱིས་རུལ་བ་དེ་མཚར། ཧ་ཧ། གངས་སེང་དཀར་མོ་བོད་མཐོ་གངས་རིའི་འདབས་སུ་འཚོ་གནས་བྱེད་རབས་རྟོགས་བཏགས་ཀྱིས་གཡུ་རལ་ངོམས་རབས་དེ་ད་བྱེད་དུས་ཨཧྥ་རི་ཀའི་འདམ་རྫབ་ཏུ་གནས་པའི་འདམ་སེང་ལ་འགྱུར་བ་འདི་ཡ་མཚན་དངོས་བྱུང་མ་རེད་པས། ཧ་ཧ།\n#68 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 4:02 pm\nབྱས་ན་སྟག་དཀར་པོ་དེ་འགྲེལ་བཤད་ཇི་ལྟར་བརྒྱག་གམ། མིང་ཇི་ལྟར་འདོགས་དགོས་སམ། ནགས་ཀྱི་སྟག་མོ་ཁྲ་རིས་དེ་གངས་ཀྱི་སྟགས་མོ་ཁྲ་རིས་མ་ཟེར་དགོས་པ་ཨེ་རེད། བདེ་མོ་ཟིག་མ་རེད།\n#69 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nགངས་ཅན་པ་ནམ་མཁའ་སོགས་ཀྱིས་བགྲོ་གླེང་གི་རྐྱེན་ལས་གང་དྲན་དུ་ཨེ་མ་ཧོས་ཀུན་བཟང་ཆོས་གླིང་ནས་སྤྲིངས་པས་གངས་ཅན་བསྟན་སྲིད་ལ་ཕན་བདེས་རྒྱུ་རུ་གྱུར་ཅིག་གུ།། །། སརྦ་མངྒ་ལྃ།།\n#70 ཅོ་རི་ཉི་མ། ་ལགས་ཀྱིས་སྤེལ་དོན།:\nབློ་མཐུན་ལགས། ཨ་ཧྥི་རི་ཀའི་གངས་རི་ཞིག་སྤྱན་འབུལ་ཞུ་ཆོག་པར་བྱོས། རྗེས་སུ་དུས་ཚོད་བྱུང་ན་ཨ་ཧྥི་རི་ཀ་ལ་སྤྲོ་འཁྱམ་ཕེབས་རོགས།\n#71 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nDecember 2nd, 2014 at 4:35 pm\nསེམས་མེད་བེམ་པོ་དང་འདྲ་བོ་ཁྱོད་ཚོས་བཤད་སྟངས་ལ་སེམས་པ་སྐྱོ་ཡི་འདུག གངས་སེང་དང་གཡུ་འབྲུག་སྔོན་མོ་ཟེར་བ་ཞིག་ཁྱོད་ཚོའི་ཆུ་བུར་མིག་གིས་སྤྱོད་ཡུལ་དུ་མ་གྱུར་ན་མེད་པས་ག་ལ་ཁྱབ། ཁྱོད་ཚོས་སྟོན་པ་བཅོམས་ལྡན་འདས་མིག་གིས་\nབྱོན་པ་ཁས་མི་ལེན་ནམ། ད་ཁྱོད་ཚོའི་གྲོད་པ་རྒྱགས་ན་མི་བཤད་དགུ་བཤད་བྱེད་ཀྱིན་འདུག །\n#72 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\nDecember 2nd, 2014 at 5:02 pm\nགངས་སེང་དཀར་མོ་བོད་ཀྱི་ས་མཐོའི་སྟེང་དུ་བྱུང་རབས་དང་ཡོད་རབས་བཤད་པ་ལས་སེང་གེ་དཀར་མོ་བོད་མཐོ་སྒང་ལས་གཞན་པའི་སར་མེད་པར་སུས་ཀྱང་མ་གསུངས། བོད་ལ་བྱུང་ཡོད་ན་དེང་སྐབས་རང་ལ་ཡོད་མི་དགོས་ལ། སེང་གེ་དཀར་མོ་བོད་ཀྱི་ས་ཐོག་ཏུ་བྱུང་མྱོང་མེད་པ་ལོ་རྒྱུན་སྨྲ་བ་སུའི་ཀྱང་བཤད་མྱོང་མེད། གངས་སྟག་དཀར་མོའམ་སྟག་དཀར་པོ་གངས་ལ་གནས་མི་དགོས་པ་བཞིན་དུ་སེང་གེ་དཀར་མོ་ཡངཅིའི་ཕྱིར་མི་འཚུངས། དེས་ཁྱེད་ལ་རྣམ་རྟོག་འགའ་སེལ་བ་ངེས། འདམ་གྱི་ཁ་དོགས་དང་འདྲ་བའི་སེང་གེར། འདམ་སེང་ཞེས་བརྗོད་ཆོག་ན། གངས་ཀྱི་ཁ་དོག་དང་འདྲ་བའི་སེང་གེ་ལ་གངས་སེང་ཞེས་ཅིའི་བརྗོད་མི་ཆོག།\n#73 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nའོ་ལགས་སོ་བློ་མཐུན་ལགས། གངས་རི་བལྟ་བར་ཨཧྥ་རི་ཀ་ལ་འགྲོ་རྩིས་མེད། ང་གཉིས་གནས་ཡུལ་སུད་སིའི་གངས་རི་ལས་ལྷག་ཅིག་ཡོད་རྒྱུ་མ་རེད། གང་མགྱོགས་སྟོན་པ་ཡེ་ཤུའི་འཁྲུངས་སྐར་དང་ཕྱི་ལུགས་ལོ་གསར་ལ་གངས་ཤུར་རམ་Ski གཏོང་ལ་འགྲོ་རྩིས་ཡོད། གལ་ཏེ་ཨཧྥ་རི་ཀར་ལྗོངས་རྒྱུ་འགྲོ་འདོད་འདྲ་སྐྱེས་ན་ངེས་པར་དུ་གངས་སེང་འདམ་སེང་གྱུར་པའི་གངས་མ་འདམ་གྱི་སེང་གེ་དེ་བལྟ་འདོད་ཡོད། ཧེ་ཧེ།\n#74 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 5:17 pm\n#75 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\n#76 བསྟན་འཛིན། ་ལགས་ཀྱིས་སྤེལ་དོན།:\nDecember 2nd, 2014 at 5:31 pm\nདགེ་ཆོས་ཀྱིས་གངས་སེང་མ་མཐོང་བཤད་པ་ལས་བྱུང་མྱོང་མེད་པ་བཤད་ཡོད་རྒྱུ་མ་རེད། མ་གཞི་ནས་དགེ་ཆོས་ཀྱི་བཤད་ཚོད་བདེན་རྒྱུ་ལས་མེད་པ་ཡིན་རྒྱུ་མ་རེད། ཁོང་ཡང་འགྲོ་བ་མི་རེད། མི་ལ་འཕྲུལ་བ་མེད་པ་སུ་ཡང་མེད།\n#77 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nགཞི་རྩའི་མིང་ལ་བཏགས་མིང་དངོས་མིང་གཉིས་ལས་བཏགས་མིང་ལ་འདོད་རྒྱལ་རྗེས་སྒྲུབ་གཉིས། རྗེས་སྒྲུབ་ལ་ཡང་འདྲ་བ་རྒྱུ་མཚན་དུ་བྱས་ནས་བཏགས་པ་དང་འབྲེལ་བ་རྒྱུ་མཚན་དུ་བྱས་ནས་བཏགས་པ་གཉིས་ལས་ཕྱི་མ་དེ་རེད། དེས་ན་གངས་སེང་དཀར་མོ་ཁ་དོག་ལ་སྦྱར་ནས་བཏགས་ཡོད་ན་ཁ་དོག་དཀར་པོ་ཟུར་དུ་བརྗོད་དགོས་པའི་རྒྱུ་མཚན་མེད་ལ། ཡིན་ཅིག་གངས་ལ་སྦྱར་དགོས་པའི་རྒྱུ་མཚན་མེད་དེས་དར་དཀར་པོའི་དར་སེང་དང་རྩམ་པ་དཀར་པོའི་རྩམ་སེང་སོགས་ཀྱང་ཡོད་ཆོག་པ་རེད།\n#78 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 2nd, 2014 at 6:03 pm\nགངས་སེང་དཀར་མོ་མཐོང་མཁན་སུ་ཡང་མེད་ཙང་དགེ་ཆོས་ཀྱིས་མངོན་སུམ་ཚད་མས་མ་དམིགས་པ་དེ་རྒྱུ་མཚན་དུ་དྲངས་ནས་སྒྲོ་བཏགས་རེད་ཞེས་དགག་བྱ་མཛད་ཡོད་པ་རེད། གངས་སེང་དཀར་མོ་སྲོག་ཆགས་མངོན་སུམ་ཚད་མས་གཞལ་བྱ་ཞིག་ཡིན་དགོས་པ་རེད། མངོན་སུམ་ཚད་མས་གཞལ་བྱའི་སྲོག་ཆགས་དེ་མངོན་སུམ་གྱི་མ་དམིགས་ན་ལྐོགས་གྱུར་གྱི་འགྲེལ་བཤད་བརྒྱག་རྒྱུ་ཞིག་ཅང་ལྷག་ཡོད་པ་མ་རེད། ཡང་ཅིག་མིན་ན་གངས་སེང་མཐོང་མྱོང་མཁན་མི་ཉུང་བ་ཞིག་དགོས་པ་རེད་ལ་གངས་སེང་གི་གཟུགས་པོའི་ཆ་ཤས་ཞིག་ད་སྒྲུབ་བྱེད་དུ་དགོས་ངེས་རེད།\n#79 BONPO ་ལགས་ཀྱིས་སྤེལ་དོན།:\nསེང་་་ཞེས་པ་དེ་གནའ་བོའི་རྒྱ་གར་བའི་མིང་ཚིག་ཅིག་ཡིན་ཆོག་ན། གེ་ཞེས་པ་དེ་ནི་གནའ་བོའི་ཞང་ཞུང་གི་མིང་ཚིག་ཅིག་ཡིན་ཆོག་པ་ཡིན། གང་ལྟར་རྒྱ་ཞང་འདྲེས་མའི་མིང་ཚིག་འདི་གངས་རིའི་ལྗོངས་ལ་ཡོངས་གྲགས་སུ་ཅིའི་ཕྱིར་གྱུར་བ་ཡིན་ནམ་སྙམ། ཞང་བོད་གཉིས་རིག་གཞུང་གཅིག་འདྲའི་ངོ་བོར་གནས་པ་ཡིན་དུས། སེང་གེ་ཞེས་པའི་མིང་ཚིག་འདི་ཡང་བོད་བརྡའི་མིང་ཅན་དུ་གྱུར་བ་ཡིན་པ་རེད། སེང་གེ་ཞེས་པའི་སེམས་ཅན་ཞིག་གངས་རིའི་ཁྲོད་ན་ཡོད་མེད་དེང་སྐབས་ཐེ་ཚོམ་དུ་གྱུར་བ་ཡིན་ན་ལས། ཡུལ་གྲུ་གཞན་པར་ནི་དངོས་སུ་འཚོ་བའི་སྲོག་ཆགས་ཅིག་ཡིན་པ་རེད། དེ་འདྲ་ཡིན་དུས་བོད་པའི་སྤྱི་ཚོགས་ནང་དུ་གངས་སེང་ཞེས་པའི་གནའ་གཏམ་སྙན་མོ་འདི་སྔ་རབས་ཤིག་ནས་ཡོངས་སུ་གྲགས་པར་གྱུར་ནའང། བོད་པས་དེའི་བྱད་གཟུགས་ག་འདྲ་ཡོད་མེད་མ་ཤེས་དུས་རྒྱ་རྒན་ཚང་གི་བཟོས་ཟིན་པའི་སེང་གེའི་བྱད་གཟུགས་དེ་ལ་མ་དཔེ་བླངས་བ་ཞིག་ཡིན་སྲིད་པ་རེད། ། དགོངས་ཚུལ་གང་ཡོད་དམ། །\n#80 རང་བྱུང་རིག་པའི་རྡོ་རྗེ ་ལགས་ཀྱིས་སྤེལ་དོན།:\nDecember 2nd, 2014 at 6:29 pm\nབོན་པོ་ཟེར་བ་དང་བན་དེ་ཟེར་བ་གཉིས་མི་གཅིག་ཡིན་པ་འདྲ། ཁོས་ག་དུས་ཡིན་ན་བོན་གྱི་སྐོར་ཞིག་གླེང་གི་རེད། །\n#81 BONPO ་ལགས་ཀྱིས་སྤེལ་དོན།:\nDecember 2nd, 2014 at 6:37 pm\n#82 གནམ ་ལགས་ཀྱིས་སྤེལ་དོན།:\nརལ་བ་བ་ནི་གོང་བཙན་པོ་ནས་འོག་རྟ་ཁྱིད་བར་བོད་ཁམས་ཡོངས་ལ་བཞག་ཡོད་པའི་ཡུལ་ཆས་ཞིག་རེད། ཡིན་ན་ཡང་། ཚང་མའི་དེ་གཡུ་རལ་ཡིན་མིན་ལ་ཁྱད་པར་ཆེན་པོ་ཡོད་པ་རེད། དེ་བཞིན་དུ། གངས་སེང་གཡུ་རལ་ཅན་པོའི་མིང་ཡང་དེ་བཞིན་དུ་བཏགས་ཡོད་རྒྱུ་རེད།\nསྤྱིར་འགྲོ་བ་རིགས་དྲུག་པོར་སོ་སོའི་གནས་སའི་ཡུལ་ཁམས་ཀྱི་འབྱུང་བཞི་ལ་བབ་པའི་ཁྱད་ཆས་དང་རྣམ་པས་ཡོངས་སུ་ཕྱུག་པའི་རྩལ་དང་ཁ་མདོག་ཡོད་པ་ཡིན་པ་རེད། ཡང་ཅིག་བཤད་ན། སོ་སོའི་བདེ་འཇགས་ཀྱི་ཆེད་དུ། སོ་སོའི་རང་མདོག་ནི་སོ་སོའི་འཁོར་ཡུག་གི་ཁ་མདོག་དང་འདྲ་བས། གཤེན་མ་ལ་བཀབ་ཡིབ་དང་འཇབ་རྒོལ་བྱེད་ཐུབ་པའི་རང་བྱུང་གི་བཀོད་པ་ཡོད། གངས་སེང་ཡང་དེ་བཞིན་རེད།\nཡོད་མེད་ནི་རྩོད་མ་དགོས་བ་ཞིག་རེད། མཚན་རིག་པ་མ་ཐོན་པའི་སྔ་རོ་ལ། རི་བོ་ཧི་མ་ལའི་གངས་ནང་ན་ཆི་སོ་ཡོད་ནས་ཆི་སོ་མེད་ཀི་ན།\nཁ་བརྡ་ཚང་གི་བྱ་ཡེས་ཚོ། མཐོང་ཐོས་ཀྱི་སྒོ་གཉིས་ཆེན་པོ་ཕྱེ་དང་། ཤེས་བྱ་གློག་རྡུལ་ནས་མངོན་དུས་འདིར། ཡོད་ཚད་སྦྱང་དུས་ཞིག་ལས་ཤེས་མདོག་གི་བཤད་འདོད་སྐྱེས་ཚད་ཅིག་མ་རེད་ཡ། གནམ་གྱིས་སྲུང་རྒྱུ་ཚོ། ཨེ་གོ།\n#83 ཚ་ཕྲུག་རྒྱལ། ་ལགས་ཀྱིས་སྤེལ་དོན།:\n༡ ༼འོ་ན་ཁ་དོག་ལ་བལྟས་ཏེས་གངས་འདམ་གྱི་སེང་གེ་ཞེས་བཏགས་ཡོད་ན་གཡག་དཀར་ནག་གཉིས་གངས་གཡག་དང་ནགས་གཡག་འདོགས་དགོས་པ་ཐལ་ཏེས་ཁ་དོག་དཀར་ནག་གི་དབྱེ་གཞི་ཡོད་པས་ཕྱིར། དེ་དེ་བཞིན་དོམ་དཀར་པོ་ལ་གངས་དོམ་མི་འབོད་པར་ཁྱག་དོམ་ཟེར་དགོས་པའི་རྒྱུ་མཚན་ཨེ་ཤེས།༽ གཡག་དང་དོམ་སོགས་ལ་དེ་ལྟར་ཐལ་བ་མི་འགྱུར་ཏེ་དེར་ཁྱབ་པ་ཡོད་པར་བཤད་མེད་པའི་ཕྱིར།\n༢ ༼གཞི་རྩའི་མིང་ལ་བཏགས་མིང་དངོས་མིང་གཉིས་ལས་བཏགས་མིང་ལ་འདོད་རྒྱལ་རྗེས་སྒྲུབ་གཉིས། རྗེས་སྒྲུབ་ལ་ཡང་འདྲ་བ་རྒྱུ་མཚན་དུ་བྱས་ནས་བཏགས་པ་དང་འབྲེལ་བ་རྒྱུ་མཚན་དུ་བྱས་ནས་བཏགས་པ་གཉིས་ལས་ཕྱི་མ་དེ་རེད།༽ ཕྱི་མ་འབྲེལ་བ་རྒྱུ་མཚན་བྱས་པ་དེ་མ་རེད། དང་པོ་འདྲ་བ་རྒྱུ་མཚན་བྱས་པ་དེ་རེད།\n༣ ༼དེས་ན་གངས་སེང་དཀར་མོ་ཁ་དོག་ལ་སྦྱར་ནས་བཏགས་ཡོད་ན་ཁ་དོག་དཀར་པོ་ཟུར་དུ་བརྗོད་དགོས་པའི་རྒྱུ་མཚན་མེད་ལ། ཡིན་ཅིག་གངས་ལ་སྦྱར་དགོས་པའི་རྒྱུ་མཚན་མེད་དེས་དར་དཀར་པོའི་དར་སེང་དང་རྩམ་པ་དཀར་པོའི་རྩམ་སེང་སོགས་ཀྱང་ཡོད་ཆོག་པ་རེད།༽ གངས་ནི་དབྱིབས་ཀྱི་གཟུགས་ཡིན་པ་ལས། ཁ་དོག་གི་གཟུགས་མིན་པ་དང་། གངས་སེང་དཀར་མོ་ཞེས་པ་ནི་ཁ་དོག་གི་ཁྱད་པར་བྱས་ནས་མིང་དུ་བཏགས་པ་ཡིན་པའི་ཕྱིར།\n༤ ༼དར་དཀར་པོའི་དར་སེང་དང་རྩམ་པ་དཀར་པོའི་རྩམ་སེང་སོགས་ཀྱང་ཡོད་ཆོག་པ་རེད།༽ ཞེས་པ་འདིའི་བརྗོད་དོན་གང་ཡིན་ནམ། དེར་འགྲེལ་བ་ཞིག་མེད་ན་ལན་གསལ་འབུལ་ཐུབ་པ་མི་འདུག།\n༥ ༼གངས་སེང་དཀར་མོ་མཐོང་མཁན་སུ་ཡང་མེད་ཙང་དགེ་ཆོས་ཀྱིས་མངོན་སུམ་ཚད་མས་མ་དམིགས་པ་དེ་རྒྱུ་མཚན་དུ་དྲངས་ནས་སྒྲོ་བཏགས་རེད་ཞེས་དགག་བྱ་མཛད་ཡོད་པ་རེད། གངས་སེང་དཀར་མོ་སྲོག་ཆགས་མངོན་སུམ་ཚད་མས་གཞལ་བྱ་ཞིག་ཡིན་དགོས་པ་རེད། མངོན་སུམ་ཚད་མས་གཞལ་བྱའི་སྲོག་ཆགས་དེ་མངོན་སུམ་གྱི་མ་དམིགས་ན་ལྐོགས་གྱུར་གྱི་འགྲེལ་བཤད་བརྒྱག་རྒྱུ་ཞིག་ཅང་ལྷག་ཡོད་པ་མ་རེད།༽ ཞེས་པར། གངས་སེང་དཀར་མོ་མངོན་སུམ་གྱིས་གྲུབ་པར་གོང་དུ་དྲ་ཐག་ཐོག་ནས་མཐོང་རྒྱུ་འདུག་པས་དགེ་ཆོས་ཀྱིས་གངས་སེང་མངོན་སུམ་ཚད་མས་མ་དམིགས་གསུངས་པ་དེ་རྫུན་དུ་སོང་བའམ་ཁོང་རང་ཉིད་ཀྱིས་མ་མཐོང་བ་ཙམ་གྱིས་གསུངས་པ་རེད།\n༦ ༼ཡང་ཅིག་མིན་ན་གངས་སེང་མཐོང་མྱོང་མཁན་མི་ཉུང་བ་ཞིག་དགོས་པ་རེད་ལ་གངས་སེང་གི་གཟུགས་པོའི་ཆ་ཤས་ཞིག་ད་སྒྲུབ་བྱེད་དུ་དགོས་ངེས་རེད།༽ འདིའི་ལན་ཡང་གོང་ཞུས་དེས་ཆོག་པ་ཞུ་རྒྱུ་བཅས་ཡིན།\n#84 ཨ་ར་དཀར་པོ ་ལགས་ཀྱིས་སྤེལ་དོན།:\nDecember 3rd, 2014 at 2:21 am\nདགེ་ཆོས་ཀྱིས་གངས་ཀྱི་སེང་གེ་གར་ཡང་མ་མཆིས་ཤིང་་་་ཞེས་པའི་གངས་སེང་དེ་ང་ཚོའི་རྒྱལ་དར་དང་བཞུགས་ཁྲི་སོགས་ཀྱི་ངོས་དང་ལྷ་ཁང་མཆོད་རྟེན་སོགས་ཀྱི་རྩ་རུ་བཞེངས་པའི་གཡུ་ཡི་རལ་བ་ཅན་ནམ་རྒྱ་ཁྱི་ཨབ་བསོ་ལྟ་བུ་དེར་བཤད་པ་སྐབས་དེའི་སྐབས་བབས་ཀྱི་བརྗོད་གཞི་ལས་གསར་བོར་ཤེས་ནུས། ང་ཚོའི་ངག་རྒྱུན་དུའང་ སེང་དཀར་མོས་ནངས་ཇ་མ་འཐུང་གོང་། འབྲུག་ཕོ་ཁྱུང་དགུང་ནས་གྲགས་མི་ཕོད་ སོགས་ཟེར་སྲོལ་ཡོོད་པའི་སེང་གེ་དེར་དམིགས་པ་རེད། དེ་མིན་པར་ཕྱི་གླིང་སོགས་སུ་ཡོད་པའི་སེང་གེ་དཀར་པོ་དེ་འདྲ་བ་ཞིག་སྤྱིར་ཡོད་མེད་གང་ཡང་བཤད་ཀྱི་མེད་པས་ཚིག་ཁ་འཁྱོག་ལ་མ་བསྒྱུར་རོགས།\n#85 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 3rd, 2014 at 4:05 am\nཨ་ར་དཀར་པོས་གསུངས་པར་བདེན། ངས་བཤད་བྱ་ཡང་འདི་རེད། གནས་ལུགས་ལས་གཡོལ་བའི་སྤྲོས་པ་འདིས་མགོ་ཡང་ན་འཇུག་གིས། ཧ་ཧ།\n#86 ཞོལ་གཡག་འབྲོང་རྒྱུད། ་ལགས་ཀྱིས་སྤེལ་དོན།:\nDecember 3rd, 2014 at 5:07 am\n༡༽ ཁྱེད་ཀྱིས་གངས་སེང་དཀར་མོ་ཁ་དོག་དབང་གིས་གངས་འདམ་གྱི་མིང་བཏགས་ཚུལ་འདོད་པ་དེས་ངས་གཡག་དང་དོམ་སོགས་ཀྱང་ཁ་དོག་འདྲ་མིན་ཡོད་པར་བརྟེན་ཁ་དོག་དབང་གིས་མིང་འདོགས་དགོས་པ་ཐལ་ཏེ། སྲོག་ཆགས་གཅིག་པ་ཡིན་ལ་གངས་སེང་འདམ་སེང་ཁ་དོག་གིས་མིང་བཏགས་པས་ཕྱིར། ཞེས་གངས་འདམ་གྱི་སེང་གེ་ཁ་དོག་ལ་བརྟེན་ནས་མིང་བཏགས་པ་ཞིག་མ་ཡིན་པ་བསྒྲུབ་ཀྱིན་པ་དེ་རེད།\n༢༽ གངས་སེང་དཀར་མོ་འདྲ་བ་རྒྱུ་མཚན་དུ་བྱས་ཏེས་བཏགས་པ་མ་ཡིན་ཏེ། གངས་སེང་ལ་གཡུ་རལ་སྔོན་པོ་ཡོད་པས་གངས་ཀྱི་ཁ་དོག་དང་མི་མཚུངས་པས་ཕྱིར། ལར་ནས་འདྲ་བ་རྒྱུ་མཚན་དུ་བྱས་ནས་མིང་ཞིག་འདོགས་དགོས་ན་དཔེར་ན། བྲམ་ཟེ་ཁ་ཆེ་སྣ་ཉག་ལ་སེང་གདོང་ཞེས་བཏགས་པ་ལྟ་བུ་ལས་ཁ་དོག་འདྲ་བ་རྒྱུ་མཚན་དུ་བྱས་ནས་བཏགས་པ་དཀོན་ཚོད་རེད། མི་ཞིག་ལ་ཟླ་བ་ཞེས་བཏགས་ཡོད་ན་དཀར་ཞིང་གསལ་ལ་ཟླུམ་པོའི་དབྱིབས་དང་ཁ་དོག་འདྲ་བ་རྒྱུ་མཚན་དུ་བྱས་ནས་བཏགས་པ་མ་ཡིན་པར་འདོད་རྒྱལ་གྱི་དབང་གི་བཏགས་པ་ཞིག་རེད། ཁྱི་ལ་སེང་ཕྲུག་ཟེར་བ་ལྟ་བུ། བོད་ཀྱི་འབྲོག་ཁྱི་ལ་བཤད་སྲོལ་ལ་གླིང་གི་ཁྱི་བཞི་ཞེས། ལྟག་དཀར་དོམ་ཕྲུག་དང་། དོམ་ནག་སྙིང་དཀར་ལྟ་བུ་སྲོག་ཆགས་གཞན་དང་འདྲ་བ་རྒྱུ་མཚན་དུ་བཏགས་ལ། སེར་པོ་སྦྲ་ནག། རྒྱ་བོ་མིག་བཞི་ལྟ་བུ་ཁ་དོག་གི་འབྲེལ་བ་རྒྱུ་མཚན་དུ་བྱས་ནས་བཏགས་པ་ཞིག་རེད། འོན་ཀྱང་སྲོག་ཆགས་སོགས་ལ་བེམ་དངོས་ཀྱི་ཁ་དོག་འདྲ་བ་རྒྱུ་མཚན་དུ་བྱས་ནས་བཏགས་པ་ཞིག་དཀོན།\nདེས་ན་གངས་སེང་དཀར་མོ་འབྲེལ་བ་རྒྱུ་མཚན་དུ་བྱས་ཏེས་བཏགས་པ་ཞིག་ཡིན་ཏེ། དཔེར་ན་ཆུ་གནས་པའི་བྱ་ལ་ཆུ་བྱ་ལྟ་བུ། གནམ་ལ་འགྲོ་བའི་གྲུ་ལ་གནམ་གྲུ། མཚོ་ལ་གནས་པའི་གླང་ལ་མཚོ་གླང་། ཆུ་ལ་གནས་པའི་ཕག་ལ་ཆུ་ཕག་ལྟ་བུ། དེ་བཞིན་སློབ་གྲྭ། བཟོ་གྲྭ་ལྟ་བུའོ། དེ་ལྟ་བས་ན་གངས་ལ་གནས་པའི་སེང་གེ་ལ་གངས་སེང་ཞེས་འབྲེལ་བ་རྒྱུ་མཚན་དུ་བྱས་ནས་བཏགས་པ་སྒྲུབ་བྱེད་མང་ལ་མཐོ་སྒང་གི་གངས་ལྗོངས་སུ་གནས་པ་ཁྱད་གཞི་ལྡན་པ་རྒྱུ་མཚན་དུ་བྱས་ནས་བཏགས་པ་ཡིན་ཚོད་རེད། དེས་ན་གཡུ་རལ་རྒྱས་པའི་སྲོག་ཆག་གངས་སེང་དཀར་མོ་དེ་མངོན་སུམ་ཚད་མས་མ་དམིགས་ཙང་ད་ཆ་ཨཧྥ་རི་ཀའི་འདམ་སེང་ལ་འགྱུར་བ་དེས་བོད་བཙན་པོའི་རྒྱལ་ཁབ་དང་བཙན་པོའི་གདུང་རྒྱུད་གདོང་དམར་མི་རིགས་ཀྱི་མཚོན་རྟགས་ཁྱད་གཞི་ཅན་ཞིག་མེད་ཙང་རྩོམ་པ་པོས་བོད་ཀྱི་རྒྱལ་དར་སྟེང་འཁོད་པ་དེ་ལན་པོ་མི་འདུག་གསུངས་པ་དེར་བདེན་རྒྱབ་ཏུ་རང་བཞིན་གྱི་ཆགས་པ་རེད།\n༥༽ ་གོང་གི་དྲ་ཐག་ནང་གི་འདམ་སེང་དཀར་པོ་དེ་བོད་ཀྱི་གཡུ་རལ་ཅན་གྱི་གངས་སེང་དེ་མ་རེད། འདི་ནི་གཡག་དཀར་ནག་དང་དོམ་དཀར་ནག་སྟག་དཀར་པོ་སོགས་ལྟ་བུ་འདམ་སེང་དཀར་པོ་ཞིག་རེད། བྱས་ཙང་ང་ཚོ་བོད་མི་རིགས་ལ་དུས་རབས་བཅུ་དགུ་དང་ཉི་ཤུའི་ནང་དགེ་འདུན་ཆོས་འཕེལ་ལྟ་བུའི་རྣམ་དཔྱོད་དང་ཉམས་ཞིབ་པ་ཧ་ལམ་བྱུང་མེད་པ་རེད། སྐབས་དེ་དུས་མཚན་རྩལ་གྱི་དུས་རབས་མགོ་ཚུགས་ནས་གང་ཙམ་ཕྱིན་ཟིན་པ་རེད། ཁོང་གི་རིག་པ་བདེན་པ་ལ་སློབ་སྦྱོང་གནང་ཡོད་པ་རེད་ལ་བོད་ཀྱི་ཆོས་རིག་ལ་ནི་མཁས་པའི་ཁྱུ་མཆོག་རེད། གལ་ཏེ་ཁོང་གི་གསུངས་རྫུན་དུ་བསྒྲུབ་པར་རྣམ་དཔྱོད་དང་ཉམས་ཞིབ་ཀྱི་ཤེས་རྒྱ་བལྟ་རྒྱ་མཐོང་རྒྱ་སོགས་ཕྱོགས་གང་སྤྱིར་ཁོང་ལས་ལྷག་ཅིག་མེད་ན་ཡང་ཁོང་དང་དོ་མཉམ་པ་ཞིག་མེད་ན་བསྒྲུབ་བྱེད་བརྙེད་ཐབས་མེད།\n#87 བྱི་ལ། ་ལགས་ཀྱིས་སྤེལ་དོན།:\nDecember 3rd, 2014 at 11:51 am\nབོད་ཀྱི་རྒྱལ་དར་དང་རྒྱལ་གླུ་ལ་འགྱུར་བ་ཏང་དང་མི་བཏང་ནི། མཚོན་དོན་དང་བསྟན་དོན་གྱིས་འགྲིག་དང་མ་འགྲིག་ལ་ཐུག་པ་མ་རེད། དགའ་ལྡན་ཕོ་བྲང་བསྐྱར་གསོ་དང་བློས་བཏང་ག་རེ་བྱེད་ལ་ཐུག་ཡོད་དོ།\n#88 ཀརྡོ་གཉེར་ཕྱག་པ་ ་ལགས་ཀྱིས་སྤེལ་དོན།:\nDecember 3rd, 2014 at 3:08 pm\n#89 Kyighatsang Tenzin ་ལགས་ཀྱིས་སྤེལ་དོན།:\nMay 24th, 2020 at 6:29 pm


Terdzo-PHA-032 - Rinchen Terdzö\nnyang gter bde gshegs 'dus pa'i phyag rgya rkyang sgrub dang hU~M sgrub rgyun khyer bklag chog tu bkod pa bde chen snying po\nVolume 14 (ཕ) / Pages 967-981 / Folios 1a1 to 8a4\nRinchen Terdzö Volumes List > Volume 14 > Text #32 (Scroll to Bottom)\n'jam dbyangs mkhyen brtse'i dbang po. nyang gter bde gshegs 'dus pa'i phyag rgya rkyang sgrub dang hU~M sgrub rgyun khyer bklag chog tu bkod pa bde chen snying po. In Rin chen gter mdzod chen mo pod bcu bzhi pa (The Great Treasury of Rediscovered Teachings Volume 14) by 'jam mgon kong sprul, 967-981. New Delhi: Shechen Publications, 2007-2016.\nzhes pa'ang rmad du byung ba'i ma hA lo tsA ba d+harmA shrI'i gsung rab bsnyen yig rin chen sgron me las khol du phyung zhing bklag pas grub par mtsho skyes bla ma dgyes pa'i 'bangs mkhyen brtse'i dbang pos bris pa dge_/mang+ga lam b+ha ba tu\n༄༅། །ཉང་གཏེར་བདེ་གཤེགས་འདུས་པའི་ཕྱག་རྒྱ་རྐྱང་སྒྲུབ་དང་ཧཱུྃ་སྒྲུབ་རྒྱུན་ཁྱེར་བཀླག་ཆོག་ཏུ་བཀོད་པ་བདེ་ཆེན་སྙིང་པོ་ཞེས་བྱ་བ་བཞུགས་སོ། ། ཨོཾ་སྭསྟི། ཉང་གཏེར་བཀའ་བརྒྱད་བདེ་གཤེགས་འདུས་པའི་རྒྱུན་བཟླས་ནར་མར་བྱ་བའི་ཚུལ་ལ་གཉིས། ཕྱག་རྒྱ་རྐྱང་སྒྲུབ་ཆིག་དྲིལ་དུ་སྒྲུབ་པ་དང་ལུས་དཀྱིལ་ལ་བརྟེན་པའི་ཧཱུྃ་གི་དྲིལ་སྒྲུབ་གཉིས་ལས། དང་པོ་ནི། སེམས་ཅན་ཐམས་ཅད་ཀྱི་དོན་དུ་དཔལ་ཧེ་རུ་ཀའི་གོ་འཕང་ཐོབ་པར་བྱ། དེའི་ཆེད་དུ་བདག་གིས་བདེ་གཤེགས་འདུས་པའི་སྒྲུབ་པ་བྱའོ། །སྙམ་དུ་སེམས་བསྐྱེད་ནས། རང་ཉིད་ཞེ་སྡང་རྡོ་རྗེར་གསལ་བའི་སྙིང་ཁར་ཟླ་བ་ལ་གནས་པའི་ཧཱུྃ་ཡིག །དེ་ལས་བྱུང་བའི་འོད་ཟེར་གྱིས་ཚོགས་ཞིང་མཁའ་ཁྱབ་ཏུ་སྤྱན་དྲངས་པར་གྱུར་པར་བསམས་ལ། རྡོ་རྗེ་སློབ་དཔོན་སངས་རྒྱས་དཔལ། །དུས་གསུམ་བཞུགས་ལ་ཕྱག་འཚལ་ལོ། །མཆོག་གསུམ་བསྟན་པའི་ཞིང་གྱུར་ལ། །གཉིས་མེད་ཡིད་ཀྱིས་སྐྱབས་སུ་མཆི། །དངོས་འབྱོར་ཡིད་ཀྱིས་རྣམ་སྤྲུལ་པའི། །དག་པའི་མཆོད་པ་བཞེས་སུ་གསོལ། །དངོས་གྲུབ་ཆུ་བོ་གཅོད་པའི་གེགས། །ཉེས་བྱས་མ་ལུས་བཤགས་པར་བགྱི། །ཕྱོགས་བཅུ་འཁོར་གསུམ་དག་པའི་ཆོས། །མ་ཆགས་སྤྱོད་ལ་རྗེས་ཡི་རང་། །དག་པའི་མཐའ་བཞི་དྲི་མ་མེད། །རྫོགས་པའི་བྱང་ཆུབ་སེམས་བསྐྱེད་དོ། །བདེ་གཤེགས་བྱང་ཆུབ་སེམས་དཔའ་ལ། །དག་པ་གསུམ་གྱི་ལུས་འབུལ་ལོ། །ཚེ་རབས་བགྲངས་པའི་ལས་རྣམས་ཀུན། །བསྡུས་ཏེ་བྱང་ཆུབ་ཆེན་པོར་བསྔོ། །ཞེས་ཡན་ལག་བརྒྱད་ཀྱི་སྒོ་ནས་ཚོགས་བསགས། སེམས་ཅན་བདེ་དང་ལྡན་གྱུར་ཅིག །སྡུག་བསྔལ་ཀུན་དང་བྲལ་བར་ཤོག །བདེ་དང་རྟག་ཏུ་མི་འབྲལ་ཞིང་། །ཆོས་ཀུན་མཉམ་ཉིད་རྟོགས་པར་ཤོག །ཅེས་ཚད་མེད་བཞི་བསྒོམ། ཛཿཧཱུྃ་བཾ་ཧོཿ ཚོགས་ཞིང་རྣམས་རང་ལ་ཐིམ་པར་གྱུར། དེ་ནས་ཨོཾ་མ་ཧཱ་ཤཱུནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཱཏྨ་ཀོ྅་ཧཾ། ཞེས་པའི་སྔགས་ཀྱིས། ཆོས་ཐམས་ཅད་རང་བཞིན་གྱིས་རྣམ་པར་དག་པ་སྟོང་པ་ཉིད་དུ་གྱུར། སྟོང་པའི་ངང་ལས་རང་ལུས་འཇའ་ཚོན་ལྟ་བུའི་དབུས་སུ་རང་རིག་ཧཱུྃ་ཡིག་སྔོན་པོར་འབར་བ། དེ་ལས་ཙ་ཡིག་སེར་པོ་ཆད་པ་ཡོངས་སུ་གྱུར་པ་ལས། འཁོར་ལོ་སེར་པོ་རྩིབས་བརྒྱད་ཕྱོགས་མཚམས་སོ་སོ་དང་རྩ་རྩེ་སྟེང་འོག་ཏུ་ཕྱོགས་པ་ཁོག་པ་ཡངས་ཤིང་རྒྱ་ཆེ་བའི་ནང་དུ་ལུས་འོད་ཀྱི་ཕུང་པོ་ཧཱུྃ་ལ་འདུས་ཏེ། ཉི་གདན་གྱི་སྟེང་དུ་བབས་པ་ཡོངས་སུ་གྱུར་པ་ལས། རང་ཉིད་ཁྲོ་བོ་གནོད་མཛེས་མཐིང་ནག་ཞལ་གཅིག་ཕྱག་བཞི་པ། དང་པོ་གཉིས་ཐུགས་ཀར་ཧཱུྃ་མཛད་ཀྱི་ཕྱག་རྒྱས་རྡོར་དྲིལ་དང་། འོག་མ་གཉིས་ཞགས་པ་དང་ལྕགས་ཀྱུ། གཡོན་བརྐྱང་གི་སྟབས་ཀྱིས་བཞུགས་པའི་གནས་གསུམ་དུ་ཨོཾ་ཨཱཿཧཱུྃ། ཧཱུྃ་ལས་འོད་ཟེར་འཕྲོས་པས་ཡེ་ཤེས་པ་བཛྲ་ས་མཱ་ཛཿས་སྤྱན་དྲངས། ཛཿཧཱུྃ་བཾ་ཧོཿས་བསྟིམ། སླར་ཡང་ཐུགས་ཀའི་ཧཱུྃ་ལས་ཧཱུྃ་བཅུ་མཆེད། སྟེང་འོག་ཕྱོགས་མཚམས་ཀྱི་རྩིབས་སྟེང་དུ་འཕྲོས་པ་ལས་ཁྲོ་བོ་བཅུ་པོ་ཐམས་ཅད་མཐིང་ནག་ཞགས་པ་དང་ལྕགས་ཀྱུ་འཛིན་པའི་སྐུར་གྱུར། བདག་གི་རྩ་ཞལ་ནས། ཨོཾ་སུམྦྷ་སོགས་ཧཱུྃ་བཞི་པ་བརྗོད་པས། ཁྲོ་བོ་བཅུ་ལས་རང་འདྲའི་སྤྲུལ་པ་གྲངས་མེད་སྤྲོས་པས་བགེགས་ཐམས་ཅད་བསྡིགས་བསྐྲད། གཙོ་བོ་ཕྱོགས་སྐྱོང་བཅུ་བཀུག་པའི་སྤྱི་མགྲིན་སྙིང་གར། གཤིན་རྗེ་དང་། རྟ་མགྲིན་དང་། བདུད་རྩི་འཁྱིལ་པ་སྨད་ཟུར་གསུམ་མེ་འབར་བའི་ཕུར་བུ་གསུམ་སྡེར་མོའི་སྔགས་བརྗོད་ཅིང་བཏབ་པས་བགེགས་རྣམས་རྟོག་པ་དང་བྲལ་ཏེ་བདེ་བ་ཆེན་པོའི་ངོ་བོར་མྱོས་པར་གྱུར། ཨོཾ་གྷ་གྷ་གྷཱ་ཏ་ཡ་གྷཱ་ཏ་ཡ་སརྦ་དུཥྚཱན་ཧཱུྃ་ཕཊ། ཀཱི་ལ་ཡ་ཀཱི་ལ་ཡ་སརྦ་པཱ་པཾ་ཕཊ། ཧཱུྃ་ཧཱུྃ་ཧཱུྃ་བཛྲ་ཀཱི་ལ་ཡ་བཛྲ་དྷཱ་ར་ཨཱ་ཛྙཱ་པ་ཡ་ཏི་སརྦ་བིགྷྣཱན་ཀཱ་ཡ་ཝཱ་ཀ་ཙིཏྟ་བཛྲ་ཀཱི་ལ་ཡ་ཧཱུྃ་ཕཊ། རང་གི་ཐུགས་ཀའི་འོད་ཟེར་གྱིས་བགེགས་ལྷག་མ་རོ་དང་བཅས་པ་བསྲེགས་ཤིང་སྦྱངས། སླར་ཡང་ཐུགས་ཀའི་འོད་ཟེར་གྱིས་འཁོར་ལོའི་ཕྱི་རོལ་ཏུ་རྡོ་རྗེའི་ས་གཞི་རྭ་བ་དྲྭ་བ་གུར་དང་བླ་རེ། དེ་དག་ལས་ཀྱང་མདའི་དྲྭ་བ་མདེའུ་ཕྱིར་བསྟན་པ། མེ་རབ་ཏུ་འབར་བའི་སྲུང་འཁོར་གྱིས་ཁྱབ་པས་ཅིས་ཀྱང་མི་ཤིགས་པར་གྱུར། འཁོར་ལོའི་ནང་དུ་བདག་གི་ཐུགས་ཀ་ནས་བྷྲཱུྃ་ཡིག་ཆད་པ་ཡོངས་སུ་གྱུར་པ་ལས་རིན་པོ་ཆེའི་གཞལ་ཡས་ཁང་གྲུ་བཞི་སྒོ་བཞི་པ་རྟ་བབས་བཞིས་བརྒྱན་པ་མཚན་ཉིད་ཐམས་ཅད་ཡོངས་སུ་རྫོགས་པའི་དབུས་སུ་པད་ཉི་ཟླ་བའི་ལྟེ་བར་ཚངས་པ་དང་བརྒྱ་བྱིན་གྱི་གདན་ལ་རང་ཉིད་འཁོད་པར་གྱུར། སྙིང་གའི་འོད་ཀྱིས་སྲུང་འཁོར་གྱི་ཁྲོ་བཅུ་རང་ལ་བསྡུ་སྟེ། ཤར་དང་ཤར་ལྷོ་གཉིས་ཤར་སྒོ་ནས་རྩ་ཞལ་ལ་ཐིམ། ལྷོ་དང་ལྷོ་ནུབ་གཉིས་ལྷོ་སྒོ་ནས་གཡས་ཞལ་ལ་ཐིམ། ནུབ་དང་ནུབ་བྱང་གཉིས་ནུབ་སྒོ་ནས་རྒྱབ་ཞལ་ལ་ཐིམ། བྱང་དང་བྱང་ཤར་གཉིས་བྱང་སྒོ་ནས་གཡོན་ཞལ་ལ་ཐིམ། སྟེང་འོག་གཉིས་སྤྱི་བོ་དང་གསང་གནས་ནས་ཐིམ་པའི་རྐྱེན་གྱིས་བདག་ཉིད་འོད་དུ་ཞུ་བ་གདན་གྱི་སྟེང་དུ་འོད་ཀྱི་གོང་བུ་ཆ་གཉིས་སུ་ཆད་དེ། ཉི་དཀྱིལ་ཨ་དམར་པོས་མཚན་པ་དང་། དེའི་སྟེང་དུ་ཟླ་དཀྱིལ་ཧཱུྃ་མཐིང་གས་མཚན་པ་ཁ་སྦྱོར་གྱི་རྣམ་པ་ཅན་ཨ་དང་ཧཱུྃ་ལས་འོད་ཟེར་འཕྲོས། སེམས་ཅན་གྱི་དོན་བྱས། ཚུར་འདུས་ཟླ་ཉི་ས་བོན་དང་བཅས་པ་ལ་ཐིམ་པས། གསུམ་ཀ་འོད་དུ་ཞུ་བ་ལས། རྡོ་རྗེ་རྩེ་ལྔ་པ་ཧཱུྃ་སྔོན་པོ་དང་དྲིལ་བུ་ཨས་མཚན་པར་གྱུར། དེ་ལས་འོད་ཟེར་འཕྲོས། སངས་རྒྱས་ཀྱི་མཛད་པ་བསྒྲུབས། ཚུར་འདུས་ཡོངས་སུ་གྱུར་པ་ལས། བདག་ཉིད་དཔལ་ཆེན་པོ་བདེ་གཤེགས་འདུས་པའི་སྤྱི་གཟུགས་ཆེ་མཆོག་ཧེ་རུ་ཀ་སྐུ་མདོག་མཐིང་ནག་ཞལ་གཅིག་ཕྱག་གཉིས་པ་རྡོ་རྗེ་རྩེ་ལྔ་པ་དང་དུང་ཁྲག་སྟེང་འོག་ཏུ་འཛིན་པས་ཡུམ་གནམ་ཞལ་དབྱིངས་ཕྱུག་མ་སྔོ་ནག་དྲིལ་བུ་དང་ཐོད་ཁྲག་སྟོབ་པ་ལ་འཁྱུད་པ་ཁྲོ་གཏུམ་བཟོད་པར་དཀའ་བ་འབར་བ་ཆེན་པོའི་འོད་ཟེར་ཅན། དུར་ཁྲོད་རོལ་པའི་ཆས་ཀྱིས་བརྒྱན་ཅིང་། ཞབས་གཡོན་བརྐྱང་བའི་དོར་སྟབས་ཀྱིས་ཡེ་ཤེས་ཀྱི་མེའི་ཀློང་ན་བཞུགས་པ། དེའི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། སྙིང་གར་ཧཱུྃ་སྔོན་པོ། ཧཱུྃ་གི་འོད་ཟེར་གྱིས་དབང་གི་ལྷ་རིགས་ལྔ་འཁོར་བཅས་སྤྱན་དྲངས། དེ་རྣམས་ཀྱིས། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏེ་ས་མ་ཡ་ཤྲི་ཡེ་ཧཱུྃ། ཞེས་གསུངས་ཤིང་བུམ་པའི་ཆུས་དབང་བསྐུར། སྐུ་གང་། དྲི་མ་དག །ཆུའི་ལྷག་མ་སྤྱི་བོའི་གནས་ལྔར་འཁྱིལ་པ་ལས་མི་བསྐྱོད་པས་གཙོ་བྱས་པའི་རིགས་ལྔས་དབུར་བརྒྱན། སླར་ཡང་སྙིང་གའི་ཧཱུྃ་ལས་འོད་ཟེར་འཕྲོས་པས་དཔལ་ཆེན་དཀྱིལ་འཁོར་དགུའི་ལྷ་ཚོགས་ལ་སངས་རྒྱས་དང་བྱང་སེམས་དཔའ་བོ་མཁའ་འགྲོའི་ཚོགས་ཀྱིས་བསྐོར་བ་བཛྲ་ས་མཱ་ཛཿས་སྤྱན་དྲངས། ཛཿཧཱུྃ་བཾ་ཧོཿ གཉིས་སུ་མེད་པར་གྱུར། སྙིང་ག་ནས་སྤྲོས་པའི་ལྷ་མོ་རྣམས་ཀྱིས་བདག་ཉིད་ལ་མཆོད་པར་མོས་ལ། ཨོཾ་སརྦ་ཏ་ཐཱ་ག་ཏ་བཛྲ་མ་ཧཱ་ཀྲོ་དྷ་ཤྲཱི་ཧེ་རུ་ཀ་ས་པ་རི་ཝཱ་ར་བཛྲ་ཨརྒྷཾ་ནས་ཤབྡ་པྲ་ཏཱིཙྪ་སྭཱ་ཧཱའི་བར་དང་། པཉྩ་ཨ་མྲྀཏ་ཁཱ་ཧི། མ་ཧཱ་བ་ལིང་ཏ་ཁཱ་ཧི། མ་ཧཱ་རཀྟ་ཁཱ་ཧི། བོ་དྷི་ཙིཏྟ་མ་ཧཱ་སུ་ཁ་ཧོཿ ཞེས་པས་མཆོད་ནས་བསྟོད་པ་ནི། ཧཱུྃ༔ བདེ་གཤེགས་ཐམས་ཅད་མཉམ་ཉིད་ཐུགས་ཀྱི་ངང༔ ཆོས་སྐུ་སྐྱེ་མེད་དབྱིངས་ལས་མ་གཡོས་ཀྱང༔ ཐབས་ལ་མཁས་པས་དྲག་པོའི་སྐུར་སྟོན་པ༔ སྒྲུབ་པ་བཀའ་བརྒྱད་ལྷ་ལ་ཕྱག་འཚལ་བསྟོད༔ དེ་ནས་ལྷའི་གསལ་སྣང་ང་རྒྱལ་ལ་མཉམ་པར་བཞག །དེས་སྐྱོ་ན། རང་གི་ཐུགས་རིན་པོ་ཆེ་ཟུར་བརྒྱད་པ་མཆོང་གུར་ཕུབ་པ་ལྟ་བུའི་ཀློང་དུ་པད་ཉི་ལ་རང་འདྲའི་ཡེ་ཤེས་སེམས་དཔའ་ཚོན་གང་བ། དེའི་ཐུགས་ཀར་ཟླ་བའི་སྟེང་དུ་རྡོ་རྗེ་སྔོན་པོ་རྩེ་ལྔ་པའི་ལྟེ་བར་ཟླ་བ་ལ་གནས་པའི་ཧཱུྃ་ཡིག་སྔོན་པོ་ཕྲ་ཞིང་འབར་བ་ལ་བཟླ་བྱའི་སྔགས་ཕྲེང་དམར་པོ་གཡས་སུ་འཁོར་བ་ལས་འོད་ཟེར་བྱུང་བ་ཡབ་ཀྱི་ཡེ་ཤེས་སེམས་དཔའ་དང་དམ་ཚིག་སེམས་དཔའི་ཞལ་ནས་ཐོན། ཡུམ་གྱི་ཞལ་དུ་ཞུགས། སྐུའི་དབྱིབས་བརྒྱུད། པདྨར་སོན། ཡབ་ཀྱི་རྡོ་རྗེའི་ལམ་ནས་ཞུགས་པ་ཐུགས་ཀར་ཐིམ། དེའི་ཚེ་སྔགས་ཀྱི་འོད་ཟེར་མེ་འོད་ལྟར་འབར་བས་ནད་གདོན་སྡིག་སྒྲིབ་ཐམས་ཅད་བསྲེགས་ཤིང་སྦྱང་བའམ། ཡང་ན། བདུད་རྩི་དཀར་པོ་འོ་མའི་རྒྱུན་ལྟ་བུས་སྦྱངས་ཤིང་བཀྲུས་པས་ལུས་དྭངས་ཤེལ་ལྟར་དྲི་མ་མེད་པར་བསམས་ལ། ཞི་བ་ལ། ཨོཾ་བོ་དྷི་ཙིཏྟ་མ་ཧཱ་སུ་ཁ་ཛྙཱ་ན་དྷཱ་ཏུ་ཨཿ ཞེས་སྤྱི་བསྡུས་ཀྱི་སྙིང་པོ་དང་། ཁྲོ་བོར་བྱེ་བྲག་དཔལ་དགུའི་སྙིང་པོ་སོ་སོར་བཟླ་ན། ཨོཾ་བཛྲ་ཀྲོ་དྷ་མ་ཧཱ་ཤྲཱི་ཧེ་རུ་ཀ་ཧཱུྃ་ཕཊ། ཆེ་མཆོག་གོ །ཨོཾ་རུ་ལུ་རུ་ལུ་ཧཱུྃ་བྷྱོ་ཧཱུྃ་ཕཊ། ཡང་དག་གོ །ཨོཾ་ཨ་ཀྲོ་ཏེ་ཀ་ཡ་མཱནྟ་ཀ་ཧ་ན་མ་ཐ་བྷཉྫ་ཧཱུྃ་ཕཊ། གཤིན་རྗེའོ། །ཨོཾ་པདྨཱནྟ་ཀྲྀཏ་བཛྲ་ཀྲོ་དྷ་ཧ་ཡ་གྲཱི་ཝ་ཧཱུྃ་ཕཊ། རྟ་མགྲིན་ནོ། །ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུྃ་ཕཊ། ཕུར་པའོ། །ཨོཾ་གུ་ཧྱ་ཛྙཱ་ན་ཤྲཱི་ཧེ་རུ་ཀ་གུ་ཧྱ་ཛྙཱ་ན་ཀྲོ་དྷཱི་ཤྭ་རཱི་སཏྭཾ་མ་མ་ཡོ་གི་ནཱི་རུ་ལུ་རུ་ལུ་ཧཱུྃ་བྷྱོ་ཧཱུྃ་ཕཊ། མ་མོའོ། །ཨོཾ་བཛྲ་མ་ཧཱ་གུ་རུ་སརྦ་སིདྡྷི་ཧཱུྃ་ཕཊ། རིག་འཛིན་ནོ། །ཨོཾ་བཛྲ་ཙཎྜ་སརྦ་དུཥྚཱན་ཧཱུྃ་ཕཊ། དྲེགས་པའོ། །ཨོཾ་བཛྲ་སརྦ་དུཥྚཱན་ཧཱུྃ་ཕཊ། དྲག་སྔགས་སོ། །ཨོཾ་བཛྲ་སརྦ་ཡཀྴ་ས་མ་ཡ་ཧཱུྃ་ཕཊ། བཀའ་སྡོད་དོ། །ཨོཾ་བཛྲ་མ་ཧཱ་ཀྲོ་དྷཱ་པདྨ་ཀྲོ་དྷཱི་ཤྭ་རི་བཛྲ་ཀཱི་ལི་ཀཱི་ལ་ཡ་མ་ཧཱ་ཡཀྴ་ཀཱ་ལ་རཱུ་པ་ཀརྨ་རཾ་ཛྭ་ལ་རཾ་རཾ་ཧཱུྃ་ཕཊ། ཅེས་སྤྱི་དྲིལ་དྲག་སྔགས་སོ། དེ་རྣམས་ཅུང་ཟད་རེ་དང་། གཙོ་བོར། ཨོཾ་བཛྲ་ཙཎྜ་སརྦ་དུཥྚཱན་ཏ་ཀ་ཧ་ན་ད་ཧ་པ་ཙ་ཧཱུྃ་ཕཊ། ཅེས་ཁྲོ་བོ་སྤྱི་སྔགས་རྒྱས་པ་འབྲུ་བཅུ་དགུ་པའོ། །ཡང་ན་སྤྱི་སྔགས་བསྡུས་པ་ཨོཾ་ཨཱཿཧཱུྃཿགི་ཡིད་བཟླས་དང་ངག་བཟླས་སྤེལ་མ་དང་། ཤིན་ཏུ་བསྡུས་པ་ཧཱུྃ་རིང་ཧཱུྃ་ཐུང་བཟླ་བ་སྟེ། ཕྱི་མ་གཉིས་ལ་ཐུགས་ཀའི་ཧཱུྃ་མཐར་སྔགས་ཕྲེང་འཁོར་བར་མི་བསྒོམ་པས། ཧཱུྃ་ཡིག་ལས་འོད་ཟེར་བྱུང་བ་ཡབ་ཀྱི་ཞལ་ནས་ཐོན་པའི་ཁྱད་པར་མ་གཏོགས་གཞན་འདྲའོ། །ཐུན་མཐར་གཏོར་མ་འབུལ་ན། རཾ་ཡཾ་ཁཾ་གིས་བསང་སྦྱང་། ཨོཾ་ཨཱཿཧཱུྃ་ཧོཿས་བརླབ། རང་གི་སྙིང་ག་ནས་འོད་ཟེར་འཕྲོས་པས་དཔལ་ཆེན་གཙོ་དགུའི་དཀྱིལ་འཁོར་གྱི་ལྷ་ཚོགས་འཁོར་དང་བཅས་པ་ཐམས་ཅད་མདུན་གྱི་ནམ་མཁར་བཛྲ་ས་མཱ་ཛཿས་གཏོར་མགྲོན་སྤྱན་དྲངས། ཨོཾ་ཤྲཱི་བཛྲ་ཧེ་རུ་ཀ་ས་པ་རི་ཝཱ་ར་བྷྱཿབཛྲ་ཨརྒྷཾ་ནས། ཤབྡ་པྲ་ཏཱིཙྪ་སྭཱ་ཧཱས་ཕྱི་མཆོད་དང་། བཛྲ་པཉྩ་ཨ་མྲྀཏ་ཁ་རཾ་ཁཱ་ཧི། མ་ཧཱ་རཀྟ་ཁ་རཾ་ཁཱ་ཧཱི་ཞེས་སྨན་རཀ་སྟོབ། ལྷ་རྣམས་ཀྱི་ཞལ་ནས་ལྗགས་ཧཱུྃ་ལས་བྱུང་བའི་རྡོ་རྗེའི་སྦུ་གུ་ཅན་གྱི་འོད་ཟེར་གྱིས་གཏོར་མའི་བཅུད་དྲངས་ཏེ་གསོལ་བར་བསམ་ལ། ཞི་ཁྲོའི་སྤྱི་སྔགས་སྦྲེལ་བའི་མཐར། ས་པ་རི་ཝཱ་ར་ཨི་དཾ་བ་ལིཾ་ཏ་གྲི་ཧྞནྟུ་མ་མ་སརྦ་སིདྡྷི་མྨེ་པྲ་ཡཙྪ། ཞེས་ལན་གསུམ་གྱིས་གཏོར་མ་ཕུལ། བཅོམ་ལྡན་ཁྲོ་བོའི་རྒྱལ་པོ་ནི། །སངས་རྒྱས་ཀུན་གྱི་འཁོར་ལོས་སྒྱུར། །གདུལ་དཀའ་མ་ལུས་འདུལ་བ་པོ། ཁྲོ་བོའི་རྒྱལ་ལ་ཕྱག་འཚལ་ལོ། །ཞེས་བསྟོད། ཧེ་རུ་ཀ་དཔལ་འཁོར་བཅས་རྣམས། །མཆོད་སྦྱིན་གཏོར་མ་འདི་བཞེས་ལ། །སོགས་ཀྱིས་འདོད་དོན་གསོལ། གཏོར་མ་མི་འབུལ་ན་མཆོད་བསྟོད་ཙམ་བྱ། གང་ལྟར་ཡང་ཡི་གེ་བརྒྱ་པས་ནོངས་པ་བཤགས། ཨོཾ་ཨཱཿཧཱུྃ་མུཿ ཞེས་པས་ཡེ་ཤེས་པ་གཤེགས། ཧཱུྃ་ཧཱུྃ་ཧཱུྃ། ཆོས་ཉིད་སྐྱེ་བ་མེད་པ་ལས། །འགག་མེད་ཁྲག་འཐུང་ཆེན་པོར་ཤར། །འགག་པ་ཉིད་ན་འགག་མེད་པ། །སྤྲོས་བྲལ་ཀ་དག་ཀློང་དུ་ཐིམ། །ཞེས་པས་སྣོད་བཅུད་ལྷ་དང་བཅས་པ་དབྱིངས་སུ་བསྡུས་ཏེ་འོད་གསལ་སྟོང་ཉིད་ཀྱི་ངང་ལ་ཅི་གནས་སུ་མཉམ་པར་འཇོག །དེ་ལས་ལྡང་བ་ན། ཕཊ་ཕཊ་ཕཊཿ སླར་ཡང་རང་སྐད་ཅིག་གིས་དཔལ་ཧེ་རུ་ཀའི་སྐུར་གྱུར་པའི་གནས་གསུམ་དུ་ཨོཾ་ཨཱཿཧཱུྃ་གིས་མཚན་པར་བསམ་ལ། ཨོཾ་བཛྲ་ཀཱ་ཝཱ་ཙི་རཀྵ་རཀྵ་ཧཱུྃ། ཞེས་པས་རྡོ་རྗེའི་གོ་བགོ །ཧཱུྃ། མི་གནས་ཡེ་ཤེས་ཐུགས་ཀྱི་དཀྱིལ་འཁོར་དུ། །འགྱུར་བ་མེད་པར་ལྷུན་གྱིས་གྲུབ་པ་དང་། །རབ་འབྱམས་རྒྱལ་བ་རྣམས་ཀྱི་གནས་ཐོབ་ནས། །འགྲོ་བ་ཡོངས་ཀྱི་དཔལ་དུ་འགྱུར་བར་ཤོག །བྱིན་རླབས་མཆོག་སྩོལ་རྩ་བརྒྱུད་བླ་མ་དང་། །དངོས་གྲུབ་ཆར་འབེབ་ཞི་ཁྲོ་བཀའ་བརྒྱད་ལྷ། །དྲེགས་པའི་སྡེ་དཔོན་དམ་ཅན་གཏེར་སྲུང་སོགས། །རབ་འབྱམས་དཀྱིལ་འཁོར་འཁོར་ལོའི་བཀྲ་ཤིས་ཤོག །ཅེས་སོགས་བསྔོ་སྨོན་ཤིས་བརྗོད་ཀྱིས་མཚམས་སྦྱར་ཏེ་སྤྱོད་ལམ་ལ་འཇུག་པའམ། ཡང་ན་ཐུན་དང་པོ་རྣམས་ལ་གཤེགས་བསྡུ་གཉིས་ཀ་མི་བྱེད་པར་ལྷའི་ཐུགས་ཀ་ནས་རང་ཉིད་སྲས་ཀྱི་ཚུལ་དུ་སྤྱོད་ལམ་ལ་འཇུག་ཅིང་། བྱ་བ་ཟིན་ནས་རང་ལ་བསྟིམ། ཐུན་ཐ་མ་ལ་གཤེགས་གསོལ་དང་ཉེར་བསྡུ་བྱ་བ་ཡིན་ནོ། ༈ །གཉིས་པ་ལུས་དཀྱིལ་ལ་བརྟེན་པའི་ཧཱུྃ་གི་དྲིལ་སྒྲུབ་ནི། རྡོ་རྗེ་སློབ་དཔོན་སངས་རྒྱས་དཔལ། །ཞེས་སོགས་ཡན་ལག་བརྒྱད་པ་དང་། སེམས་ཅན་བདེ་དང་ལྡན་གྱུར་ཅིག །སྡུག་བསྔལ་ཀུན་དང་བྲལ་བར་ཤོག །བདེ་དང་རྟག་ཏུ་མི་འབྲལ་ཞིང་། །ཆོས་ཀུན་མཉམ་ཉིད་རྟོགས་པར་ཤོག །ཅེས་ཚད་མེད་བཞི་བསྒོམས་པས་བསོད་ནམས་དང་། ཨོཾ་མ་ཧཱ་ཤཱུནྱ་ཏཱ་ཛྙཱ་ན་བཛྲ་སྭཱ་བྷཱ་ཝ་ཨཱཏྨ་ཀོ྅་ཧཾ། ཞེས་གདོད་མའི་སྟོང་ཆེན་གྱི་ངང་དུ་མཉམ་པར་འཇོག་པས་ཡེ་ཤེས་ཀྱི་ཚོགས་བསགས་པ་སྔོན་དུ་འགྲོ་བས། སྟོང་པའི་ངང་ལས་འོད་གསལ་གྱི་རང་མདངས་རྡོ་རྗེ་སྲུང་བའི་འཁོར་ལོ་ཆེན་པོས་མི་ཤིགས་པར་བཅིངས་པའི་དབུས་སུ་ཧཱུྃ་ཧཱུྃ། ཞེས་བརྗོད་པས་རང་ཉིད་སྐད་ཅིག་གིས་ཆེ་མཆོག་ཧེ་རུ་ཀ་སྐུ་མདོག་མཐིང་ནག་ཞལ་གཅིག་ཕྱག་གཉིས་པ། གཡས་རྡོ་རྗེས་གཡོན་པའི་དུང་དམར་དཀྲུགས་པ། པད་ཟླ་ཉི་མ་དྲེགས་པའི་གདན་ལ་ཞབས་གཉིས་གཡོན་བརྐྱང་བའི་སྟབས་ཀྱིས་བཞུགས་པ། རང་འདྲའི་ཡུམ་དང་གཉིས་སུ་མེད་པར་འཁྲིལ་བ། ཡབ་ཀྱི་སྐུའི་ནང་སྟོང་ཆེན་སྒྲིབ་ཐོགས་དང་བྲལ་བ་འོད་ཀྱི་རང་བཞིན་ཅན་གྱི་དབུས་སུ་རྩ་འཁོར་རྣམས་གསལ་བར་མོས་ནས། རང་གི་སྤྱི་བོའི་གཙུག་ཏུ་པད་ཉི་ཟླ་བའི་གདན་ལ་ཧཱུྃ་ཧཱུྃ། ཞེས་བརྗོད་པས་རྡོ་རྗེ་སློབ་དཔོན། དེ་བཞིན་དུ་སྤྱི་བོ་སྐུའི་འཁོར་ལོའི་དབུས་སུ་ཧཱུྃ་ཧཱུྃ་འཇམ་དཔལ་གཤིན་རྗེ་ཡབ་ཡུམ། མགྲིན་པ་གསུང་གི་འཁོར་ལོར་ཧཱུྃ་ཧཱུྃ་རྟ་མགྲིན་ཡབ་ཡུམ། སྙིང་ག་ཐུགས་ཀྱི་འཁོར་ལོར་ཧཱུྃ་ཧཱུྃ་ཡང་དག་ཡབ་ཡུམ། ལྟེ་བ་ལས་ཀྱི་འཁོར་ལོར་ཧཱུྃ་ཧཱུྃ་རྡོ་རྗེ་གཞོན་ནུ་ཡབ་ཡུམ། གསང་གནས་བདེ་བའི་འཁོར་ལོར་ཧཱུྃ་ཧཱུྃ་བླ་མེད་ཧེ་རུ་ཀ་ཡབ་ཡུམ། རྐང་པ་རླུང་གི་འཁོར་ལོ་གཡས་པར་ཧཱུྃ་ཧཱུྃ་དྲེགས་འདུལ་ཡབ་ཡུམ་དང་། གཡོན་པར་ཧཱུྃ་ཧཱུྃ་དྲག་སྔགས་ཡབ་ཡུམ། དེ་ཐམས་ཅད་ཀྱང་སྐུ་མདོག་མཐིང་ག་ཞལ་གཅིག་ཕྱག་གཉིས་རྡོ་རྗེ་དང་དུང་ཁྲག་འཛིན་པས་རང་འདྲའི་ཡུམ་དང་འཁྲིལ་བ། ཞབས་གཡོན་བརྐྱང་བའི་དོར་སྟབས་ཅན་ནོ། །སྒོམ་ཚུལ་འདི་ཉིད་ཡེ་ནས་རང་བྱུང་གི་ལྷའི་རྣམ་པ་ལམ་བྱེད་དེ། གཉུག་མའི་ལྷ་དེ་གློ་བུར་དྲི་བྲལ་གྱི་རྒྱལ་བ་རྣམས་དང་གདོད་མ་ནས་རང་བཞིན་དབྱེར་མེད་དུ་བཞུགས་པས་ན་ཡེ་ཤེས་སྤྱན་དྲངས་ནས་བསྟིམ་པ་སོགས་མི་དགོས་སོ། །དེ་ལྟར་མེ་ལོང་ནང་གི་གཟུགས་བརྙན་ལྟར་རྣམ་པ་གསལ་ལ་དེར་འཛིན་མེད་པའི་ལྷ་སྐུ་གསལ་སྟོང་གི་ངང་ལ་ཅི་གནས་མཉམ་པར་བཞག །དེས་སྐྱོ་ན་བཟླས་པ་ལ་འཇུག་སྟེ། སྤྱི་བོའི་བླ་མ་ནས་གསང་བའི་བླ་མེད་ཧེ་རུ་ཀའི་བར་གྱི་ལྷའི་ཐུགས་ཀའི་ཧཱུྃ་ལས་འོད་ཟེར་རིམ་པར་འཕྲོས། རྐང་པའི་རྩ་བོ་ཆེ་གཡས་གཡོན་ནས་སོང་སྟེ། དྲེགས་འདུལ་དང་དྲག་སྔགས་ཀྱི་ཐུགས་ཀའི་ཧཱུྃ་ལ་ཞུགས། དེ་ལས་འོད་ཟེར་ཕྱིར་འཕྲོས་པ་ཕྱོགས་བཅུའི་རྒྱལ་བ་སྲས་བཅས་ལ་ཕོག་པས་ཡང་དག་པའི་ཡེ་ཤེས་ཀྱི་དབྱིངས་སུ་བསྡུས། སེམས་ཅན་ཐམས་ཅད་ལ་ཕོག་པས་སེམས་ཅན་གྱི་དྲན་རྟོག་དང་ཉོན་མོངས་པའི་དྲི་མ་སྦྱངས་ནས་ཡེ་ཤེས་ཀྱི་ལྷར་གྱུར། རང་གི་སྒོ་གསུམ་གྱི་སྡིག་སྒྲིབ་སྦྱངས། ཧཱུྃ་གི་འོད་ཟེར་དཀར་འཚེར་གྱིས་གྱུར་ནས་དམིགས་མེད་བསམ་བརྗོད་དང་བྲལ་བའི་ངང་ལ་བཞག་པས་ཉོན་སྒྲིབ་དག་པར་བསམ་ལ། མཆུ་བཙུམ་སྟེ་རླུང་གི་རྟ་ལ་དྲངས་ནས། ཧཱུྃ་ཧཱུྃ་ཞེས་རིང་པོར་བཟླ་བའོ། །ཡང་ཕྱོགས་བཅུའི་རྒྱལ་བ་སྲས་བཅས་དང་སེམས་ཅན་ཐམས་ཅད་ཡེ་ཤེས་ཀྱི་ལྷར་གྱུར་པ་དེ་ཐམས་ཅད་ཀྱི་ཐུགས་ཀའི་འོད་ཟེར་ཚུར་འདུས་དྲེགས་འདུལ་དང་དྲག་སྔགས་ལ་ཐིམ། དེ་ལས་འོད་ཟེར་ཡར་རིམ་པར་སྤྲོས་པས་མ་མོ་ལ་ཐིམ་པས་བྱ་གྲུབ། རྡོ་རྗེ་གཞོན་ནུར་ཐིམ་པས་སོར་རྟོག །ཡང་དག་ལ་ཐིམ་པས་མེ་ལོང་ལྟ་བུ། རྟ་མགྲིན་ལ་ཐིམ་པས་མཉམ་ཉིད། གཤིན་རྗེ་གཤེད་ལ་ཐིམ་པས་ཆོས་ཀྱི་དབྱིངས་ཀྱི་ངང་དུ་གསལ་བར་བསམ། དེ་ལས་འཕྲོས་པའི་འོད་ཟེར་སྤྱི་བོའི་བླ་མ་ལ་ཕོག་པས་ཡེ་ཤེས་ལྔར་དབང་བསྐུར། ཆོས་ཉིད་རང་བྱུང་གི་ཡེ་ཤེས་གསལ་ལ་མ་འདྲེས་འགག་མེད་དུ་རང་ཤར་བས་ཤེས་སྒྲིབ་དག་པར་བསམ་ལ། སྔར་བཞིན། ཧཱུྃ་རིང་པོར་བཟླའོ། །དེ་ནས་སྦྱོར་བའི་སྒོ་ནས་བདེ་བའི་ཡེ་ཤེས་བསྐྱེད་པ་ནི། སྤྱི་བོའི་བླ་མ་ཡབ་ཡུམ་རྗེས་ཆགས་ཀྱིས་སྙོམས་པར་ཞུགས་པའི་བྱང་སེམས་བབས་པ་བདག་གི་ཚངས་བུག་ནས་སྤྱི་བོའི་ལྷའི་ཚངས་བུག་ཏུ་ཐིམ་པ་སོགས་རིམ་པར་རླུང་འཁོར་གྱི་བར་འཁོར་ལོ་དྲུག་གི་ལྷ་ཐམས་ཅད་མཉམ་པར་སྦྱོར་བའི་བྱང་སེམས་བབས་པས་འཁོར་འདས་གཉིས་མེད་བདེ་བ་ཆེན་པོའི་ཡེ་ཤེས་ལྷག་གིས་སྐྱེས་པར་བསམས་ལ་མཉམ་པར་བཞག་ནས། སྔར་བཞིན། ཧཱུྃ་རིང་པོར་བཟླའོ། །ཡང་སྒྲོལ་བའི་སྒོ་ནས་དགྲ་བགེགས་ཚར་བཅད་པ་ནི། སྤྱི་བོའི་རིག་འཛིན་བླ་མའི་ཐུགས་ཀ་ནས་འོད་ཟེར་འཕྲོས་པས་འཇམ་དཔལ་སྐུའི་ལྷ་ལ་ཕོག་པས། དེའི་གཡས་ཕྱོགས་ནས་ཁྲོ་བོ་དང་གཡོན་ཕྱོགས་ནས་ཁྲོ་མོ་བརྒྱད་ཅུ་རྩ་གཉིས་མཚོན་ཆ་ཐོགས་པ་བྱུང་ནས། མགྲིན་པ་ལ་སོགས་པ་འཁོར་ལོ་ལྔ་རིམ་གྱིས་བརྒྱུད་རྐང་པ་ནས་ཕྱིར་འཕྲོས་པས་དགྲ་བགེགས་ཐམས་ཅད་རྩད་ནས་བཅད་པར་བསམ་པ་ནི་ཐུགས་རྗེས་གཞན་བསྒྲལ་བའོ། ཁྲོ་བོ་དང་ཁྲོ་མོ་རྣམས་ཚུར་འདུས་ནས་འོད་དུ་ཞུ་བ་དྲེགས་འདུལ་དང་དྲག་སྔགས་ལ་ཐིམ། དེ་ནས་ཡར་རིམ་བཞིན་གནས་ལྔའི་ལྷ་ལ་ཐིམ་པས་དུག་ལྔ་རྩད་ནས་བཅད་ཡེ་ཤེས་ལྔའི་རང་བཞིན་དུ་གྱུར་ཏེ་རིག་འཛིན་བླ་མའི་ཐུགས་ཀར་ཐིམ་པས། རང་གཞན་ལྷ་སྔགས་ཀྱི་སྣང་བ་ཐམས་ཅད་གསལ་སྟོང་མི་དམིགས་པའི་ཀློང་དུ་གྲོལ་བས་དེའི་ངང་བསྐྱང་བ་ནི་རྟོགས་པས་བདག་བསྒྲལ་བ་སྟེ། དེ་ལྟར་གསལ་བཏབ་ནས། ཧཱུྃ་དྲག་ཅིང་ཐུང་བར་བཟླ་བ་ཡིན་ནོ། །ཐུན་བསྡུ་བ་ན། ཧཱུྃ་ཧཱུྃ་ཞེས་བརྗོད་པས། ལུས་ཀྱི་ལྷ་རྣམས་གནས་དེ་དང་དེར་འོད་དུ་ཞུ། གཞིའི་ལྷ་ཡང་ནམ་མཁའ་ལ་སྤྲིན་དེངས་པ་ལྟར་འོད་གསལ་གྱི་དབྱིངས་སུ་ཐིམ་པར་བསམ་ལ། རྣམ་པར་མི་རྟོག་པ་རྟོག་མེད་ལྷུན་གྲུབ་ནམ་མཁའ་ལྟ་བུའི་ངང་དུ་ཅི་གནས་སུ་མཉམ་པར་བཞག །ཐུན་མཚམས་ཀྱི་བྱ་བ་ལ་འཇུག་པ་ནི། སླར་ཡང་དེའི་ངང་ལས་ཆུ་ལས་ཉ་ལྡང་བ་ལྟར་རང་ཉིད་སྐད་ཅིག་གིས་དཔལ་ཧེ་རུ་ཀའི་སྐུར་གྱུར་པའི་གནས་གསུམ་ཨོཾ་ཨཱཿཧཱུྃ་གིས་མཚན་པར་གྱུར་པའི་མོས་པ་བྱ། དགེ་བ་འདི་ཡིས་མྱུར་དུ་བདག །ཧེ་རུ་ཀ་དཔལ་འགྲུབ་གྱུར་ནས། །ཞེས་སོགས་བསྔོ་སྨོན་དང་ཤིས་བརྗོད་ཇི་ལྟར་རིགས་པ་བྱའོ། །དེའང་ལས་དང་པོ་པ་བསྐྱེད་རིམ་ལ་གཙོ་བོར་འདོན་པས་སྔ་མ་དང་། བསྐྱེད་པའི་གསལ་སྣང་ལ་གོམས་པ་ཅུང་ཟད་བརྟན་ཅིང་རྫོགས་རིམ་ལ་སློབ་པར་མོས་པས་ཕྱི་མ་ལྟར་ཉམས་སུ་བླང་བ་ཡིན་ནོ། །ཞེས་པའང་རྨད་དུ་བྱུང་བའི་མ་ཧཱ་ལོ་ཙཱ་བ་དྷརྨཱ་ཤྲཱིའི་གསུང་རབ་བསྙེན་ཡིག་རིན་ཆེན་སྒྲོན་མེ་ལས་ཁོལ་དུ་ཕྱུང་ཞིང་བཀླག་པས་གྲུབ་པར་མཚོ་སྐྱེས་བླ་མ་དགྱེས་པའི་འབངས་མཁྱེན་བརྩེའི་དབང་པོས་བྲིས་པ་དགེ །མངྒ་ལམ་བྷ་བ་ཏུ།། །།སྨོན་ལམ་ནི། ཧཱུྃ། མི་གནས་ཡེ་ཤེས་ཐུགས་ཀྱི་དཀྱིལ་འཁོར་དུ། །འགྱུར་བ་མེད་པར་ལྷུན་གྱིས་གྲུབ་པ་དང་། །རབ་འབྱམས་རྒྱལ་བ་རྣམས་ཀྱི་གནས་ཐོབ་ནས། །འགྲོ་བ་ཡོངས་ཀྱི་དཔལ་དུ་འགྱུར་བར་ཤོག །བཀྲ་ཤིས་ནི། བྱིན་རླབས་མཆོག་སྩོལ་རྩ་བརྒྱུད་བླ་མ་དང་། །དངོས་གྲུབ་ཆར་འབེབ་ཞི་ཁྲོ་བཀའ་བརྒྱད་ལྷ། །དྲེགས་པའི་སྡེ་དཔོན་དམ་ཅན་གཏེར་སྲུང་སོགས། །རབ་འབྱམས་དཀྱིལ་འཁོར་འཁོར་ལོའི་བཀྲ་ཤིས་ཤོག །ཅེས་བརྗོད།།\nRetrieved from "https://rtz.tsadra.org/index.php?title=Terdzo-PHA-032&oldid=116134"\nThis page was last edited on 30 December 2017, at 00:27.


Terdzo-PA-026 - Rinchen Terdzö\nye shes rab 'bar las:_phrin las sngon 'gro phyi gtor 'dod don lhun grub\nVolume 13 (པ) / Pages 343-344 / Folios 1a1 to 1b2\nRinchen Terdzö Volumes List > Volume 13 > Text #26 (Scroll to Bottom)\nklong gsal snying po. ye shes rab 'bar las phrin las sngon 'gro phyi gtor 'dod don lhun grub. In Rin chen gter mdzod chen mo pod bcu gsum pa (The Great Treasury of Rediscovered Teachings Volume 13) by 'jam mgon kong sprul, 343-344. New Delhi: Shechen Publications, 2007-2016.\nzhes bde chen gnam chen brag dkar na sbas pa'i shog ser las klong gsal snying pos bshus te yi ge pa ni bkra shis blo gros so/_/mang+ga laM\nཡེ་ཤེས་རབ་འབར་ལས༔ ཕྲིན་ལས་སྔོན་འགྲོ་ཕྱི་གཏོར་འདོད་དོན་ལྷུན་གྲུབ་བཞུགས་སོ༔ དབང་དྲག་ཧེ་རུ་ཀ་ལ་ཕྱག་འཚལ་ལོ༔ ྈྈྈྈྈ ཡེ་ཤེས་རབ་འབར་ཟབ་མོའི་ལམ་བཟང་གི༔ ཕྲིན་ལས་རྣམ་བཞི་གང་གི་སྔོན་འགྲོ་རུ༔ ལྷ་སྲིན་འཇིག་རྟེན་སྐྱོང་བར་ལས་བཅོལ་བའི༔ འདོད་དོན་སྐུལ་བྱེད་ཡོངས་ལ་གཅེས་ཕྱིར་བཀོད༔ ས་མ་ཡ་རྒྱ་རྒྱ་རྒྱ༔ ལྷ་ཀླུ་ཞི་བའི་རིགས་ལ་དཀར་གཏོར་དང༔ འདྲེ་སྲིན་དྲག་པོའི་རིགས་ལ་དམར་གཏོར་དང༔ མི་ཕྱེད་སྤྱི་ལ་འབྲས་ཆེན་རིལ་བུ་སོགས༔ ཅི་དགྱེས་འདོད་འབྱུང་སྔགས་ཀྱིས་བྱིན་གྱིས་བརླབ༔ ཨོཾ་སྭ་བྷཱ་ཝ་ཤུདྡྷ་སོགས། སྟོང་པའི་ངང་ལས་རིན་པོ་ཆེའི་སྣོད་ཡངས་ཤིང་རྒྱ་ཆེ་བའི་དབུས་སུ་གཏོར་མ་འདོད་ཡོན་སྣང་ཞིང་སྲིད་པའི་ལྷ་ཀླུ་མི་མ་ཡིན༔ གཉུག་མར་གནས་པའི་འདྲེ་སྲིན་བགེགས་རིགས་ལན་ཆགས་དང་བཅས་པའི་འདོད་འབྱུང་གི་ཇི་ལྟར་མཁོ་བའི་མཆོད་སྦྱིན་དུ་གྱུར༔ ན་མཿསརྦ་ཏ་ཐཱ་ག་ཏ་ཛྙཱ་ན་ཨ་ཝ་ལོ་ཀི་ཏེ་ཨོཾ་སམྦྷཱ་ར་སམྦྷཱ་ར་ཧཱུྃ༔ ཨོཾ་ཨ་ཀཱ་རོ་སོགས་ནས་ཕཊ་སྭཱ་ཧཱ༔ མཆོད་སྦྱིན་གཏོར་མ་དམ་པ་འདི༔ མང་པོར་ཏིང་ངེ་འཛིན་གྱིས་སྤེལ༔ སོ་སོར་ཐོབ་པ་སྔགས་ཀྱིས་བྱས༔ ཕྱག་རྒྱས་ཕམ་རྒྱལ་འཐབ་རྩོད་མེད༔ ཡོན་བཞེས་འདོད་པའི་བསམ་པ་སྒྲུབས༔ ཧཱུྃ་ཧྲཱི༔ ཕྲིན་ལས་འདི་ལ་དད་དང་མ་དད་པའི༔ འདས་དང་མ་འདས་སྡེ་བརྒྱད་མི་མིན་ཚོགས༔ མགོན་སྐྱབས་གྲོགས་མཛད་གནོད་བྱེད་ལན་ཆགས་སོགས༔ ཀུན་ཀྱང་བདེན་ཚིག་རྒྱལ་བའི་བཀའ་ལ་ཉོན༔ བདག་གི་འདོད་དོན་ཕྲིན་ལས་སྒྲུབ་པ་འདིར༔ མགོན་སྐྱབས་གྲོགས་མཛད་བསྲུང་ཕྱིར་མཆོད་པ་བཞེས༔ མ་དད་བགེགས་རིགས་ལན་ཆགས་འདོད་ཡོན་ཁྱེར༔ ཡོངས་ཁྱབ་ལྷ་སྲིན་སྒྲུབ་པའི་གྲོགས་མཛོད་ཅིག༔ གང་བསམ་འདོད་དོན་འབྲས་བུ་ལྷུན་གྲུབ་མཛོད༔ ས་མ་ཡ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ རྒྱ་རྒྱ་རྒྱ༔ ཞེས་བདེ་ཆེན་གནམ་ཆེན་བྲག་དཀར་ན་སྦས་པའི་ཤོག་སེར་ལས་ཀློང་གསལ་སྙིང་པོས་བཤུས་ཏེ་ཡི་གེ་པ་ནི་བཀྲ་ཤིས་བློ་གྲོས་སོ། །མངྒ་ལཾ།། །།\nRetrieved from "https://rtz.tsadra.org/index.php?title=Terdzo-PA-026&oldid=116581"


སྦྱོར་མཁན འཇམ་དབྱངས་གྲགས་པ། at 11:36 AM\nWhen i conjure up the tears of my mother,\nLiving far far away,\nI feel hopeless,\nསྦྱོར་མཁན འཇམ་དབྱངས་གྲགས་པ། at 10:51 PM\nMy office has grown cold today,\nOr boiling white stones for potatoes in his hut,\nTo cheer him through the evening storm,\nསྦྱོར་མཁན འཇམ་དབྱངས་གྲགས་པ། at 10:14 AM\nTHOUGHTS ON THE SELF-IMMOLATIONS\nOver the past five to six months, self-immolations have become the order of the day in tibet, my motherland, and this has not stopped yet and seemingly it will continue "until" there isasolution with which we can findaway to usher peace, freedom, justice and truth in for the long-lasted atrocities in tibet. imagine how painful it can be to get one of your fingers burned and then project what those 86 deceased self-immolators' pain onto you, the pain, of course, is way beyond description but the underlying truth is that they are giving their lives up with this emphatic call in unison for freedom, justice and the return of His Holiness The Dalai Lama to tibet which, many of us are not aware of, have underlain this tragic wave of self-immolations.\nསྦྱོར་མཁན འཇམ་དབྱངས་གྲགས་པ། at 10:02 AM\nསྦྱོར་མཁན འཇམ་དབྱངས་གྲགས་པ། at 11:30 PM\nསྦྱོར་མཁན འཇམ་དབྱངས་གྲགས་པ། at 11:19 PM\nIf you don't get what you want, you suffer, if you get what you don't want, you suffer, even when you get what you exactly want, you still suffer because you can't hold on it forever. Your mind is your predicament. It’s wanted to be free of change, free of pain, free of obligation of life and death. But change is law and no amount of pretending will alter that reality.------socrates\nསྦྱོར་མཁན འཇམ་དབྱངས་གྲགས་པ། at 4:25 AM\nསྦྱོར་མཁན འཇམ་དབྱངས་གྲགས་པ། at 6:04 PM\nསྦྱོར་མཁན འཇམ་དབྱངས་གྲགས་པ། at 10:34 PM\nསྦྱོར་མཁན འཇམ་དབྱངས་གྲགས་པ། at 5:57 PM\nསྦྱོར་མཁན འཇམ་དབྱངས་གྲགས་པ། at 2:46 AM\nསྦྱོར་མཁན འཇམ་དབྱངས་གྲགས་པ། at 3:31 AM\nསྦྱོར་མཁན འཇམ་དབྱངས་གྲགས་པ། at 9:57 PM\nཁ་ཉིན་ངས་ལྷ་རམས་འཇམ་ནོར་ཟེར་བ་དེའི་རྩོམ་འཁྱོག་ཅིག་ལ་ཡིན་ལུགས་འགའ་བཤད་པས། ཁོས་འགྲིག་མ་སོང་མདོག་མདོག་གིས་དྲ་ངོས་ཀྱི་རྩོམ་ཉོག་མཆན་ཉོག་མང་པོ་ཞིག་བསྒྲུག་འོང་སྟེ་འདི་ཚོར་ལན་ཐོབས་ཞེས་སྡུག་སྐད་བརྒྱབས་འདུག དེ་ནི་བྱེད་ཐབས་ཡ་ང་བ་ཞིག་སྟེ་རང་གིས་ཕ་རོལ་པོར་བརྒོལ་སྙམ་ཡང་། ཕ་རོལ་པོ་ཕམ་པར་བྱེད་ཐུབ་ངེས་ཀྱི་ཡིག་རྩལ་ནི་མེད་ལ་ཡིན་ལུགས་བཤད་བསམས་ཀྱང་རང་ཉིད་ཀྱི་སྔར་བཤད་པ་དང་འཆད་འགྱུར་གང་ལའང་ཕྱོགས་ལྷུང་དང་སྐྱག་རྫུན་ཁོ་ན་ལས་དྲང་བདེན་ཀྱི་གཏམ་ཚིག་གཅིག་མེད་པས། བྱེད་ཐབས་བྲལ་ཏེ་ངོ་ཚ་རྒྱབ་ཏུ་བོར་ནས་རང་དང་འདྲ་བའི་དྲ་འབུ་སྐོར་ཞིག་གི་མཆན་ཉོག་དེ་དག་བརྐུས་ཏེ་ང་ལ་ལན་འདེབས་\nསྦྱོར་མཁན འཇམ་དབྱངས་གྲགས་པ། at 2:04 AM\nདེ་ཉིན་གཟའ་ག་རེ་ཡིན་མི་དྲན་མོད། སྤྱི་ཚེས་༢༣རེད། ང་སློབ་གྲོགས་རྣམས་དང་ལྷན་དུ་བྱ་བ་ཞིག་ལ་བྲེལ་བཞིན་ཡོད། སྐབས་དེར་ང་ལ་སྒྲུང་གཏམ་འབྲི་འདོད་ཤིན་ཏུ་ཆེན་པོ་བྱུང་བ་མ་ཟད་བརྗོད་བྱ་ཞིག་ཀྱང་གོ་རིམ་སྒྲིག་ཐུབ་སོང༌། ཡིན་ཡང་སློབ་གྲྭའི་བྱ་བར་གཡོལ་ན་མི་འགྲིག་པས་བྱེད་ཐབས་མ་བྱུང༌། ཡིན་ཡང་ཚོར་བ་དེ་ཕྱི་དྲོ་བར་དུ་མ་ཡལ་བ་མ་ཟད་བསམ་གཞིག་བྱེད་ཀྱིན་ཀྱིན་ཚོར་བ་ཇེ་རྣོ་ཇེ་རྣོ་རེད།\nསྦྱོར་མཁན འཇམ་དབྱངས་གྲགས་པ། at 3:05 AM\nསྦྱོར་མཁན འཇམ་དབྱངས་གྲགས་པ། at 8:38 PM\nསྦྱོར་མཁན འཇམ་དབྱངས་གྲགས་པ། at 1:22 AM\nསྦྱོར་མཁན འཇམ་དབྱངས་གྲགས་པ། at 2:56 AM\nསྦྱོར་མཁན འཇམ་དབྱངས་གྲགས་པ། at 1:34 AM\nཙོང་ཁ་པ། ཙོང་ཁ་པ། དུས་རབས་འགའི་ཡར་སྔོན་དུ། ཁྱེད་ཉིད་བཞུད་ཟིན་འདུག སྙན་གྲགས་དང་མཛད་རྗེས། ད་དུང་། སློབ་ཚོགས་གྲངས་མེད་ཅིག་...


ཕྱ་བ་ཆོས་ཀྱི་སེང་གེས་བོད་ཀྱི་དགོན་སྡེའི་སློབ་གཉེར་ལམ་ལུགས་ལེགས་བཅོས་གནང་བའི་སྐོར་ལ་དཔྱད་པ། | ཀྲུང་གོ་བོད་ཀྱི་དྲ་བ།\n2019-04-08 10:02:10 ཀྲུང་གོའི་བོད་རིག་པ། སྙན་བཟང་པ་དགེ་འདུན། ཀློག་གྲངས།\nཕྱུ་བ་ཆོས་ཀྱི་སེང་གེ་(1109—1169)ནི་ལྷ་ས་གྲོང་ཁྱེར་སྟག་རྩེ་རྫོང་ལ་མོ་ཆུས་ཁོངས་སུ་སྐུ་བལྟམས། ཁོང་གཞོན་དུས་ནས་བློ་རིག་ཤིན་ཏུ་གསལ་ཞིང་མགུར་མ་སྣ་ཚོགས་ཐུགས་ཐོག་ནས་གསུང་ཐུབ་མཁན་ཞིག་ཡིན་པས། དགེ་བཤེས་རྒྱ་དམར་བས་རང་གི་ཞབས་ཕྱིར་ཁྲིད་ནས་ཁོང་གི་མདུན་ནས་《ཚད་མ་》དང་《དབུ་མ་》གསན་སྦྱོང་གནང་། ཞང་ཚེ་སྤོང་ཆོས་ཀྱི་བླ་མའི་དྲུང་ནས་རབ་ཏུ་བྱུང་སྟེ་མཚན་ལ་ཆོས་ཀྱི་སེང་གེ་གསོལ། ཞང་ཚེ་སྤོང་དང་ཁོང་གི་སློབ་མ་ཉང་བྲན་ཆོས་ཀྱི་ཡེ་ཤེས་གཉིས་ཀྱི་དྲུང་དུ་《ཕར་ཕྱིན་》དང་《སྤྱོད་ཕྱོགས་སྐོར་》གསན། སྐབས་དེར་གསང་ཕུ་རུ་《དབུ་མ་》དང་《ཚད་མ་》ལ་ཤིན་ཏུ་མཁས་པའི་གྲགས་པ་རྒྱས། རྗེས་སུ་གསང་ཕུའི་མཁན་པོ་མཛད་ནས་ལོ་བཅོ་བརྒྱད་ཀྱི་བར་དུ་གདན་ས་བསྐྱངས་ཤིང་། ཁོང་ནི་གསང་ཕུའི་མཁན་རབས་དྲུག་པ་ཡིན།\nཁོང་གི་སྐུ་ཚེ་གང་བོར་སློབ་གཉེར་དང་སློབ་ཁྲིད་ཁྲོད་དུས་འདས་ཤིང་། གསུང་ལས་སྐྱེས་པའི་སློབ་མ་ཤིན་ཏུ་མང་ལ། དེའི་ཁྲོད་སྐད་གྲགས་དང་ཤུགས་རྐྱེན་ཆེ་བའི་སློབ་མ་“རིགས་པའི་དབང་ཕྱུག་སེང་ཆེན་བརྒྱད་”ཅེས་གྲགས་པ་བྱུང་། དེ་དག་ནི་གཙང་ནག་པ་བརྩོན་འགྲུས་སེང་གེ། དར་བག་སྨྲ་བའི་སེང་གེ། བྲུ་ཤ་བསོད་ནམས་སེང་གེ། རྨ་བྱ་རྩོད་པའི་སེང་གེ། རྩེགས་དབང་ཕྱུག་སེང་གེ། ཉང་བྲན་ཆོས་ཀྱི་སེང་གེ། འདན་མ་དཀོན་མཆོག་སེང་གེ། གཉལ་བ་ཡོན་ཏན་སེང་གེ་བཅས་ཡིན།གསུང་རྩོམ་སྐོར་ལ། 《བྱམས་ཆོས་སྡེ་ལྔའི་འགྲེལ་བ》《ཚད་མ་རྣམ་ངེས་ཀྱི་འགྲེལ་བ》《ཚད་མ་ཡིད་ཀྱི་མུན་སེལ》《ཤེས་བྱ་གཞི་ལྔའི་རྣམ་གཞག》 (རྒྱས་བསྡུས་གཉིས)《དབུ་མ་བདེན་གཉིས་ཀྱི་འགྲེལ་བ》《དབུ་མ་སྣང་བའི་འགྲེལ་བ》《སྤྱོད་འཇུག་ཆེན་མོའི་འགྲེལ་བ》《ཕྱི་ནང་གི་གྲུབ་མཐའི་བསྡུས་པ》སོགས་ཡོད།\nབོད་དུ་དགོན་སྡེའི་སློབ་གསོ་བྱུང་བ་ནས་བཟུང་ཐུན་མོང་གི་སྒྲིག་འཛུགས་ཡོད་པ་དང་། འགོ་ཁྲིད་ཡོད་པ། ལམ་ལུགས་ཡོད་པ། ཚད་གཞི་ཡོད་པ་བཅས་ཀྱི་སློབ་གྲྭ་བྱུང་བར་བཤད་ཆོག་མོད། ཡིན་ནའང་སློབ་གཉེར་གྱི་གོ་རིམ་ཁྲོད་སློབ་མར་ཁ་གཏད་དེ་བྲིས་པའི་སློབ་དེབ་དང་། འཛིན་གྲྭའི་རིམ་པ། སློབ་གཉེར་བྱེད་སྟངས་སོགས་གཏན་འཁེལ་མེད་པས་སློབ་གཉེར་བྱེད་ཐབས་སོགས་དེ་འདྲ་ཆ་ཚང་ཞིང་བརྒྱུད་རིམ་ལྡན་པ་ཞིག་མིན། དེ་བས་ཕྱཱ་བ་ཆོས་ཀྱི་སེང་གེས་བོད་ཀྱི་ལོ་རྒྱུས་ཀྱི་དུས་ཡུན་རིང་མོའི་ཁྲོད་གཅིག་ནས་གཅིག་ཏུ་བརྒྱུད་དེ་འོངས་པའི་སློབ་གཉེར་གྱི་ཉམས་མྱོང་ལ་སྤྱི་སྡོམ་དང་། དོན་དངོས་ཀྱི་གནས་ཚུལ་ལ་དབྱེ་ཞིབ། མ་འོངས་པའི་འཕེལ་རྒྱས་ལ་ཁ་ཕྱོགས་ནས་བོད་ཀྱི་དགོན་སྡེའི་སློབ་གཉེར་བྱེད་ཐབས་དེ་འཆར་གཞི་ལྡན་ཞིང་སྐབས་སུ་བབས་པའི་སློབ་མའི་བློ་ཁ་དང་འཚམ་ལ་འཕེལ་རྒྱས་ཀྱི་གོ་རིམ་གསལ་བའི་ཕྱོགས་སུ་ལེགས་བཅོས་གནང་བ་འདི་ལྟར།\n1. སློབ་དེབ་ལེགས་བསྒྲིགས། སྤྱིར་བོད་ཀྱི་དགོན་སྡེའི་སློབ་གསོའི་སློབ་དེབ་གྱི་ཆ་ནས། གཞུང་ཆ་ཚང་སློབ་པའི་སློབ་དེབ་དང་། འདེམ་སྒྲིག་སློབ་དེབ་དང་། ཟུར་བལྟའི་སློབ་དེབ་དང་བཅས་རིགས་གསུམ་དུ་དབྱེ་ཆོག《བསྡུས་གྲྭ་》ནི་འདེམ་སྒྲིག་སློབ་དེབ་ཀྱི་ཐོག་མ་ཡིན་ལ། དེ་ལས་《ཚད་མ་རྣམ་འགྲེལ་》གྱི་ནང་དོན་གཙོ་བོ་རྣམས་བསྡུས་ཚན་ཉེར་ལྔར་བསྡུས་ནས་བསྟན་ཡོད་པས་ན་མིང་ལའང་《བསྡུས་གྲྭ་》རུ་གྲགས། ཕྱཱ་བ་ཆོས་ཀྱི་སེང་གེས་སློབ་མའི་བློ་རབ་འབྲིང་ཐ་མ་གསུམ་གྱི་གནས་ཚུལ་དངོས་ལ་དམིགས་ནས་བསྡུས་ཆུང་དང་། བསྡུས་འབྲིང་། བསྡུས་ཆེན་སོགས་དོན་ཚན་ཆེན་པོ་གསུམ་དུ་བཀར་ནས། རིགས་ལམ་ཆུང་ངུ་ནས་འབྲིང་དང་ཆེན་པོ་གསུམ་དུ་རིམ་གྱིས་བགྲོད་པའི་འཆད་ཉན་བྱེད་ཐབས་བཏོན་ཐོག《བསྡུས་གྲྭ་》བསླབ་ན་《ཚད་མ་རྣམ་འགྲེལ་》གྱི་གཞུང་དོན་ཆ་ཚང་དུས་ཚོད་ཐུང་ངུའི་ནང་ཁོང་དུ་ཆུད་ཐུབ་པའི་དགེ་མཚན་ལྡན། 《བསྡུས་གྲྭ་》ཞེས་པའི་སློབ་དེབ་འདིས་བོད་ཀྱི་རིག་གནས་རྒྱུད་འཛིན་དང་དར་སྤེལ་ལ་ནུས་པ་གལ་ཆེན་བཏོན་ཡོད་པར་མ་ཟད། ད་ལྟའི་བར་བོད་ཀྱི་དགོན་སྡེའི་ཁྲོད་ཚད་མ་རིག་པར་སྦྱོང་བའི་སློབ་དེབ་ཏུ་བཀོད་སྤྱོད་བྱེད་བཞིན་ཡོད། བོད་ཀྱི་དགོན་སྡེ་ལས་བཤད་སྡེའི་སློབ་གཉེར་ཁྲོད་ཡི་གེ་འབྲི་ཀློག་ཙམ་ཤེས་པའི་རྨང་གཞིའི་སྟེང་ཐོག་མར་རིགས་ལམ་ལ་སྦྱོང་བའི་སྲོལ་བཙུགས་པ་དེ་ནི། ཕྱཱ་བ་ཆོས་ཀྱི་སེང་གེའི་བོད་ཀྱི་དགོན་སྡེའི་སློབ་གསོ་ལས་སློབ་གཉེར་ལེགས་བཅོས་ཐད་ཀྱི་ཐུན་མོང་མ་ཡིན་པའི་ཁྱད་ཆོས་ཤིག་ཏུ་མཐོང་ངོ་། །\n《གྲུབ་མཐའ་》ཡང་འདེམ་སྒྲིག་སློབ་དེབ་ཅིག་ཡིན་ལ། ཕྱཱ་བ་ཆོས་ཀྱི་སེང་གེས་《ཕྱི་ནང་གི་གྲུབ་མཐའི་བསྡུས་པ་》བརྩམས་པ་ནས་བོད་རང་དུ་གྲུབ་མཐའི་རྣམ་གཞག་སྟོན་པའི་གཞུང་གསར་དུ་བྱུང་བར་སྣང་ལ། གཞུང་དེ་རུ་ཕྱི་ནང་གི་གྲུབ་མཐའི་གཞི་ལམ་འབྲས་གསུམ་གྱི་གནད་གཙོ་བོ་རྣམས་ཁ་གསལ་ཞིང་ཚིག་ཉུང་ལ་དོན་འདྲིལ་བའི་སྒོ་ནས་བསྟན་ཡོད་ཕྱིར། སློབ་དེབ་དེར་སྦྱངས་ན་ཕྱི་ནང་གི་གྲུབ་མཐའི་ལྟ་སྒོམ་སྤྱོད་གསུམ་སྤྱི་ལ་རྒྱུས་ལོན་བྱེད་ཐུབ། ཕྱཱ་བ་ཆོས་ཀྱི་སེང་གེའི་སློབ་གཉེར་གྱི་དགོས་མཁོར་དམིགས་ནས་གོང་གསལ་གྱི་སློབ་དེབ་གཉིས་གསར་དུ་བརྩམས་པ་དེ་ནི། སློབ་དེབ་ལེགས་བསྒྲིགས་ཐད་ཀྱི་མཛད་རྗེས་གཙོ་བོ་ཞིག་ཡིན་ནོ། །\nཟུར་ལྟའི་སློབ་དེབ་ནི་སློབ་དེབ་ནང་གི་གལ་ཆེ་བའི་རིགས་ཟུར་དུ་བཀོད་པའི་སློབ་དེབ་ལ་ཟེར། དཔེར་ན། 《ཕར་ཕྱིན་》གྱི་ནང་ནས་“དྲང་ངེས་”དང་“དགེ་འདུན་ཉི་ཤུ་” “བསམ་གཟུགས་”“རྟེན་འབྲེལ་” “ཀུན་གཞི་" སོགས་ཟུར་དུ་བཀོད་པ་དང་། 《དབུ་མ་》ཡི་ནང་ནས་“མཐའ་བཞིའི་སྐྱེ་འགོག་”དང་། “བདག་འགོག་པ་”སོགས་ཟུར་དུ་བཀོད་པ་དང་།《ཚད་མ་》ཡི་ནང་ནས་“བློ་རིགས་”དང་“རྟགས་རིགས་”སོགས་ཟུར་དུ་བཀོད་པ་ལྟ་བུ་རེད།\n2. འཛིན་གྲྭའི་སྒྲིག་འཛུགས། སྐབས་དེར་གཞུང་ཆེན་དག་ལ་སྦྱོང་བའི་འཛིན་གྲྭ་དུ་ཡོད་ཀྱི་དཔྱད་གཞིའི་ཡིག་ཆ་ཁུངས་བཙུན་ཞིག་རྙེད་དཀའ་ཡང་། སྐབས་དེར་《ཚད་མ་རྣམ་འགྲེལ་》ལ་སྦྱོང་བའི་འཛིན་གྲྭ་ལྔ་ཡོད་པར་གསལ་ཏེ། བསྡུས་ཆུང་དང་། བསྡུས་འབྲིང་། བསྡུས་ཆེན། བློ་རིགས། རྟགས་རིགས་བཅས་འཛིན་གྲྭ་ལྔ་རུ་བགོས་ཡོད།\n3. བགྲོ་གླེང་བྱེད་སྟངས། བགྲོ་གླེང་བྱེད་སྟངས་ལ་མཚོན་ན་འཛིན་གྲྭ་ནང་ཁུལ་ནས་བགྲོ་གླེང་བྱེད་པ་དང་། འཛིན་གྲྭ་གོང་འོག་གཏུགས་ཏེ་བགྲོ་གླེང་བྱེད་པ། སྔ་རྒོལ་ཕྱི་རྒོལ་ཁོ་ནས་བགྲོ་གླེང་བྱེད་པ་སོགས་བགྲོ་གླེང་གི་ཁྲོད་ནས་སློབ་སྦྱོང་བྱེད་པའི་ཐབས་ཤེས་ཐུན་མོང་མ་ཡིན་པ་གསར་གཏོད་གནང་ཡོད། འཛིན་གྲྭ་ནང་ཁུལ་ནས་བགྲོ་གླེང་བྱེད་པ་ལྟ་བུར་མཚོན་ན། དགེ་སྐུལ་གྱིས་འོས་འཚམ་གྱི་སྒོ་ནས་ཕྱི་རྒོལ་ཏེ་ལན་འདེབས་མཁན་གྱི་དམ་བཅའ་བ་ཞིག་བདམས་ནས་དེ་ཚང་མའི་གྲལ་འགོ་རུ་ཁ་མར་འཁོར་བྱས་ནས་འདུག་ཏུ་འཇུག་པ་དང་། དེ་ནས་རིགས་སློང་བ་སྟེ་དྲི་བ་འདོན་མཁན་གྱི་སྔ་རྒོལ་ཞིག་ཡར་ལངས་ནས་བགྲོ་གླེང་གི་འགོ་རྩོམ་དགོས། བགྲོ་གླེང་གི་འགོ་མ་བརྩམས་གོང་དམ་བཅའ་བས་ཞྭ་མོ་ཕུད་པ་དང་། རིགས་སློང་པས་ཀྱང་གཟན་མདུན་སྐྱོར་ལ་བླངས་ནས་ཕན་ཚུན་བརྩི་བཀུར་བྱས་རྗེས་དམ་བཅའ་བས་སླར་ཞྭ་མོ་གྱོན་པ་དང་། རིགས་སློང་པས་ཐལ་སྐད་བཏང་སྟེ་བགྲོ་གླེང་གི་འགོ་རྩོམ་མོ། །ཐལ་སྐད་གཏོང་ལུགས་ནི། ཐོག་མར་རིགས་སློང་པས་སྐད་གསང་མཐོན་པོས་ཇི་ལྟར་ཆོས་འཆད་ན། ཞེས་པས་ཐོག་དྲངས་ཏེ། རྟག་པ་ཡིན་པར་ཐལ། ཡོད་པ་གང་ཞིག་དངོས་པོ་མ་ཡིན་པའི་ཕྱིར། ཞེས་པ་ལྟ་བུའི་རྩོད་གཞི་གང་རུང་ལ་བརྟེན་ནས་རིམ་གྱིས་དངོས་གཞི་ལ་འབབ་པ་དང་། དངོས་གཞི་ལ་བབས་རྗེས་རིགས་སློང་པས་གཟན་སྐེད་པར་དཀྲིས་ནས་ཕལ་ཆེར་བགྲོ་གླེང་མཇུག་རྫོགས་རག་བར་རྟགས་གསལ་གཏོང་དགོས་ལ། འཛིན་གྲྭའི་སློབ་གཉེར་བ་གཞན་ཚང་མས་ཀྱང་རིགས་སློང་པའི་ཕྱོགས་བཟུང་ནས་དམ་བཅའ་བའི་ཁས་ལེན་ལ་རིགས་པའི་གནོད་བྱེད་གཏོང་བ་དང་། སྔ་རྒོལ་པས་ཕྱི་རྒོལ་དམ་བཅའ་བ་ལ་ཁྱབ་མཐའ་འགོད་པ་དང་། འཁོར་གསུམ་(རྟགས་གསལ་ཁྱབ་གསུམ་)བསྐོར་བ། ཁས་ལེན་ཤོར་ན་ཚ་(ངོ་ཚ་ཟེར་བའི་དོན་)སྟེར་བ་སོགས་བགྲོ་གླེང་འཕེལ་བའི་བྱེད་ཐབས་དུ་མ་གསར་གཏོད་གནང་། སྐབས་རེར་འཛིན་གྲྭ་གོང་འོག་གཉིས་ཕན་ཚུན་དམ་བཅའ་འཇོག་རེས་བྱེད་དུ་འཇུག་པ་(འདི་ལ་འཛིན་གྲྭ་གཏུགས་ཟེར་)དང་། འཛིན་གྲྭ་གོང་མའི་སློབ་གཉེར་ལེགས་གྲས་རྣམས་འཛིན་གྲྭ་འོག་མར་གྲལ་སྐོར་ལ་གཏོང་བ། འཛིན་གྲྭ་འོག་མའི་སློབ་གཉེར་ལེགས་གྲས་རྣམས་འཛིན་གྲྭ་གོང་མར་སྤོ་བ། སློབ་གཉེར་ཞན་པ་རྣམས་འཛིན་གྲྭ་འཕར་དུ་མི་འཇུག་པར་རང་ གནས་སུ་འཇོག་པ། འཛིན་གྲྭ་སོ་སོའི་ནང་གི་སློབ་གཉེར་ལེགས་གྲས་ཁག་གཅིག་བསྡུས་ཏེ། དེས་འཛིན་གྲྭ་ཡོངས་རྫོགས་མཉམ་འཚོགས་ཀྱི་ཚོགས་ཆེན་སྟེང་གྲྭ་སྐོར་དམ་བཅའ་འཇོག་ཏུ་འཇུག་པ། སློབ་གཉེར་ཐོན་པའི་རིགས་ལ་སློབ་གཉེར་གྱི་སྦྱངས་འབྲས་ལེགས་ཉེས་ལ་དམིགས་ནས་མཚན་གནས་(学位)སྤྲོད་པ་སོགས་སྐབས་དེའི་སློབ་གཉེར་འཕེལ་བའི་ཐབས་ཤེས་གསར་པ་མང་པོ་གསར་གཏོད་གནང་།\n4. བགྲོ་གླེང་བྱེད་སྟངས་ཀྱི་མཚོན་དོན། “དྷཱིཿ”ཞེས་པ་ལེགས་སྦྱར་གྱི་སྐད་ཡིན་ལ། དོན་ནི་སེམས་བྱེད་དང་བློ་ལ་འཇུག ནང་རིག་པའི་གཞུང་དུ་ཤེས་རབ་ཀྱི་ལྷ་རྗེ་བཙུན་འཇམ་པའི་དབྱངས་ཀྱི་རྩ་སྔགས་དང་ཤེས་རབ་ཀྱི་ས་བོན་དུ་བཞེད། གཞུང་དེ་རུ་བླང་དོར་གྱི་གནས་ཕྱིན་ཅི་མ་ལོག་པར་འབྱེད་བྱེད་ནི་ཤེས་རབ་ཡིན་པར་བཞེད་ཅིང་། ཤེས་རབ་སྦྱོང་བ་ནི་ཐོག་མཐའ་བར་གསུམ་དུ་གལ་ཆེན་དུ་བཟུང་ཡོད། དེ་བས་ཐོས་བསམ་སྒོམ་གསུམ་གྱི་ལས་ཐམས་ཅད་ཤེས་རབ་སྦྱོང་བའི་ཡན་ལག་ཏུ་བཞེད་ཅིང་། འདིར་ཡང་ཤེས་རབ་སྦྱོང་བའི་རྟེན་འབྲེལ་གྱི་གནད་ལ་དམིགས་ནས་ཐོག་མ་“དྷཱིཿ”ཞེས་སྐད་གསང་མཐོན་པོས་འཆད་དགོས་པར་གཏན་འཁེལ་བྱས་ཡོད། སྔ་རྒོལ་གྱིས་བགྲོ་གླེང་གི་འགོ་བརྩམས་པ་ནས་བཟུང་སྒྲུབ་བྱེད་ཀྱི་རིགས་པ་འགོད་ཐེངས་རེར་ལག་པ་གཡས་པའི་ལག་མཐིལ་གྱིས་ལག་པ་གཡོན་པའི་ལག་མཐིལ་སྟེང་བརྡབ་སྟེ། ཕྱིར་ལག་པ་གཡས་པའི་ལག་མཐིལ་གྱེན་དུ་བསྟན་ནས་ཡར་འདྲེན་པ་ཡིས་ངན་སོང་གི་སེམས་ཅན་རྣམས་མཐོ་རིས་དང་ཐར་བའི་གནས་སུ་འདྲེན་པ་མཚོན་ལ། ལག་པ་གཡོན་པའི་ལག་མཐིལ་ཐུར་དུ་བསྟན་ནས་མར་ནོན་པ་ཡིས་ངན་སོང་གི་སྐྱེ་སྒོ་གཅོད་པའི་རྟེན་འབྲེལ་མཚོན་པར་གསུངས། ཕྲེང་བས་འགྲོ་བ་རིགས་དྲུག་གི་སེམས་ཅན་རྣམས་མཚོན་པར་བཤད་དོ། །\n5.རིགས་ལམ་གསར་གཏོད། ཕྱུ་བ་ཆོས་ཀྱི་སེང་གེས་སློབ་གཉེར་གྱི་ཐོག་མར་རིག་པའི་རྩལ་སྦྱོང་དགོས་པ་ཆེས་གལ་ཆེན་དུ་བཟུང་ཞིང་། ཁོང་གིས་གསར་སློབ་གཞོན་ནུ་རྣམས་ཀྱི་རིགས་པའི་རྩ་མདུད་གྲོལ་བའི་དགོས་མཁོར་དམིགས་ནས་“དགག་གཞི་རྐྱང་རྩིས་”དང་“དྲུག་སྒྲ” “ཁས་ལེན་སོང་ཚུལ”“ཕྱཱ་བའི་ལུགས་ཀྱི་རྫས་ལྡོག་” “དྲིས་འཕངས་”སོགས་ཕྱོགས་གླང་ཡབ་སྲས་ཀྱི་གཞུང་དུའང་མེད་པའི་རིགས་པའི་འཕྲུལ་གྱི་རྣམ་གཞག་མང་པོ་གསར་གཏོད་གནང་ངོ་། །\n6. བཙུན་པ་དང་བཙུན་མའི་རྩོད་པ། ཕྱཱ་བ་ཆོས་ཀྱི་སེང་གེ་ཞལ་བཞུགས་དུས་འཆད་ཉན་ཧ་ཅང་དར་རྒྱས་ཆེ་ཞིང་། སྐབས་དེར་བཙུན་མ་སྐོར་ཞིག་ཀྱང་གསང་ཕུ་རུ་སློབ་གཉེར་དུ་ཡོང་ཡོད་པར་མ་ཟད། དེ་དག་གི་ཁྲོད་རིགས་ལམ་ལ་ཧ་ཅང་བྱང་ཆ་ཆེ་བའི་བཙུན་མའང་སྐོར་ཅིག་བྱུང་། སྐབས་ཤིག་ལ་བཙུན་པ་དང་བཙུན་མ་འདྲེས་ནས་ཡོད་པའི་གནས་ཚུལ་དེ་འདུལ་ཁྲིམས་དང་མི་མཐུན་པར་དགོངས་ནས། རིགས་པའི་སྒོ་ནས་སུ་ཕམ་པ་དེ་ཡུལ་ཐོན་བྱ་དགོས་པར་ཐག་བཅད། དེ་ལྟར་བརྩད་ཀྱང་བཙུན་མ་རྣམས་ཀྱི་རིགས་པ་རྣོ་བས་ཁོང་ཚོ་ཕམ་མ་ནུས། རྗེས་སུ་ཕྱཱ་བ་ཆོས་ཀྱི་སེང་གེས་“རང་ཉིད་ལྡོག་ཆོས་དང་རང་མ་ཡིན་པའི་ལྡོག་ཆོས་ཀྱི་ཁྱོད་བཞག་ལ་བརྟེན་ནས་ལྡོག་ཆོས་ཕུང་སུམ་ཙམ་པ་པོའི་ཐ་སྙད་གསར་དུ་བྱས། རིགས་པའི་འཕྲུལ་གང་ཆེ་འགྲན་དུ་བཅུག་ནས་རྫས་མཐུན་སོགས་ཀྱི་ཐ་སྙད་སྦྱོར་དགོས་བྱུང་ཡང་རེ་ཤིག་བཙུན་མ་རྣམས་ཕམ་མ་ནུས། སྐབས་ཤིག་རབ་བྱུང་རྣམས་ལ་བུམ་པའི་སྤྱི་དང་ཁྱོད་ཁྱོད་རང་མ་ཡིན་པ་གང་རུང་སོགས་ཀྱི་རིགས་པའི་འཕྲུལ་ཆེ་བ་ལྐོག་ཏུ་བསླབས་པས་བཙུན་མ་རྣམས་མགོ་འཐོམས་ཏེ་ཡུལ་ནས་བཏོན་པ་"⑦སོགས་ཀྱི་ལོ་རྒྱུས་བཤད་གྲྭ་བའི་ངག་རྒྱུན་དུ་རླུང་ལྟར་གྲགས་ཡོད་པར་མ་ཟད། ད་དུང་“ཕྱཱ་བའི་ལུགས་ཀྱི་རྫས་ལྡོག་”ནི་བཙུན་མ་ཕུད་སྤྱད་ཡིན་ཞེས་ངག་རྒྱུན་དུ་གྱུར་འདུག\nསྤྱིར་བསྡུས་གྲྭ་སྦྱོང་སྐབས་གཙོ་བོ་རིགས་ལམ་སྦྱོང་དགོས་པ་ཡིན་ཏེ། ངག་རྒྱུན་ཏུའང་ཡིན་པ་མིན་པར་བསྒྲུབས་ན་བསྡུས་གྲྭ་བྱང་བའི་རྟགས། མིན་པ་ཡིན་པར་བསྒྲུབས་ན་བསྡུས་གྲྭ་བྱང་བའི་རྟགས་ཞེས་སུ་གྲགས་པ་ལས་ཀྱང་ཤེས་ཐུབ་བོ། །\nཕྱ་བ་ཆོས་ཀྱི་སེང་གེས་གསང་ཕུའི་ལུང་པ་ཆུང་ཆུང་དེ་འདྲ་ཞིག་གི་ནང་བོད་ཀྱི་དགོན་སྡེའི་སློབ་གཉེར་ལམ་ལུགས་ལེགས་བཅོས་དང་གསར་གཏོད་གནང་བའི་ཤུགས་རྐྱེན་འོག མགྱོགས་མྱུར་ངང་ཚལ་གུང་ཐང་དང་། ར་བ་སྟོད། སྣར་ཐང་། ས་སྐྱ། ངམ་རིང་། ཞ་ལུ། ཁྲོ་ཕུ། གནས་རྙིང་། སྐྱོར་མོ་ལུང་། བོ་དོང་། པ་རྣམ་དགའ་གདོང་། སྟོད་ལུང་མཚོ་སྨད། ཟུལ་བུ། བཟང་རི། རྩེད་ཐང་སོགས་མཚན་ཉིད་རིག་པའི་བཤད་གྲྭ་ཉི་ཤུ་ལྷག་གཅིག་རྗེས་གཉིས་མཐུད་དུ་བྱུང་ཞིང་། དགེ་ལུགས་པའི་གྲུབ་མཐའ་མ་བྱུང་གོང་གི་བོད་ཀྱི་གྲུབ་མཐའ་ཁག་གི་མཁས་པ་ཕལ་མོ་ཆེའང་གོང་གསལ་གྱི་བཤད་གྲྭ་དེ་དག་ཏུ་སློབ་གཉེར་དང་གྲྭ་སྐོར་བྱས་པ་ལས་བྱུང་ལ། དགེ་ལུགས་པའི་གྲུབ་མཐའ་བྱུང་རྗེས་གྲུབ་མཐའི་དབང་དུ་བཏང་ན་དགེ་ལུགས་པ་གཙོ་ཡིན་པའི་རྙིང་མ་པ་དང་། བཀའ་བརྒྱུད་པ། ས་སྐྱ་པ། བོན་པོ་སོགས་བོད་ཀྱི་གྲུབ་མཐའ་རིས་མེད་ཀྱི་སློབ་གཉེར་བྱེད་སྟངས་ཚང་མ་ཕྱཱ་བ་ཆོས་ཀྱི་སེང་གེའི་ལུགས་བཞིན་ཡིན་པ་དང་། ཁོ་ཚོའི་ལག་ལེན་ཁྲོད་སྔར་ཡོད་ཀྱི་སློབ་གསོའི་ལམ་ལུགས་དེ་རིམ་གྱིས་ཆ་ཚང་ཅན་དུ་བཏང་ཡོད་པ་ནི་སྨོས་མ་དགོས་པ་ཞིག་རེད། ཡུལ་གྲུའི་དབང་དུ་བཏང་ན། དབུས་གཙང་གཉིས་དང་། མདོ་སྨད། སོག་ཡུལ་བཅས་ཀྱི་དགོན་སྡེ་རྣམས་སུའང་གཞུང་ཆེན་ལྔར་སློབ་གཉེར་བྱེད་སྟངས་ཚང་མ་ཕྱཱ་བ་ཆོས་ཀྱི་སེང་གེས་ལེགས་བཅོས་དང་གསར་གཏོད་གནང་བའི་སློབ་གཉེར་ལམ་ལུགས་དེ་མིག་དཔེ་དང་རྒྱུན་འཛིན་བྱས་པ་ཤ་སྟག་ཡིན།\n①②《མདོ་གཟེར་མིག》དྲང་རྗེ་བཙུན་པ་གསེར་མིག་གིས་བརྩམས། ཤོག་ངོས་537དང་574ན་གསལ། 1991ལོར་ཀྲུང་གོའི་བོད་རིག་པ་དཔེ་སྐྲུན་ཁང་གིས་བསྐྲུན།\n③④⑥《ལེགས་བཤད་རིན་པོ་ཆེའི་གཏེར་མཛོད》ཤར་རྫ་བཀྲ་ཤིས་རྒྱལ་མཚན་གྱིས་བརྩམས། ཤོག་ངོས་156དང་166ན་གསལ། 1984ལོར་མི་རིགས་དཔེ་སྐྲུན་ཁང་གིས་བསྐྲུན།\n⑤《ནམ་མཁའི་ནོར་བུའི་གསུང་རྩོམ་ཕྱོགས་བསྒྲིགས》ནམ་མཁའི་ནོར་བུས་བརྩམས། ཤོག་ངོས་299ན་གསལ། 1994ལོར་ཀྲུང་གོའི་བོད་རིག་པ་དཔེ་སྐྲུན་ཁང་གིས་བསྐྲུན།\n⑦《བསྡུས་གྲྭ་ཕྱོགས་བསྒྲིགས་བཞུགས་སོ》ཀུན་མཁྱེན་འཇམ་དབྱངས་བཞད་པ་སོགས་ཀྱིས་བརྩམས། ཤོག་ངོས་230ན་གསལ། 2000ལོར་ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།\nཚེས30ཉིན། ལྗོངས་ཏང་ཨུད་ཀྱི་རྒྱུན་ལས་ཧྲུའུ་ཅི་གཞོན་པ་ལྗོངས་སྲིད་གྲོས་ཀྱི་ཏང་ཙུའི་ཧྲུའུ་ཅི་ཏིང་ཡེ་ཤན་དགའ་ལྡན་དགོན་དུ་ཕེབས་ཏེ། དགོན་སྡེའི་ཞབས་ཞུ་དོ་དམ་ལས་དོན་དོན་འཁྱོལ་བྱ་ཚུལ་བརྟག་ཞིབ་གནང་བ་དང་འབྲེལ་ལས་འགན་སྒྲུབ་བཞིན་པའི་དཔོན་དམག་དང་། སྤྱི་བདེའི་ལས་བྱེད་ཉེན་\nཉིན་ཤས་བསྟུད་མར་ལྗོངས་ཏང་ཨུད་ཀྱི་རྒྱུན་ལས་ཨུ་ཡོན། ལྗོངས་སྲིད་གྲོས་ཏང་ཙུའུ་ཡི་ཧྲུའུ་ཅི་གཞོན་པ། ཀྲུའུ་ཞི་གཞོན་པ། ལྗོངས་ཏང་ཨུད་འཐབ་ཕྱོགས་གཅིག་གྱུར་པུའི་པུའུ་ཀྲང་བསྟན་ཁོས། ནག་ཆུ་གྲོང་ཁྱེར་སྦྲ་ཆེན་རྫོང་དང་སོག་རྫོང་དུ་ཆོས་ལུགས་བྱེད་སྒོ་སྤེལ་གནས་སུ་ཕེབས་པ་དང་།\n“མི་རིགས་མཐུན་སྒྲིལ་འདི་ཉིད་སེམས་ནང་འཇགས་ནས་སོ་སོའི་བྱ་སྤྱོད་ལ་གཞན་གྱི་མོས་གུས་ཐོབ་ན། གཞི་ནས་གྲྭ་བཙུན་གྱིས་ལས་ཀ་དོན་ཕན་ཅན་སྒྲུབ་པར་བརྩི་ཆོག” ཉེ་ཆར། བོད་རང་སྐྱོང་ལྗོངས་ཏང་ཨུད་དང་སྲིད་གཞུང་གིས་ཚོགས་ཆེན་འཚོགས་ནས་དཔེ་བཟང་དགོན་སྡེ་བརྒྱ་ལྷག་ཙམ་དང་ཕུལ་བྱུང་གྲྭ་བ\nགསར་འགོད་པས་ལྷ་ས་གྲོང་ཁྱེར་གྱིས་གཉེར་བའི་སྤྱི་བདེ་ལས་ཁུངས་ཀྱི"ནག་སེལ་གཤེད་བཅོམ"གྱི་ཆེད་དོན་གཙོ་གནད་ཉེས་དོན་མྱུལ་ཞིབ་བྱེད་པའི་གསར་འགྱུར་ཡོངས་བསྒྲགས་ཚོགས་འདུའི་ཐོག་ནས་ཤེས་རྟོགས་བྱུང་བར་གཞིགས་ན། ཉེ་ཆར། ལྷ་སའི་ཉེན་རྟོག་པས་བོད་ལྗོངས་སུ་ཐོག་མར་བྱུང་བའི་དགོན་\nཀྲུང་གོ་བོད་ཀྱི་དྲ་བའི་འཕྲིན། ཉེ་སྔོན། ལུའུ་ཡུང་མིང་གིས་རྩོམ་སྒྲིག་གནང་བའི་བདེ་ཆེན་གྱི་བོད་བརྒྱུད་ནང་བསྟན་དགོན་སྡེ་ཞེས་པའི་དེབ་གསར་དེ་ཡུན་ནན་མི་རིགས་དཔེ་སྐྲུན་ཁང་གིས་པར་སྐྲུན་བྱས་པ་དང་། དཔེ་དེབ་འདི་ལ་ཀྲུང་དབྱང་འཐབ་ཕྱོགས་གཅིག་གྱུར་པུའུ་དང་། རྒྱལ་ཁབ་གསར


Pema Dolma – Tibetan Institute of Performing Arts\nཔདྨ་སྒྲོལ་མ་ལགས་ནི། རྒྱ་གར་བྱང་ཕྱོགས་ཧི་མ་ཅལ་མངའ་སྡེའི་མ་ནཱ་ལི་ས་ཁུལ་བོད་མིའི་གཞིས་ཆགས་ནས་ཡིན་པ་དང་། ཕྱི་ལོ་ ༢༠༡༥ ལོར་བོད་ཀྱི་ཟློས་གར་ཚོགས་པའི་ནང་འཛུལ་ཞུགས་གནང་ཞིང་། ད་ཆ་ལོ་རིམ་བཞི་པའི་སྒྱུ་རྩལ་སློབ་ཕྲུག་ཅིག་ཡིན།\nPema Dolma is from Manali, Himachal Pradesh. She joined Tibetan Institute of Performing Arts in 2015 and she is currently in fourth year of trainee.\nསྒྲོལ་མ།: གུས་མོ་ཆུང་དུས་གཞིས་རིམ་སློབ་གྲྭ་འགྲིམ་པའི་སྐབས། གཞས་དང་ཞབས་བྲོ་མ་གཏོགས་རིག་གནས་གཞན་ལ་དབྱིངས་དང་དོ་སྣང་གང་ཡང་མེད། གུས་མོའི་ཕ་མ་རྣམ་གཉིས་ནི། ང་ལ་སེམས་ཤུགས་དང་སྐུལ་བཅགས་གནང་མཁན་གཙོ་བོ་དེ་ཡིན། ཁོང་རྣམ་གཉིས་ཀྱིས་ངའི་མི་ཚེའི་དམིགས་ཡུལ་དང་མདུན་ལམ་ལ་དགོངས་པ་བཞེས་ཏེ་བོད་ཀྱི་ཟློས་གར་ ཚོགས་པར་འཛུལ་ཞུགས་བྱེད་དགོས་པའི་བསམ་བློའི་ཤུགས་རྐྱེན་དང་སྐུལ་སློང་གནང་བྱུང་། གང་ཡིན་ཟེར་ན།ཁོང་རྣམ་གཉིས་ཀྱིས་གུས་མོ་ང་རང་གླུ་གཞས་དང་སྒྱུ་རྩལ་གྱི་རིཌ་ལ་དོ་སྣང་ཆེན་པོ་དང་། ཧ་ཅང་དགའ་པོ་ཡོད་པ་དེ་གསལ་པོ་མཁྱེན་རྟོགས་ཡོད་པ་ཡིན་ཙང་དེ་ལྟར་གནང་བ་རེད།\nPema Dolma: I was never interested in anything back in school except, music. My parents are my inspiration because they’ve always been very supportive of my plans and dreams. They gave me an idea about joining TIPA because they knew how much I love music, especially Tibetan cultural performing arts.\nསྒྲོལ་མ།: བོད་ཀྱི་ཟློས་གར་ཚོགས་པ་བཙུགས་དགོས་དོན་ནི་བོད་ཀྱི་ཐུན་མོང་མ་ཡིན་པའི་རིག་གཞུང་སྲུང་སྐྱོབ་བྱ་ ཆེད་དུ་བཙུགས་པ་ཞིག་ཡིན་སྟབས། གུས་མོ་ང་རང་ལྷ་མོའི་ནང་གི་རྣམ་ཐར་ལ་དགའ་པོ་ཞེ་དྲགས་ཡོད་པས་ད་བར་ལྷ་མོའི་རྣམ་ཐར་སྦྱོང་བརྡར་གཏིང་ཟབ་ཞུས་ཏེ་རྣམ་ཐར་སྐོར་ལ་སྦྱངས་བརྩོན་ལྷོད་མེད་བྱས་ནས་ཡག་པོ་ཞིག་ཤེས་རྟོགས་ཡོང་བ་བྱས་ཏེ་ སློབ་ཕྲུག་་རྣམས་ལ་དེའི་སྐོར་བརྒྱུད་སྤེལ་རྩིས་སྤྲོད་ཞུ་ཐུབ་བྱ་རྒྱུ་དེ་ཡིན། གང་ཡིན་ཟེར་ན། ང་རང་གིས་སྦྱངས་ཟིན་པའི་སློབ་སྦྱོང་དེ་དག་གཞན་རྣམས་ལ་སྤུས་དག་པོ་ཞིག་སློབ་ཐུབ་པའི་ཆེད་དུ་ཡིན་པས་སོ།\nPema: The main purpose of inventing Tibetan Institute of performing arts is to preserve and promote our Tibetan Tradition and culture. Since, I love arias (Namdar) very much, I have been putting effort in excelling in arias (Namdar) field. So that, I could pass down my knowledge to the younger artistes.\nསྒྲོལ་མ།: བོད་ཀྱི་རིག་གཞུང་འཁྲབ་སྟོན་ནང་ནས་གུས་མོས་དགའ་ཤོས་ཀྱི་སྒྱུ་རྩལ་རིག་གཞུང་ནི། ལྷ་མོའི་རྣམ་ཐར་སྐོར་ལ་ཡིན། གང་ཡིན་ཟེར་ན། ལྷ་མོའི་རྣམ་ཐར་གྱི་ནང་དོན་ཚང་མ་ཕུན་སུམ་ཚོགས་ཤིང་བོད་ཀྱི་ཆོས་དང་རིག་གཞུང་དེ་དག་གཞན་ལ་ བརྒྱུད་སྤེལ་བྱེད་པའི་ཆེད་དུ་གསར་བཟོ་ཞུས་པ་ཞིག་ཡིན་པས། དེ་ཡང་། མི་རྣམས་བྱམས་བརྩེ་དང་ལྡན་པའི་མི་བཟང་པོ་ཞིག་ཏུ་གསོ་སྐྱོང་བྱེད་པའི་ཆེད་དུ་ཡིན་ཙང་། ང་རང་ལྷ་མོའི་རྣམ་ཐར་གཏོང་བའི་སྐབས་སུ་སློབ་སྦྱོང་དང་། ཤེས་བྱ་མང་པོ་ཞིག་རག་གི་འདུག\nPema: I love arias (Namdar) the most because arias are initially created in intention to spread histories about Tibetan religion and culture which is mostly related to transform into better being with love and kindness. Whenever I perform Namdar and Opera, I receive an ample amount of wisdom that is to beabetter person and compassionate being.\nསྒྲོལ་མ།: ༸གོང་ས་སྐྱབས་མགོན་ཆེན་པོ་མཆོག་ནི། གུས་མོའི་མི་ཚེའི་ལམ་བུའི་ཐོག་སེམས་གཏིང་གི་མིག་དཔེ་བཟང་ཤོས་ཤིག་ཡིན། གང་ཡིན་ཟེར་ན། ནམ་རྒྱུན་༸གོང་ས་མཆོག་གིས་མི་མང་ལ་བཀའ་སློབ་དང་ལམ་སྟོན་གནང་བའི་སྐབས་སུ་གུས་མོའི་སེམས་ནང་ཞི་བདེ་དང་དྲོ་སྐྱིད་ཆེན་པོ་ཞིག་ཡོང་གི་འདུག་བྱས་ཙང་། ང་རང་མི་སེམས་པོ་ཞིག་ཆཌ་རྒྱུའི་སྐུལ་བཅཌ་ཆེན་པོ་ཞིག་ཐེབས་ཀྱི་འདུག བྱས་ཙང་། ༸གོང་ས་སྐྱབས་མགོན་ཆེན་པོ་མཆོག་ནི། ངརང་གི་མི་ཚེའི་ཆོས་དང་འཇིག་རྟེན་གང་གི་ཐད་ནས་ཞུས་ཀྱང་། མིག་དཔེ་བཟང་ཤོས་དེ་ཡིན་ལགས།\nPema: His Holiness the 14th Dalai Lama is my role model because I always receive tremendous amount of peace whenever I listen to his talk and speech that leads me into being more religious and compassionate person.\nསྒྲོལ་མ།: གུས་མོའི་མ་འོངས་པའི་དམིགས་ཡུལ་ནི། ལྷ་རབ་བྱུང་ན། ཕ་མ་རྣམ་གཉིས་ལ་ཕན་ཐོགས་རྒྱ་ཆེན་པོ་སྒྲུབ་ཐུབ་པ་བྱེད་རྒྱུ་དང་། གལ་སྲིད་ཕན་ཐོགས་དེ་ཙམ་སྒྲུབ་མ་ཐུབ་པ་ཡིན་ནའི་ཁོང་རྣམ་གཉིས་ཀྱི་བསམ་ཚུལ་ལ་རྒྱབ་སྐྱོར་ཞུས་ཏེ་ཐུགས་སེམས་སྤྲོ་བོ་ཡོང་བ་ཞུ་རྒྱུ་དེ་ཡིན་པ་བཅས་སོ།\nPema: My future goal is to support my parents.


རྒྱལ་བའི་མཛད་པ་ལས་འཕྲོས་པ། (rnam thar deb ’phreng Vol. 15) eBook: སེར་རྣམ་སྤེལ་ཚང་བློ་བཟང་ སྦྱིན་པ།: Amazon.in: Kindle Store\nརྒྱལ་བའི་མཛད་པ་ལས་འཕྲོས་པ། (rnam thar deb ’phreng Vol. 15) Kindle Edition\nby སེར་རྣམ་སྤེལ་ཚང་བློ་བཟང་ སྦྱིན་པ། (Author)\nKindle Edition,7Feb 2018\n0.00 This title and over 1 million more available with Kindle Unlimited 244.00 to buy\n༸གོང་ས་༸སྐྱབས་མགོན་སྐུ་ཕྲེང་བཅུ་བཞི་པ་ཆེན་པོ་མཆོག་ཡོངས་རྫོགས་བསྟན་པའི་མངའ་བདག་ཆེན་པོར་གྱུར་པ་ནི། རིས་མེད་ས་དགེ་བཀའ་རྙིང་ཇོ་ནང་ཞི་བྱེད་བོ་དོང་བོན་དང་བཅས་པའི་ཆོས་བརྒྱུད་ཁག་དང་བླ་སློབ་ཀྱི་གསེར་སྦྱང་བཙོ་མ་ལྟ་བུའི་འབྲེལ་བ་ལས་ང་ཚོས་རྟོགས་ཐུབ། དེས་ན་རྒྱལ་བའི་མཛད་པ་ལས་འཕྲོས་པ་ཞེས་པའི་དཔེ་དེབ་འདི་ཉིད་ཀྱིས་བོད་མི་གཙོ་བོར་གྱུར་པའི་འབྲུག་དང་ལ་དྭགས། འབྲས་ལྗོངས། མོན། བལ་ཡུལ། དེ་བཞིན་ཕྱི་རྒྱལ་ཡུལ་གྲུ་ཁག་ཏུ་ཡོད་པའི་མགོན་པོ་གང་གི་སློབ་མ་དང་རྗེས་འཇུག་གི་མི་རིགས་ཡོངས་ལ་གནས་སྐབས་དད་པའི་གསོས་སུ་ཐེབས་པ་དང་། འབྱུང་འགྱུར་ཚེ་རབས་རྗེས་འཛིན་གྱི་བག་ཆགས་མཐུག་པོ་ཞིག་འཇོག་ངེས་ལགས། དེ་ལྟར་རྩོམ་པ་པོས་ཇི་ལྟར་མངགས་པ་བཞིན་འདི་ནས་རྣམ་ཐར་དེབ་ཕྲེང་བཅོ་ལྔ་པར་དཔར་སྐྲུན་ཞུ་ཐུབ་པར་དགའ་བ་ཚད་མེད་སྐྱེས།\nSimilar books to རྒྱལ་བའི་མཛད་པ་ལས་འཕྲོས་པ། (rnam thar deb ’phreng Vol. 15)\nPublisher: Library of Tibetan Works and Archives (7 February 2018)